ދ. މީދޫ ބަނދަރު ފުންކުރުމުގެ މަސައްކަތް ފަށައިފި ދ. މީދޫ ބަނދަރު ފުންކުރުމުގެ މަސައްކަތް ފަށައިފި\nދ. މީދޫ ބަނދަރު ތަރައްޤީކުރުމުގެ މަސައްކަތް ކުރިއަށްދަނީ / ފޮޓޯ: އެމް.ޓީ.ސީ.ސީ\nދ. މީދޫ ބަނދަރު ތަރައްޤީކުރުމުގެ މަޝްރޫޢުގެ ދަށުން، ބަނދަރު ފުން ކުރުމުގެ މަސައްކަތް ފަށައިފިއެވެ.\nމީދޫ ބަނދަރު ހެދުމުގެ މަސައްކަތް ކުރުމަށް ޕްލޭނިންގ މިނިސްޓްރީން ޙަވާލުކޮށްފައިވަނީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، އެމް.ޓީ.ސީ.ސީއާއެވެ. އެކުފުންޏާއެކު އެކަމުގެ އެއްބަސްވުމުގައި ސޮއިކޮށްފައިވަނީ މިދިޔަ އަހަަރުގެ ޖެނުއަރީމަހުގެ 21 ވަނަ ދުވަހުއެވެ. މި މަޝްރޫޢުގެ ޢަމަލީ މަސައްކަތް ފެށުމަށް ބޭނުންވާ ސާމާނު އެ ރަށަށް ގެންގޮސް ސައިޓް މޮބިލައިޒްކޮފައިވަނީ މިދިޔަ އޭޕްރީލްމަހުގެ ތެރޭގައެވެ.\nމި މަޝްރޫޢުގެ ދަށުން ބަނދަރު ފުންކުރުމާއި، 373 މީޓަރުގެ ބޭރުތޮށިލުމާއި، 35 މީޓަރުގެ ރިވެޓްމަންޓް ޖެހުމަށް ވަނީ ހަމަޖެހިފައެވެ. އަދި 294 މީޓަރުގެ އެއްގަމުތޮށި ލުމާއި، 11 މީޓަރު ދިގު 11 މީޓަރު ފުޅާ ރޭމްޕެއްވެސް ހެދުމަށް ހަމަޖެހިފައިވެއެވެ. މީގެ އިތުރުން 1470 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި، ނެރުބައްތިއާއި ބަނދަރު ބައްތި ހަރުކުރުމުގެ މަސައްކަތްވެސް ކުރުމަށް ވަނީ ހަމަޖެހިފައެވެ. އެމް.ޓީ.ސީ.ސީއާއި މީދޫ ބަނދަރު ހެދުމަށް ޙަވާލުކޮށްފައިވަނީ ޑިޒައިން އެންޑް ބިލްޑް އުޞޫލުންނެވެ.\nދ. މީދޫ ބަނދަރު ތަރައްޤީކުރުމުގެ މަޝްރޫޢުގެ ތެރެއިން / ފޮޓޯ: އެމް.ޓީ.ސީ.ސީ\nމީދޫ ބަނދަރު ހެދުމުގެ މަޝްރޫއަށް 36.82 މިލިއަން ރުފިޔާ ޚަރަދުވާނެކަމަށް ޕްލޭނިންގ މިނިސްޓްރީން ވިދާޅުވެއެވެ. މި މަސައްކަތް އެމް.ޓީ.ސީ.ސީއާއި ޙަވާލުކޮށްފައިވަނީ 408 ދުވަހުގެ ތެރޭގައި ނިންމާގޮތަށެވެ. 10.8 ހެކްޓަރުގެ މީދޫއަކީ އާބާދީގައި ގާތްގަނޑަކަށް 1400 އެއްހާ މީހުން ދިރިއުޅެމުންދާ ރަށެކެވެ. ރަށުގެ ރައްޔިތުން އާމްދަނީ ހޯދުމުގެ ގޮތުން އާންމު ގޮތެއްގައި ކޮށްއުޅެނީ ތަފާތު ބާވަތްތަކުގެ މަސްވެރިކަމެވެ. ބޮޑުކަންނެލީގެ މަސްވެރިކަމުގައި މީދޫއަކީ ފާހަގަކޮށްލެވޭ ރަށެކެވެ. ރަށުގައި ޒަމާނީ ފެންވަރުގެ ބަނދަރެއް ހެދުމާއެކު މަސްވެރިންނަށާއި، ލަފާފުރާ ފަރާތްތަކަށްވެސް އިތުރު ލައިފަސޭހަކަމެއް ލިބިގެންދާނެކަމަށް ސަރުކާރުން ވިދާޅުވެއެވެ.\nމީދޫ އިތުރުން، ށ. ފޭދޫއާއި، ނ. ލަންދޫ އަދި ބ. ފުޅަދޫ ބަނދަރުގެ މަޝްރޫޢުގެ މަސައްކަތްވެސް އެމް.ޓީ.ސީ.ސީން އަންނަނީ ބާރު ދުވެލީގައި ކުރަމުންނެވެ. އެގޮތުން ފޭދޫ ބަނދަރުގައި މިހާރު ކުރިއަށް ދަނީ އައު ހާބަރ ބޭސިން ފުންކުރުމުގެ މަސައްކަތެވެ. އަދި މުޅި މަޝްރޫޢުގެ %28 މަސައްކަތް މިހާރު އެއްކޮށް ނިމިފައިވާކަމަށް އެމް.ޓީ.ސީ.ސީން ވިދާޅުވެއެވެ.\nމި މަޝްރޫޢުގެ ދަށުން، 27,500 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 378 މީޓަރުގެ ސަރަޙައްދެއްގައި ބޭރުތޮށި ލުމާއި، 90 މީޓަރުގެ ސަރަޙައްދެއްގައި ރިވެޓްމެންޓް ޖެހުން ހިމެނެއެވެ. އަދި 276 މީޓަރުގެ ސަރަޙައްދެއްގައި އެއްގަމުތޮށި ލުމާއި، 1,380 އަކަ މީޓަރުގެ ސަރަޙައްދެއްގައި ޕޭވްމެންޓް ހެދުމާއި، މަގުބައްތި ހަރުކުރުމާއި ނެރުބައްތި ހަރުކުރުންވެސް ހިމެނެއެވެ. މިއީ 33.1 މިލިއަން ރުފިޔާގެ މަޝްރޫޢެކެވެ.\nށ. ފޭދޫ ބަނދަރު ތަރައްޤީކުރުމުގެ މަޝްރޫޢުގެ ތެރެއިން / ފޮޓޯ: އެމް.ޓީ.ސީ.ސީ\nނ. ލަންދޫ ބަނދަރު ތަރައްޤީކުރުމުގެ މަޝްރޫޢުގެ ތެރެއިން / ފޮޓޯ: އެމް.ޓީ.ސީ.ސީ\nބ. ފުޅަދޫ ބަނދަރު ތަރައްޤީކުރުމުގެ މަޝްރޫޢުގެ ތެރެއިން / ފޮޓޯ: އެމް.ޓީ.ސީ.ސީ\nނ. ލަންދޫ ބަނދަރު ތަރައްޤީ ކުރުމުގެ މަޝްރޫޢުގެ ދަށުންވެސް މިވަގުތު ކުރިއަށްދަނީ ހާބަރ ބޭސިން ފުންކުރުމުގެ މަސައްކަތެވެ. މި މަސައްކަތުގެ %96 ނިމިފައިވާއިރު، މުޅި މަޝްރޫޢުގެ %53 މަސައްކަތް ނިމިފައިވާކަމަށް އެމް.ޓީ.ސީ.ސީން ވަނީ ހާމަކުރައްވާފައެވެ.\nމި މަޝްރޫޢުގެ ދަށުން، 25000 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 256 މީޓަރުގެ ސަރަޙައްދެއްގައި އެއްގަމު ތޮށި ލުމާއި، 401 މީޓަރުގެ ސަރަޙައްދެއްގައި ބޭރު ތޮށިލުމާއި، 60 މީޓަރުގެ ސަރަޙައްދެއްގައި ރިވެޓްމަންޓް ޖެހުން ހިމެނެއެވެ. އަދި މަގު ބައްތި ހަރުކުރުމާއި، ނެރު ބައްތި ހަރުކުރުމާއި، 1,280 އަކަ މީޓަރު ސަރަޙައްދެއްގައި ޕޭވްމަންޓް ހެދުންވެސް ހިމެނެއެވެ. ލަންދޫ ބަނދަރަކީ 35.60 މިލިއަން ރުފިޔާ ޚަރަދުކޮށްގެން ހަދާ ބަނދަރެކެވެ.\nބ. ފުޅަދޫ ބަނދަރު ތަރައްޤީކުރުމުގެ މަސައްކަތަށް ބަލާލާއިރު މިހާރު ކުރިއަށްދަނީ ބަނދަރު ބޭރުތޮށިލުމުގެ މަސައްކަތެވެ. އެގޮތުން ބޭރުތޮށިލުމަށް ބޭނުންވާ ބޮޑުހިލައިގެ ދެވަނަ ޝިޕްމަންޓް ވަނީ ޕްރޮޖެކްޓް ސައިޓަށް ގެންގޮސްފައެވެ. މި މަޝްރޫޢުގެ 86 މަސައްކަތް ނިމިފައިވާކަމަށް އެމް.ޓީ.ސީ.ސީން މަޢުލޫމާތުދެއްވައެވެ.\nމި މަޝްރޫޢުގެ ދަށުން، 51,861.5 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 223 މީޓަރުގެ ސަރަޙައްދެއްގައި އެއްގަމު ތޮށި ލުމާއި، 108 މީޓަރުގެ ސަރަޙައްދެއްގައި ބޭރު ތޮށިލުމާއި، 283 މީޓަރުގެ ސަރަޙައްދެއްގައި ރިވެޓްމަންޓް ޖެހުން ހިމެނެއެވެ. އަދި ނެރު ބައްތި އާއި މަގު ބައްތި ހަރުކުރުމާއި، 558 އަކަ މީޓަރު ސަރަޙައްދެއްގައި ޕޭވްމަންޓް ހެދުން ހިމެނެއެވެ. މި މަޝްރޫޢަށް ދަޢުލަތުގެ ބަޖެޓުން 49.4 މިލިއަން ރުފިޔާ ޚަރަދުވާނެކަމަށް ސަރުކާރުން ވިދާޅުވެއެވެ.


Iyye Record Adhadhakah Fathuruverin Raajje Ah Ziyaarai Koffi - Vaguthu\nއިއްޔެ ރިކޯޑް އަދަދަކަށް ފަތުރުވެރިން ރާއްޖެއަށް ޒިޔާރަތް ކޮށްފި\n2 ހަފްތާ ކުރިން ( ފެބުރުއަރީ 15, 2021 )\nމިއަހަރު ފެށުނު ފަހުން ފަތުރުވެރިން އެއް ދުވަހެއްގެ ތެރޭ އެންމެ ގިނައިން އައިސްފައިވަނީ އިއްޔެ ކަމަށް ޓޫރިޒަމް މިނިސްޓްރީން ވިދާޅުވެއްޖެ އެެވެ.\nޓޫރިޒަމް މިނިސްޓްރީން މިއަދު އާންމު ކޮށްފައިވާ ތަފާސް ހިސާބުތަކުން ދައްކާގޮތުގައި އިއްޔެ ރާއްޖެއަށް 4،856 ފަތުރުވެރިން ވަނީ އައިސްފައެވެ. އޭގެ ކުރިން އެންމެ ގިނަ ފަތުރުވެރިން އައިސްފައިވަނީ މިމަހުގެ 12 ވަނަ ދުވައެވެ. އެ ދުވަހު ރާއްޖެއަށް 4،809 ފަތުރުވެރިއަކު ވަނީ އައިސްފައެވެ.\nމިއާއިއެކު މިހާތަނަށް ރާއްޖެއަށް ޒިޔާރަތް ކުރި ފަތުރުވެރިން އަދަދު ވަނީ 138،912 އަށް އަރާފައެވެ.\nޖެެނުއަރީ މަހު ރާއްޖެެއަށް ޒިޔާރަތްކޮށްފައި ވަނީ 92،103 ފަތުރުވެރިންނެވެ. މިމަހު އަދި ރާއްޖެެއަށް ޒިޔާރަތްކޮށްފައި ވަނީ 46،809 ފަތުރުވެރިންނެވެެ.\nމިއަހަރުގެ މިހާތަނަށް އެންމެ ގިނަ ފަތުރުވެރިން އައިސްފައިވަނީ ރަޝިއާއިންނެވެ. އެގައުމުން 30،499 ފަތުރުވެރިން ރާއްޖެއަށް އައިސްފައިވާއިރު، ދެވަނަ އަށް އެންމެ ގިނަ ފަތުރުވެރިން އައިސްފައިވަނީ އިންޑިއައިންނެވެ. އެގައުމުން 30،295 ފަތުރުވެރިން ވަނީ ރާއްޖެއަށް އައިސްފައެވެ.\nރާއްޖޭގައި މިހާރު އަންނަނީ 641 ޓޫރިސްޓު ފެެސިލިޓީއެއްގައި 43،976 އެނދު އޮޕަރޭޓުކުރަމުންނެވެެ. އޭގެ ތެރޭގައި 145 ރިސޯޓަކާއި، 11 ހޮޓެލަކާއި، 136 ސަފާރީއެއް އަދި 349 ގެސްޓުހައުސް އެއް ހިންގަމުން އަންނަކަން ފާހަގަކޮށްލެެވެއެވެ.\nމިދިޔަ އަހަރުގެެ ނިޔަލަށް ރާއްޖެއަށް ޒިޔާރަތްކޮށްފައިވާ ފަތުރުވެެރިގެން ޖުމްލަ އަދަދަކީ، 555،494 އެެވެ. މިހާރު ފެތުރެމުން އަންނަ ކޮވިޑް-19 ވަައިރަހާ ގުޅިގެެން މިދިޔަ އަހަރުގެ މެދުތެރެއިން ފެށިގެން ފަތުރުވެރިން އައުން އެއްކޮށް ވަނީ މެދުކެެނޑިގެން ގޮސްފައެވެ.\nމާފުށިން ހަތަރު ފަތުރުވެރިއަކު ކޮވިޑަށް ފައްސިވެއްޖެ


Ufaaveri Habareh, Paris Ge Tower Aamunah Hulhuvaalaifi - Vaguthu\nއުފާވެރި ހަބަރެއް، ޕެރިސްގެ ޓަވަރު އާންމުންނަށް ހުޅުވާލައިފި\n6 ދުވަސް ކުރިން ( ޖުލައި 17, 2021 )\nކޮވިޑް-19 އާ ގުޅިގެން މީގެ ނުވަ މަސްކުރިން ބަންދުކުރި އެއިފިލް ޓަވަރު ފަތުރުވެރިންނަށް އަލުން ހުޅުވާލައިފިއެވެ.\nފާއިތުވި އަހަރުގެ އޮކްޓޯބަރު މަހު ޕެރިސްގެ "އަޔަން ލޭޑީ" ނުވަތަ އެއިފިލް ޓަވަރު ބަންދުކޮށް މިހާރު އަލުން ހުޅުވާލާފައިވާ އިރު ފަތުރުވެރިންނަށް އެ ތަނަށް ދެވެނީ ވެކްސިން ޖަހާފައިވާ ކަމުގެ ލިޔުމެއް ނުވަތަ ކޮވިޑަށް ނައްސި ނަތީޖާއެއް ދެއްކުމުންނެވެ.\nއެއިފިލް ޓަވަރަކީ ދުނިޔޭގެ އެންމެ ހިތްގައިމު ފަތުރުވެރިންގެ މަންޒިލްތަކުގެ ތެރެއިން އެއް ތަނެވެ. އެންމެ ފަހުން ގިނަ ދުވަސްތަކެއް ވަންދެން އެއިފިލް ޓަވަރު ބަންދުކުރީ ދެ ވަނަ ބޮޑު ހަނގުރާމައިގެ ދުވަސްވަރުއެވެ.\nބޭރުގެ މީޑިއާތަކުން ރިޕޯޓު ކުރާ ގޮތުގައި އެއިފިލް ޓަވަރު ކައިރިން ބަލާލުމަށް ވަދެވޭ މީހުންގެ އަދަދު މިހާރު ވަނީ 25،000 އިން 13،000 އަށް މަދުކޮށްފައެވެ.\nއެއިފިލް ޓަވަރު ހުޅުވާލަން އެ ޓަވަރު ބަލަހައްޓާ ފަރާތުން ނިންމީ ފަރަންސޭސިވިލާތުގެ ބޯޑަރު ހުޅުވާލުމާ ގުޅިގެންނެވެ. އެ ގައުމުގެ ބޯޑަރު ހުޅުވާލުމުން ގިނަ އަދަދެއްގެ ފަތުރުވެރިން އެ ގައުމަށް ޒިޔާރަތް ކުރާނެ ކަމަށް ބެލެވޭ އިރު ކުރިއަށް އޮތް ހޫނު މޫސުމަކީ ފަތުރުވެރިކަން ފުޅާވެ އިގްތިސާދަށް ރަނގަޅު އަސަރުތަކެއް ކުރާނެ މަސްތަކަކަށް ވާނެ ކަމަށް ބެލެވެއެވެ.\nއެއިފިލް ޓަވަރު ކައިރިން ބަލައިލުމަށް އެތައް ހާސް ބަޔަކު ބުކިން ހަދަމުންދާއިރު އޭގެ ތެރެއިން 50 އިންސައްތަ މީހުންނަކީ ފްރާންސް މީހުން ކަމަށް އައިފަލް ޓަވަރު ބަލަހައްޓާ ކުންފުނީގެ އިސްފަރާތް ޖީން ފްރާންކޮއިސް މާޓިން ބުނެއެވެ. އަދި 15 އިންސައްތަ އެމެރިކާ ފަތުރުވެރިން އުޅޭއިރު އޭޝިޔާގެ ގައުމުތަކުން މީހުން އުޅެނީ ވަރަށް ދަށްކޮށް ކަމަށް މާޓިން ބުންޏެވެ.\nއެއިފިލް ޓަވަރު ބިނާކޮށްފައި ވަނީ 1889 ވަނަ އަހަރުއެވެ.\nސިއްހީ ހިދުމަތްތެރިން ކޮވިޑް ވެކްސިން ފުރިހަމަ ނުކުރާ ނަމަ މުސާރަ ހިފަހައްޓަނީ


Feyru Kaigen Barudhan Ves Lui Kurevidhaane\nފޭރު ކައިގެން ބަރުދަންވެސް ލުއި ކުރެވިދާނެ\n-3weeks ago 142 - ހަނާން ހުސައިން\nނުހަނު މީރު ވަހެއް ހުންނަ މި މޭވާ އަކީ، ރާއްޖޭގެ ގިނަ ރަށްތަކުން ފަސޭހަ ކަމާއިއެކު ލިބެން ހުންނަ މޭވާއެކެވެ. މިއީ ހަށިގަނޑަށް ފައިދާހުރި އެތައް މާއްދާއެއް ލިއްބައިދޭ މޭވާއެއްވެސް މެއެވެ. އެގޮތުން ފޭރުން ލިބިދޭ ފައިދާ ތަކުގެ ތެރޭގައި:\nދިފާއީ ނިޒާމު ވަރުގަދަކޮށްދިނުން\nފޭރުގައި ގިނަ އަދަދަކަށް "ވިޓަމިން ސީ" އެކުލެވިގެން ވެއެވެ. އެގޮތުން އޮރެންޖެއްގައި ވިޓަމިންސީ އެކުލެވިގެންވާ އަދަދުގެ ހަތަރު ގުނައަށް ފޭރުގައި ވިޓަމިންސީ އެކުލެވިގެން ވެއެވެ. ވިޓަމިން ސީއަކީ ހަށިގަނޑުގެ ދިފާއީ ބާރު ވަރުގަދަކޮށް ދީ ބަލިތަކުން ހަށިގަނޑު ރައްކާތެރިކޮށް ދޭ މާއްދާއެކެވެ.\nކެންސަރު ޖެހުމުގެ ފުރުސަތު ކުޑަކޮށްދިނުން\nފޭރުގައި "ލައިކޯޕީން" އަދި "ކުއާސެޓިން" ފަދަ އެންޓިއޮކްސިޑެންޓް އެކުލެވިގެންވެ އެވެ. ހަށިގަނޑުގައި އުފެދޭ ކެންސަރު ސެލްތަކަށް މި މާއްދާތަކުގެ ސަބަބުން ނުރައްކާވެ އެވެ. އެގޮތުން ފޭރު ކެއުމުގެ ސަބަބުން އުރަމަތީ ކެންސަރުފަދަ ނުރައްކާތެރި ކެންސަރު ޖެހުމުގެ ފުރުސަތު ކުޑަކޮށްދެއެވެ.\nލޮލުގެ ފެނުން ރަނގަޅުކޮށްދިނުން\nފޭރުގައި ލޮލަށް ބޭނުންވާ މާއްދައެއް ކަމަށްވާ "ވިޓަމިން އޭ" އެކުލެވިގެން ވެއެވެ. ވިޓަމިން އޭ އަކީ ލޮލުގެ ފެނުމުގެ ހިއްސު ދަށްވުން ކުޑަކޮށްދީ ލޮލުގެ ފެނުން\nބަރުދަން ލުއި ކޮށްދިނުން\nއޮރެންޖު އާފަލު އަދި މޭބިސްކަދުރު ފަދަ މޭވާ ތަކުގައި ހުންނަ ހަކުރުގެ މިންވަރާ އަޅައި ބަލާއިރު ފޭރުގައި އެކުލެވިގެންވާ ހަކުރުގެ މިންވަރު ދަށެވެ. އަދި މިއީ ބަނޑުހައިކަން ވަރަށް އަވަހަށް ފިލުވާލަދޭ މޭވާއެއްކަމުން ބަރުދަން ލުއި ކުރުމަށްވެސް ފޭރު ބޭނުން ކުރެވިދާނެއެވެ.


Internet ge agu heyo vaane dhuvahehge inthizaaruga!\nމިނިސްޓަރު މަލީހު ޓެކް ކޮމިއުނިޓީ އާއި ބައްދަލުކުރެެއްވުމުގެ ތެރެއިން-- ފޮޓޯ: ޓެލެކޮމިއުނިކޭޝަން މިނިސްޓްރީ\n28 ޖުލައި 20192ކޮމެންޓް\nއިންޓަނެޓުގެ އަގުހެޔޮ ވާނެ ދުވަހެއްގެ އިންތިޒާރުގައި!\n"ދީބަލަ ހޮޓްސްޕޮޓް ކޮޅެއް" ނުވަތަ "ޑޭޓާ އަޅަން ޖެހިއްޖެ" މިއީ މިހާރު އާއްމުކޮށް އިވޭ އަޑުތަކެވެ. އިންޓަނެޓަކީ އަސާސީ އެއްޗެކަށް ވެފައިވާ މި ޒަމާނުގައި އެ ހިދުމަތުގެ އަގުގެ ވާހަކަ އަބަދުވެސް ދެކެވެ އެވެ. އިންޓަނެޓުގެ އަގު ކުޑަ ކުރަން ސަރުކާރުން މަސައްކަތް ފެށިތާ މިހާރު ދުވަސްތަކެއް ވެއްޖެ އެވެ.\nރާއްޖޭގައި އިންޓަނެޓުގެ ހިދުމަތް ދިނުމަށް އެންމެ ފުރަތަމަ އޮތީ އެންމެ ކުންފުންޏެކެވެ. އިތުރު ކުންފުނިތައް އެ ދާއިރާ އަށް ވަނުމާއެކު ހިދުމަތްތަކުގެ އަގު ކުޑަވާނެ ކަމަށް ބެލެވުނެވެ. ކަންވީވެސް އެހެންނެވެ. ގިނަ ކުންފުނިތަކުން ހިދުމަތް ދޭން ފެށުމުން ވާދަވެރިކަން ބޮޑުވެ، އަގާއި ހިދުމަތުގެ ފެންވަރު ވެސް ރަނގަޅުވި އެވެ.\nއެކަމަކު އަދިވެސް އެހެން ބައެއް ގައުމުތަކާއި އަޅާ ބަލާއިރު ރާއްޖޭގައި އިންޓަނެޓުގެ އަގޮ ބޮޑު ކަމަށް އެތައް ބަޔަކު ޝަކުވާ ކުރެ އެވެ. ސަރުކާރުން އިންޓަނެޓުގެ އަގު ހެޔޮ ކުރުމުގެ މަޝްވަރާތައް އެ ހިދުމަތްދޭ ކުންފުނިތަކާއެކު ފެށީވެސް އެހެންވެ، އަގަށް މިހާރަށް ވުރެ ހެޔޮ ބަދަލެއް ގެނައުމަށެވެ.\nއިންޓަރނޭޝަނަލް ޓެލެކޮމިއުނިކޭޝަން ޔޫނިއަނުން އާއްމު ކޮށްފައިވާ ރިޕޯޓުން ދައްކާ ގޮތުގައި ދިވެހިރާއްޖޭގެ އާބާދީގެ 54.56 އިންސައްތަ މީހުން އިންޓަނެޓް ބޭނުން ކުރެއެވެ. އެ ރިޕޯޓުން އެގޮތަށް ދެއްކި ކަމުގައި ވިޔަސް، ހަގީގަތުގައި އެއަށް ވުރެ މާ ގިނަ މީހުން ރާއްޖޭގައި އިންޓަނެޓު ބޭނުން ކުރާނެ ކަމަށް ބެލެވެ އެވެ.\nދެކުނު އޭޝިއާ ގައުމުތަކުގެ ތެެރެއިން އިންޓަނެޓްގެ އަގު އެންމެ ބޮޑީ ރާއްޖޭގަ އެވެ. ދިރާސާތަކުން ދައްކާ ގޮތުގައި މި ސަރަހައްދުގައި އިންޓަނެޓް އެންމެ ހެޔޮ އަގުގައި ލިބެން ހުރީ އިންޑިއާގައެވެ. އެގޮތުން އިންޑިއާ އިން 22 ރުފިޔާ އަށް އެއް ޖީބީގެ ޑޭޓާ ލިބެން ހުރެ އެވެ.\nރާއްޖޭން އެއް ޖީބީ ޑޭޓާ ޕެކެއް ލިބެނި 150 ވަރަކަށް ރުފިޔާ އަށެވެ. އަވަށްޓެރި ސްރީލަންކާގައި 32 ރުފިޔާ އަށް އެއް ޖީބީ ޑޭޓާ ލިބެން ހުރި އިރު ޕާކިސްތާނުގައި 110 ރުފިޔާ އަށް މި އިންޓަނެޓް ޕެކޭޖް ލިބެން ހުރެއެވެ.\nއެކަމަކު ބައެއް ފަރާތްތަކުން ދެކޭ ގޮތުގައި އަގުގެ އެހާ ބޮޑު ތަފާތެއް އުޅެނީ ރާއްޖެއަކީ އާބާދީ ކުޑަ ގައުމަކަށް ވުމުން ކަމަށް އެކަށީގެންވެ އެވެ. އެގޮތުން އިންޑިއާ ފަދަ އާބާދީ ބޮޑު ގައުމެއްގައި ހެޔޮ އަގެއްގައި އިންޓަނެޓު ގިނަ ބަޔަކަށް ދީގެން ވެސް ފައިދާއެއް ނެރެވޭނެ އެވެ.\nއެއާ ހިލާފަށް ރާއްޖެ އަކީ ދުނިޔޭގެ ނިސްބަތުން ވެސް އެންމެ އާބާދީ ކުޑަ އެއް ގައުމަށް ވުމުން، އެހާ ހެޔޮ އަގެއްގައި ހިދުމަތް ދީގެން ކުންފުނިތަކަށް ދެކޮޅު ނުޖެހޭނެ ކަމަށް ބައެއް ފަރާތްތަކުން ގަބޫލުކުރެ އެވެ. ދުނިޔޭގެ ބޮޑެތި ޗެއިނުތައް ރާއްޖެ އަށް ވިޔަފާރި ތައާރަފް ކުރުމަށް ފަސްޖެހެނީ ވެސް އެ މައްސަލައިގަ އެވެ.\nނަމަވެސް ވިޔަފާރީގެ އެ ނަޒަރުން ގިނަ އާއްމުންނަކަށް ނުވިސްނޭނެ އެވެ. އާއްމު މީހާ އަށް ފެންނާނީ އެހެން ގައުމުތަކާ އަޅާ ބަލާއިރު ރާއްޖޭގައި އަގު ބޮޑު ކަމާއި، އޭގެ ސަބަބުން އެމީހުންގެ ޖީބަށް ބުރަވާ ތަނެވެ. އެހެންވާނަމަ ހުރިހާ ރުޅިއެއް އަމާޒުވާނީ ހިދުމަތްދޭ ފަރާތްތަކަށެވެ. ކަން ވަނީވެސް އެހެންނެވެ.\n"ގިނައިން ރުފިޔާ ހަރަދު ވަނީ ޑޭޓާ އަޅަން. މަހަކު ތިން ފަހަރު ޑޭޓާ އަޅައިގެން ވެސް ނުއެއް އުޅެވޭ. އިންޓަނެޓް އަގު ހެޔޮވާނެ ދުވަހަކަށް އިންތިޒާރުގަ މިހުރީ،" އިންޓަނެޓްގެ އަގުތަކާ ބެހޭ ގޮތުން މީހަކު ބުންޏެވެ.\nއިންޓަނެޓް އަގު ހެޔޮ ކުރުމަކީ ރައީސުލްޖުމްޖޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދުފުޅެކެވެ. އެގޮތުން މާޗް މަހުގެ ތެރޭގައި ކޮމިއުނިކޭޝަން، ސައިންސް އެންޑް ޓެކްނޮލަޖީ މިނިސްޓަރު މުހައްމަދު މަލީހު ޖަމާލް ވަނީ ރާއްޖޭގައި އެ ހިދުމަތްދޭ ކުންފުނިތަކާއެކު މަޝްވަރާ ފައްޓަވާފަ އެވެ.\nއެ މަސައްކަތުގެ ތެރެއިން 25 ޤައުމެއްގެ އިންޓަނެޓްގެ އަގުތަކާއި ބެހޭ ގޮތުން ދިރާސާތަކެއް ހަދާފައިވާ ކަމަށް ވެސް މަލީހު ވިދާޅުވި އެވެ. އަދި އެ ދިރާސާ އަށް ބިނާކޮށް، ވަރަށް އަވަހަށް ހެޔޮ ނަތީޖާއެއް ނިކުތުމަށް އުއްމީދު ކުރައްވާ ކަމަށް މިނިސްޓަރު ވިދާޅުވި އެވެ.\nމިދިޔަ މާޗް މަހު އެ މިނިސްޓްރީގެ ސްޓޭޓް މިނިސްޓަރު އަލީ ސޯލިހު ސީއެންއެމް އަށް ވިދާޅުވީ ކުޑަ ދުވަސްކޮޅެއް ފަހުން އިންޓަނެޓް ގެ އަގު ހެޔޮ ވާނެ ކަމަށެވެ.\n"އިންޓަނެޓްގެ އަގު ހެޔޮވާން ލަސްތަކެއް ނުވާނެ. ކުރިއަށް އޮތް ހަފްތާތަކުގެ ތެރޭގައި ހެޔޮ ހަބަރު ރައްޔިތުންނަށް ލިބޭ ވަރަށް މަސައްކަތް ކުރިއަށް އެބަދޭ،" ސޯލިހު ވިދާޅުވި އެވެ.\nއޭގެ ފަހުން މިހާރު ގާތްގަނޑަކަށް ހަތަރު މަސް ފާއިތުވީ އެވެ. އާއްމުން އަދިވެސް ތިބީ އެ ވިދާޅުވި ހެޔޮ ހަބަރު ލިބޭނެ ދުވަހެއްގެ އިންތިޒާރުގަ އެވެ.\nދިރާގު އިންޓަނެޓް އުރީދޫ ރައީސް ޞާލިޙް ސަރުކާރު\n750 ޖީބީގެ ޕެކެޖް ނަގައިގެންވެސް ބޭނުންކޮށްބަލަ. މަހުގެ 20 އަށް ދާއިރު އޮންނާނީ ހޫސްވެފަ. އެ ހެޔޮ ކިތަންމެ ބޮޑު އަދި ކުޑަ ޕެކޭޖަކަސް. 20 އަށް ދާއިރު ހުސްވާނެ. މިވާއެއްޗެއް ވިސްނާ ވިސްނާވެސް ނޭނގުނު.\nއާބާދީ ކުޑަވީމަ އަގު ކުޑަ ނުކުރެވެނީއްޔޯ. ޢެންމެ ރަނގަޅު، އެހެންވިއްޔާ ފައިދާގެ ނިސްބަތް އެހެން ޤައުމުތަކާ އަޅާ ބަލާއިރު ރާއްޖޭ ކުންފުނިތައް އުޅެނީ މާ އުހުގަ. ބޮޑެތި މަލްޓި ނޭޝަނަލް ކުންފުނިތަކުން ރާއްޖޭ ސެކްޓާ އިން ނަގާ ސާފު ފައިދާގެ ނިސްބަތް އެހާބޮޑު.


"Hakathari" label emme furathama STO ah – adduLIVE\n"ހަކަތަރި" ލޭބަލް އެންމެ ފުރަތަމަ އެސްޓީއޯ އަށް\nMay 13, 2022, 10:18 އައިޝަތު ފަތުހީ\nއެސްޓީއޯ އިން އެތެރެކޮށް ވިއްކާ ކަރަންޓު ސާމާނުގެ ތެރެއިން އޭސީގެ ހަ މޮޑެލްއަކަށް މޮޑެލްއެއް އެންވަޔަރަމަންޓް މިނިސްޓްރީގެ "ހަކަތަރި" ޕްރޮގްރާމަށް ފެތޭ ތަކެތީގެ ގޮތުގައި ކަނޑައަޅައިފި އެެވެ.\n"ހަކަތަރި" އަކީ ރާއްޖެ އަށް އެތެރެކުރާ ކަރަންޓު ސާމާނަކީ ވަކި ފެންވަރެއްގެ ތަކެތިކަން ކަށަވަރުކުރަން މިނިސްޓްރީން ފަށާފައިވާ ޕްރޮގްރާމެކެވެ.\nއެގޮތުން އެސްޓީއޯއިން ވިއްކާ ހަ މޮޑެލްއެއްގެ އޭސީގައި "ހަކަތަރި" ލޭބަލް ޖެހުމަށް ހުއްދަ ދީފައި އެވެ. މިއީ އެ ލޭބަލް ޖެހުމަށް ހުއްދަދޫކުރި ފުރަތަމަ ކުންފުންޏެވެ.\nThis label enables consumers to make informed purchases based on an appliance’s energy efficiency level. pic.twitter.com/kBRxJ7pIHC\nކަރަންޓު ބޭނުންކުރާ މިންވަރާއި ހަކަތަ ސަމަކާރަ މިންވަރު އަންގައިދޭ ހަކަތަރި ލޭބަލް ހުންނާނީ 1-5 އާ ހަމައަށް ގިންތި ކުރެވިފައެވެ. އެގޮތުން އެންމެ ފުރަތަމަ ދަރަޖައިގެ ލޭބަލަކީ ހަކަތަ ސަމަކާރަ މިންގަނޑަށްފެތޭ އެންމެ ދަށްމިންވަރު އަންގައިދޭ ލޭބަލެވެ. އަދި ފަސްވަނަ ދަރަޖައިގެ ލޭބަލަކީ ހަކަތަ ސަމަކާރަ މިންގަނޑުގެ އެންމެ މަތީ ދަރަޖަ އަންގައިދޭ ލޭބަލެވެ.\nއެންވަޔަރަމަންޓް މިނިސްޓްރީން ބުނީ ހުއްދަ ދޫކުރެވުނު މޮޑެލްތަކަށް4ތަރި އަދި5ތަރި ލިބިފައިވާ ކަމަށެވެ. "ހަކަތަރި" ލޭބަލުން ކޮންމެ އަހަރަކު ބޭނުންކުރާނެ ކަމަށް އަންދާޒާ ރެވޭ ކަރަންޓުގެ މިންވަރު ވެސް އެނގޭނެއެވެ. މި ލޭބަލުން އަދިވެސް އޭސީއާ ގުޅޭ އިތުރު މައުލޫމާތު ލިބޭނެ ކަމަށް މިނިސްޓްރީން ބުންޏެވެ.\nTo learn more about the Hakathari label, please visit: https://t.co/9HKSls3NSJ\nImporters who wish to participate in the program, please visit: https://t.co/6F4zpO0sjW #Samakaara #Energy #ClimateChange #SaveEnergy #HakathaSamakaara #Hakathari\n"ހަކަތަރި" ޕްރޮގްރާމްގައި ރަޖިސްޓްރީވުމަކީ ވިޔަފާރިތަކަށް އޮތް އިޚްތިޔާރީއެކެވެ. އަދި މިއީ ކަސްޓަމަރުންގެ އިތުރުބާރު އުފެއްދުންތަކަށް ހޯދަން ލިބޭ އިތުރު ބާރަކަށް ވާނެ އެވެ.\nޕްރޮގްރާމުގެ ދަށުން ފުރަތަމަ ލޭބަލް ޖެހުމަށް ހަމަޖެހިފައި ވަނީ ފްރިޖާއި ދޮންނަމެޝީނާއި އޭސީތަކުގަ އެވެ. ލޭބަލް ޖެހުމަށް ހުއްދަ ދެވިފައިވާ އާލާތްތައް ގަންނަ ފަރާތްތަކަށް ވިއްކުމުގެ ކުރިން އެ ތަކެތީގައި ލޭބަލް ހަރުކުރަން ޖެހޭނެ އެވެ.\nއެންވަޔަރަމަންޓް މިނިސްޓްރީގެ އަމާޒަކީ 2024 ވަނަ އަހަރުން ފެށިގެން ރާއްޖޭގެ ބާޒާރަށް އެތެރެކުރާ އޭސީ، ފްރިޖާއި ދޮންނަމެޝިނަކީ ހަކަތަރި މިންގަނޑަށް ފެތޭ ތަކެތި ކަމަށް ހެދުމެވެ.\nWe have issued Hakathari labels to6models of air conditioners imported by @stoplc under the Energy Efficiency Labelling Program. This is the first company to receive the permit to label electrical appliances. pic.twitter.com/D1DzAOZGYp\nހަކަތަރި ޕްރޮގްރާމު އެކުލަވާލާފައިވަނީ ގްލޯބަލް އެންވަޔަރަމަންޓް ފެސިލިޓީ (ޖެފް) ގެ އެހީއާއެކު އދ ގެ ތިމާވެއްޓާބެހޭ ޖަމްޢިއްޔާ ޔުނައިޓެޑް ނޭޝަންސް އެންވަޔަރަމަންޓް ޕްރޮގްރާމާ ގުޅިގެންނެވެ. ގުޅަރަންމަންޓް،ކްލައިމެޓް ޗޭންޖް އެންޑް ޓެކްނޯލޮޖީން ހިންގަމުން އަންނަ "ސްޓްރެންތެނިންގ ލޯ ކާބަން އެނަރޖީ އައިލެންޑް ސްޓްރެޓެޖީސް" މަޝްރޫޢުގެ ދަށުންނެވެ.\nމީގެ މައިގަނޑު މަގުސަދަކީ، އިމާރާތްތަކުން ޖައްވަށް ބޭރުކުރެވޭ ވިހަގޭސް (މަދުކޮށް އެ ދާއިރާއިން ހަކަތަ އިސްރާފުކުރުން މަދުކުރުރުމާއި އަދި ތިމާވެއްޓާއި ރައްޓެހިކޮށް ބޭނުންކުރުން އިތުރުކުރުމެވެ.


COVID-19: Maruvi meehunge adhadhu 30,000 ah vure machchah\nއިޓަލީ އަދި ސްޕެއިން އިން އިއްޔެ އެކަނި ވެސް 800 އަށްވުރެ ގިނަ މީހުން މަރުވެފައިވޭ\nކ. މާލެ | 29 މާރޗް 2020 | އާދީއްތަ 08:14 | 6,664\nކޮވިޑް-19 ޖެހުނު މީހުންނަށް ހޮސްޕިޓަލެއްގައި ފަރުވާދެނީ - ފްރާންސް 24\nދުނިޔޭގެ އެކި ހިސާބުތަކުގައި ހަލުވިކަމާއެކު ފެތުރެމުން އަންނަ ކޮވިޑް-19 ގައި މަރުވި މީހުންގެ އަދަދު 30،000 އަށްވުރެ މައްޗަށް ހިނގައްޖެއެވެ.\nއެންމެ ފަހުގެ ތަފާސް ހިސާބުތަކަށް ބަލާއިރު، ފާއިތުވި 24 ގަޑި އިރު ތެރޭގައި އެންމެ ގިނައިން މީހުން މަރުވެފައިވަނީ އިޓަލީ އާއި ސްޕެއިނުންނެވެ. އިޓަލީ ވިލާތުން އެކަނި ވެސް ހޮނިހިރު ދުވަހު ވަނީ 889 މީހަކު މަރުވެފައެވެ. އަދި ސްޕެއިން އިން ވަނީ ހޮނިހިރު ދުވަހު އެކަނި ވެސް 844 މީހަކު މަރުވެފައެވެ. މިއީ ކޮވިޑް-19 އާއި ގުޅިގެން މިހާތަނަށް އެންމެ ގިނައިން އެއްފަހަރާ ސްޕެއިން އިން އެންމެ ގިނަ މީހުން މަރުވި ފަހަރެވެ.\nމި ތަފާސް ހިސާބުތަކަށް ބަލާއިރު، ވައިރަސް ޖެހިގެން މިހާތަނަށް އެންމެ ގިނައިން މީހުން މަރުވެފައިވަނީ އިޓަލީންނެވެ. އިޓަލީން ހޮނިހިރު ދުވަހުގެ ނިޔަލަށް 10,023 މީހަކު ވަނީ މަރުވެފައެވެ. މި ލިސްޓްގެ ދެވަނަ އަށް އުޅެނީ ސްޕެއިންއެވެ. އެގައުމުން ހޮނިހިރު ދުވަހުގެ ނިޔަލަށް 5,982 މީހަކު ވަނީ މަރުވެފައެވެ.\nޗައިނާއިން މިހާތަނަށް މަރުވި މީހުންގެ ނިސްބަތް އުޅެނީ 3,295 ގައެވެ. ޗައިނާއިން މަރުވި މީހުންގެ ނިސްބަތް ފާއިތުވި ހަފުތާއެއްގެ ތެރޭގައި ވަނީ މަދުވާން ފަށާފައެވެ. އަދި ޕޮޒިޓިވް ކޭސްތައް ވެސް އެހާ މަދުކަމަށް ފަހުގެ ތަފާސް ހިސާބުތަކުން ދައްކައެވެ.\nމަރުވި މީހުންގެ ތަފާސް ހިސާބުތައް ދައްކާ ގޮތުން ހޮނިހިރު ދުވަހުގެ ނިޔަލަށް 2،000 އަށްވުރެ މަތިން އަދި 3،000 އަށްވުރެ މަދުން މީހުން މަރުވި ގައުމުތަކުގެ ތެރޭގައި ހިމެނެނީ އިރާން، ފްރާންސް އަދި އެމެރިކާއެވެ.\nމިހާތަނަށް އެންމެ ގިނަ ޕޮޒިޓިވް ކޭސްތައް ރިޕޯޓުކޮށްފައިވަނީ އެމެރިކާއިންނެވެ. އެމެރިކާއިން ވަނީ ހޮނިހިރު ދުވަހުގެ ނިޔަލަށް 123,578 މީހަކު ޕޮޒިޓިވްވެފައެވެ. މި ލިސްޓުގެ ދެވަނައިގައި އުޅެނީ އިޓަލީއެވެ. އިޓަލީން މިހާތަނަށް 92,472 މީހަކު ވަނީ ޕޮޒިޓިވްވެފައެވެ. ކުރިން މި ލިސްޓްގެ އެއްވަނައިގައި އޮތް ޗައިނާ އޮތީ ތިން ވަނައިގައެވެ. ޗައިނާއިން ޕޮޒިޓިވްވި މީހުންގެ އަދަދު އުޅެނީ 81,394 ގައެވެ.


Baraabarah fen boanee kihineh? mihen!\nބަރާބަރަށް ފެން ބޯނީ ކިހިނެއް؟ މިހެން!\nކޮންމެ މީހަކު ދުވާލަކު މަދުވެގެން އަށްތަށި ފެން ބޯން ޖެހޭކަން މިއީ އަބަދުވެސް ދައްކާ ވާހަކަ އެކެވެ. މިއީ އާ ކަމެއް ވެސް ނޫނެވެ. ހަށިގަނޑުގެ 60 ޕަސެންޓަކީ ފެނަށް ވާއިރު، ހަށިގަނޑު ރަނގަޅަށް ހެދިބޮޑުވެ، ބޭނުންވާ ވަރަށް ހަކަތަ ލިބުމާއި ސާފު ހަންގަނޑެއް ހޯދުމަށް ފެން އެހީތެރިވެދެ އެވެ. އެކަމަކު އަހަރުމެންގެ ހަށިގަނޑު ރަނގަޅަށް މަސައްކަތް ކުރުމަށް ބޭނުންވާ ވަރަށް ފެން ބޮވޭ ހެއްޔެވެ؟ ފެން މީރުވިޔަސް ނުބައި ވިޔަސް ފެން ބޯން ޖެހެ އެވެ. ގިނައިން ފެން ބޯން އުނދަގޫ ވާނަމަ މި ފަދަ ގޮތްގަތަކެއް ބޭނުން ކުރެވިދާނެ އެވެ.\nފުޅި ފުޅިއަށް ފެން އެޅުން\nކޮންމެ ތަނަކަށް ދިޔަ ކަމުގައި ވިޔަސް، ފެން ފުޅި އެއް ހިފައިގެން ދިއުން މުހިއްމެވެ. ފެން ހުސް ވުމުން ދެވަނަ ފަހަރަށް ވެސް އެޅޭނެ ކަހަލަ ފެންފުޅި އަކަށް ހެދުމަކީ ވެސް މުހިއްމު ކަމެކެވެ. އެއްފަހަރު ބޭނުން ކޮށްފައި އުކާލާ ޕްލާސްޓިކް ފުޅީގެ ބަދަލުގައި ދަގަނޑު ފުޅި ބޭނުން ކުރާށެވެ. މިފަދަ ގޮތަކަށް ފުޅި ފުޅިއަށް ފެން އަޅައިގެން ވަޒީފާއަށް ގޮސް ކައިރީގައި ނުވަތަ ފެންނަ ހިސާބެއްގައި ފެންފުޅި ބޭންދުމުން ފެން ބޯން ހަނދާން ވާނެ އެވެ. އަދި ފެން ބުއިމުގެ މުހިއްމުކަން ވެސް އަމިއްލަ އަށް އިހުސާސް ކުރެވޭނެ އެވެ. އެމީހަކަށް ކަމުދާ ކަހަލަ ކުލައަކަށް، ބައްޓަމަކަށް ހުންނަ ރީތި ފުޅީގައި ފެން ގެންދިއުމުން މިކަން ކުރުމަށް ވެސް ފަސޭހަ ވާނެ އެވެ.\nއެއްފަހަރު ބޭނުންކޮށްފައި އުކާލެވޭ ކަހަލަ ފެން ފުޅިއަށްވުރެ، ގިނަ ދުވަހު ބޭނުން ކުރެވޭ ފުޅި ގެންގުޅުމަށް ސަމާލު ވުމަކީ މުހިއްމު ކަމެއް --\nފެން ފުޅި ފެންނަ ގޮތަށް ކައިރީގައި ބަހައްޓައިގެން އިންނަ އިރު ވެސް ފެން ބުއިމަށް ހަނދާން ނެތިދާނެ އެވެ. ނުވަތަ އެކަމުގެ މުހިއްމު ކަން ނޭނގިދާނެ އެވެ. މިކަން ހައްލު ކުރުމަށް ފެން ފުޅީގައި ލޭބަލް ކުރެވިދާނެ އެވެ. ފެން ބޯންވީ ކޮން ކޮން ވަގުތެއްގައި ކަން ހަނދާން ހުންނާނެ އެވެ. އަދި ކޮންމެ ފަހަރަކު ވަކި ވަރަކަށް ފެން ބޮއެ ފުޅި އެއްކޮށް ހުސްކޮށްލުމުން އެދުވަހެއްގެ "ފެން ބުއިމުގެ ޓާސްކް" ނިމުނީ އެވެ. މިފަދަ ގޮތަކަށް ވިޔަސް ފެންފުޅި ހުސްކޮށްލެވިއްޖެ ކަމުގައި ވާނަމަ އެދުވަހަކަށް ބޭނުންވާ ވަރަށް ހަށިގަނޑަށް ފެން ލިބުނީ އެވެ.\nއެކި ވަގުތުތަކުގައި ބުއިމަށް ހާއްސަ ކޮށް ލޭބަލް ކޮށްފައިވާ ފުޅި ފުޅިވެސް ވިއްކަން ހުރޭ--\nދެލި ނުފޭދޭ މާކަރަކުން އަމިއްލަ އަށް ލޭބަލް ކުރެވިދާނެ--\nގިނަ މީހުން ފެން ބުއިމާ ދުރުވަނީ ރަހައެއް ނެތް ބުއިމަކަށް ވާތީ އެވެ. ސާފު ފެނުގައި ރަހައެއް ނުހުންނަ އިރު، ދުވާލަކަށް ދެތަށި ފެން ނުބޮވޭ މީހުންވެސް އުޅެ އެވެ. އެއްވެސް ރަހައެއް ނެތް އެއްޗެއް ބޯން އުނދަގޫވެ ހޮޑުލަވާ ގޮތް ވާތީ ކަމަށް ބުނެ އެވެ. މި މައްސަލަ ހައްލު ކުރުމަށް "އިންފިއުޒާ" ފެން ފުޅި އެއް ހޯދާށެވެ. ނޫނީ ފެންފުޅި އަކަށް މޭވާ އެއް ނުވަތަ ތަރުކާރީ އެއް ކޮށާފައި އަޅާށެވެ. މިހެން އެޅުމުން އެ މޭވާއެއްގެ ރަހަ ފެނުގައި ގިނަ އިރު ހުންނާނެ އެވެ. މިކަހަލަ ފެން ބުއިމަށް ގިނަ މީހުން ބޭނުން ކުރަނީ ލުނބޯ، ސްޓްރޯބެރީ، އޮރެންޖު ފަދަ ރަހަ ގަދަ މޭވާ އެވެ. އިންފިއުޒާގެ އެހީގައި އެކި ދުވަހު އެކި ރަހަދޭ ފެން ބޮވޭނެ އެވެ. މިވެސް ގިނައިން ފެން ބުއިމަށް މަސައްކަތް ކުރެވިދާނެ ގޮތެކެވެ.\nފެން ފުޅިއަށް މޭވާ އެޅުމުގައި ވަރުގަދަ ރަހަ ހުންނަ މޭވާ އެޅުމުން ގިނަ އިރު ރަހަ ހުރޭ--\nޓްރެކް ކުރާނެ އެޕްލިކޭޝަން އެއްވެސް އެޅިދާނެ\nގިނައިން ފެން ބުއިމަށް އެކި ގޮތްގޮތް ހޯދަމުން ދާއިރު އެންމެ ޒަމާނީ ގޮތްވެސް ބޭނުން ކުރެވިދާނެ އެވެ. ފެން ބޯނެ ވަގުތާއި މިހަރު ބޮވިފައި ހުރީ ކިހާ ވަރެއްގެ ފެން ކަމެއް ފޯނު އެޕްލިކޭޝަންތައް މެދުވެރިކޮށް ދެނެގަނެވޭނެ އެވެ. "ވޯޓާ ޓްރެކް" ކުރެވޭނެ އެޕްލިކޭޝަން އެއް ފޯނަށް އެޅުމަަށްފަހު އޭގައި ޝެޑިއުލް ކުރަމުން ގެންދާށެވެ. މިހެން ޝެޑިއުލް ކުރުމުން އެ އެޕްލިކޭޝަންގެ އެހީގައި ހަށިގަނޑަށް އިތުރަށް ބޭނުންވަނީ ކިހާ ފެނެއްތޯ ބުނެދޭނެ އެވެ. އަދި ނޯޓް ކުރަން ހަނދާން ނެތޭ ކަމުގައި ވަންޏާ އެޕް މެދުވެރިކޮށް ރިމައިންޑާވެސް ދެވިދާނެ އެވެ. އޭރުން ގަޑިން ގަޑިއަށް ފެން ބުއިމަށް ހަނދާން ކޮށްދޭނީ އަތުގައި އޮންނަ ފޯނެވެ.\nފެން ބޮވެނީ ކިހާވަރަކަށްތޯ ބެލޭނެ ފެންފުޅި އާއި އެޕްލިކޭޝަންވެސް ހުރޭ--\nމިކަހަަ އުކުޅުތައް ބޭނުންކޮށްގެންވިޔަސް ފެންބޯން އެބަ ޖެހެ އެވެ. އެމީހަކަށް ފަސޭހަ ގޮތަކަށް މަސައްކަތް ކޮށްގެން ދުވާލަކަށް ހަށިގަނޑަށް ބޭނުންވާ ފެން ހޯދުން މުހިއްމެވެ. މިކަމުގެ ފައިދާ ގިނަ ދުވަހުން ދައްކާނެ އެވެ.\nއެޕިލެޕްސީ ހުންނަ މީހުން ފިޓްޖެހެނީ ކީއްވެ؟\nކަރުނައާ ނުލާ ކެއްކުން: އަމީނާގެ ދުލުން!\nއިހުގެ ނޫސް: ލޯބިން ގެންގުޅު ގޮދަޑީގެ ބިރުވެރި ފަރާތް


Emme bodu faidha midhiya aharu SBI ah, gina bank thakuge faidhaa dhashah! | Mihaaru\nއެސްބީއައިގެ މާލޭ ބްރާންޗް. މިދިޔަ އަހަރު އެންމެ ބޮޑު ފައިދާއެއް ލިބުނީ އެސްބީއައިއަށް-- ފޮޓޯ:އެސްބީއައި\nއެންމެ ބޮޑު ފައިދާއެއް އެސްބީއައި އަށް، ގިނަ ބޭންކުތަކުގެ ފައިދާ ދަށަށް!\n31 މެއި 2016 - 07:374comments\nރާއްޖޭގައި ހިންގާ ބޭރުގެ ބޭންކުތަކުގެ ތެރެއިން މިދިޔަ އަހަރު އެންމެ ބޮޑު ފައިދާއެއް ސްޓޭޓް ބޭންކް އޮފް އިންޑިއާ (އެސްބީއައި) މާލޭ ބްރާންޗަށް ލިބުނުއިރު، ގިނަ ބޭންކުތަކުގެ ފައިދާ ވަނީ ދަށަށް ގޮސްފަ އެވެ.\nބޭންކުތަކުން އާއްމުކުރި މާލީ ބަޔާންތަކުގެ ހިސާބުތައް ދައްކާ ގޮތުން މިދިޔަ އަހަރު އެސްބީއައި އާއި އެޗްއެސްބީސީ އަދި މޮރިޝަސް ކޮމާޝަލް ބޭންކް (އެމްސީބީ)ން ނުދައްކާ ހުރި ލޯނުތަކަށް އާމްދަނީން އުނިކުރުމުން ޖުމްލަ ފައިދާ ވަނީ ވަރަށް ބޮޑަށް ދަށަށްވެފަ އެވެ. އެ ތިން ބޭންކުގެ އިތުރުން ބޭންކް އޮފް ސިލޯން އަދި ހަބީބް ބޭންކްގެ 2014 ވަނަ އަހަރުގެ މާލީ ބަޔާންތައް ފެންނަން ނެތުމުން އެ ބޭންކުތަކުގެ އާމްދަނީ ދަށަށް ދިޔަ މިންވަރެއް ސާފެއްނުވި އެވެ.\nއެސްބީއައިގެ މާލީ ހިސާބުތައް ދައްކާ ގޮތުން މިދިޔަ އަހަރު އެ ބްރާންޗަށް ސާފު ފައިދާގެ ގޮތުގައި 296 މިލިއަން ރުފިޔާ ލިބުނެވެ. ނަމަވެސް އެއީ 2014 ވަނަ އަހަރާ އަޅާބަލާއިރު 52 ޕަސެންޓް ދަށް އަދަދެކެވެ.\nރާއްޖޭގައި ހިންގާ ބޭރުގެ ބޭންކުތަކުގެ ތެރެއިން މިދިޔަ އަހަރު ދެވަނަ އަށް އެންމެ ބޮޑު ފައިދާއެއް ލިބުނީ ހޮންކޮންގް އެންޑް ޝަންހާއި ބޭންކިން ކޯޕަރޭޝަން (އެޗްއެސްބީސީ) މާލޭ ބްރާންޗަށެވެ. އެ ބޭންކުގެ މިދިޔަ އަހަރު ސާފު ފައިދާގެ ގޮތުގައި 243.6 މިލިއަން ރުފިޔާ ލިބުނެވެ. ނަމަވެސް އެއީ އޭގެ ކުރީ އަހަރާ އަޅާބަލާއިރު 17.8 މިލިއަން ރުފިޔާ މަދު އަދަދެކެވެ.\nއެ ބޭންކުން ވެސް ޕްރޮވިޝަންގެ ގޮތުގައި 14.7 މިލިއަން ރުފިޔާ އުނިކޮށްފައިވެ އެވެ. އޭގެ އިތުރުން ޓެކްސްގެ ގޮތުގައި 87 މިލިއަން ރުފިޔާ އެޗްއެސްބީސީން ދައްކާފައިވެ އެވެ.\nއެ ބޭންކުގެ ތަފާސްހިސާބުތައް ދައްކާ ގޮތުން ޖުމްލަ އިންޓަރެސްޓް އާމްދަނީގެ ގޮތުގައި 269 މިލިއަން ރުފިޔާ ލިބުނެވެ. އޭގެ ތެރޭގައި ލޯނުގެ އިންޓަރެސްޓްގެ ގޮތުގައި ލިބުނު 167.2 މިލިއަން ރުފިޔާ ހިމެނެ އެވެ.\nމާލޭގައި ހުންނަ ބޭންކް އޮފް ސިލޯންގެ ބްރާންޗް: އެ ބޭންކުން މިދިޔަ އަހަރު 1.5 ބިލިއަން ރުފިޔާގެ ލޯނު ދޫކުރި. ފޮޓޯ: މުހައްމަދު ޝަރުހާން /މިހާރު\nމިދިޔަ އަހަރު ތިންވަނަ އަށް އެންމެ ބޮޑު އާމްދަނީއެއް ލިބުނު ބޭރުގެ ބޭންކަކީ ބޭންކް އޮފް ސިލޯން (ބީއޯސީ) އެވެ.\nތަފާސްހިސާބުތައް ދައްކާ ގޮތުން ޕްރޮވިޝަނަށް 33.3 މިލިއަން ރުފިޔާ އުނިކުރުމުން، އެ ބްރާންޗަށް މިދިޔަ އަހަރު 112.3 މިލިއަން ރުފިޔާގެ ފައިދާއެއް ލިބިފައިވެ އެވެ.\nއެ ބޭންކުން ނެރުނު މާލީ ބަޔާނުގައިވާ ގޮތުން މިދިޔަ އަހަރު އިންޓަރެސްޓުން ޖުމްލަ އާމްދަނީގެ ގޮތުގައި ލިބުނީ 182.3 މިލިއަން ރުފިޔާ އެވެ. އޭގެ ތެރެއިން ބޭންކުން ދޫކުރި ލޯނުތަކަށް އިންޓަރެސްޓާއި ފީގެ ގޮތުގައި 134 މިލިއަން ރުފިޔާ ލިބުނެވެ.\nބީއޯސީގެ ތަފާސްހިސާބުތައް ދައްކާ ގޮތުން މިދިޔަ އަހަރު އެ ބޭންކުން އިންޓަރެސްޓްގެ ގޮތުގައި 38.7 މިލިއަން ރުފިޔާ ދައްކާފައިވެ އެވެ. މިދިޔަ އަހަރު އެ ބޭންކުން ދޫކުރި ލޯނުގެ އަދަދު 1.5 ބިލިއަން ރުފިޔާ އަށް އަރަ އެވެ. އޭގެ އިތުރުން 804 މިލިއަން ރުފިޔާ ސެކިއުރިޓީސްގެ ގޮތުގައި އިންވެސްޓްކޮށްފައިވާ ކަމަށް އެ ތަފާސްހިސާބުތަކުން ދައްކަ އެވެ.\nމިދިޔަ އަހަރު ނިމުނު އިރު އެހެން ބޭންކުތަކުގައި ބީއޯސީގެ 989.7 މިލިއަން ރުފިޔާ ޖަމާކޮށްފައިވެ އެވެ.\nމޮރިޝަސް ކޮމާޝަލް ބޭންކުގެ މާލޭ ބްރާންޗް: މިދިޔަ އަހަރު އެ ބޭންކަށް ލިބުނު ފައިދާ ވަނީ ދަށްވެފައި. ފޮޓޯ: ނިޝާން އަލީ /މިހާރު\nބީއޯސީގެ އިތުރުން މޮރިޝަސް ކޮމާޝަލް ބޭންކް (އެމްސީބީ)އަށް އަށް މިދިޔަ އަހަރު ސާފު ފައިދާގެ ގޮތުގައި ލިބުނީ 983،000ރ. އެވެ. އެ ބޭންކްގެ 2014 ގެ ސާފު ފައިދާ 26.4 މިލިއަން ރުފިޔާ އަށް އެރި އެވެ.\nއެމްސީބީއަށް މިދިޔަ އަހަރު ލޯނު އިންޓަރެސްޓް އާމްދަނީގެ ގޮތުގައި 127 މިލިއަން ރުފިޔާ ލިބުނެވެ. އަދި އޭގެ އިތުރުން ހިންގައިގެން ލިބުނު އާމްދަނީ 150.6 މިލިއަން ރުފިޔާ އަށް އަރަ އެވެ.\nތަފާސްހިސާބުތައް ދައްކާ ގޮތުން ޓެކްސްއަށް ކެނޑުމުގެ ކުރިން އެ ބޭންކަށް މިދިޔަ އަހަރު 5.3 މިލިއަން ރުފިޔާ ގެއްލުންވި އެވެ. ނަމަވެސް އޭގެ ކުރީ އަހަރު ޓެކްސްއަށް ކެނޑުމުގެ ކުރިން 27.5 މިލިއަން ރުފިޔާ ފައިދާވި އެވެ.\nއެ ބޭންކަށް މިދިޔަ އަހަރު ލިބުނު ފައިދާ ދަށްވުމުގެ މައިގަނޑު ސަބަބަކީ ޕްރޮވިޝަނަށް 105.8 މިލިއަން ރުފިޔާ އުނިކުރުމެވެ. ބޭންކް ޕްރޮފިޓް ޓެކްސްގެ ގޮތުގައި 6.3 މިލިއަން ރުފިޔާ އެމްސީބީން އެމްއެމްއޭ އަށް ދައްކާފައިވެ އެވެ.\nބޭންކުތަކުގެ ތަފާސްހިސާބުތައް ދައްކާ ގޮތުން މާލޭގައި ހިންގާ ޕާކިސްތާނުގެ ހަބީބް ބޭންކް ބްރާންޗަށް މިދިޔަ އަހަރު ސާފު ފައިދާގެ ގޮތުގައި ލިބުނީ 5.1 މިލިއަން ރުފިޔާ އެވެ.\nއެ ބޭންކުގެ ތަފާސްހިސާބުތައް ދައްކާ ގޮތުން މިދިޔަ އަހަރު ޖުމްލަ އިންޓަރެސްޓް އާމްދަނީގެ ގޮތުގައި 21.2 މިލިއަން ރުފިޔާ ލިބުނެވެ. އޭގެ ތެރޭގައި ލޯނު އިންޓަރެސްޓްގެ ގޮތުގައި ލިބުނީ 6.7 މިލިއަން ރުފިޔާ އެވެ. އަދި ޕްރޮވިޝަނަށް 699،860ރ. އުނިކޮށްފައިވެ އެވެ.\nއިތުރު ލިޔުންތައް އެސްބީއައި ބޭންކް އޮފް ސިލޯން ބޭންކިން އެމްސީބީ މޯލްޑިވްސް


Yameen ge massala bench akun balan anehkaaves edhefi | Mihaaru\nޔާމީންގެ މައްސަލަ ބެންޗަކުން ބަލަން އަނެއްކާވެސް އެދިއްޖެ\n11 ނޮވެމްބަރ 2019 - 14:27 28 comments\nކުރީގެ ރައީސް އަބްދުﷲ ޔާމީންގެ މައްޗަށް ކުރާ މަނީ ލޯންޑަރިންގެ ދައުވާގެ ޝަރީއަތް ފަނޑިޔާރުންގެ ބެންޗަކުން ކުރިއަށް ގެންދަން އަނެއްކާވެސް އެދިފައިވާނެ ކަމަށް ޕީއެންސީގެ ރައީސް އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nޔާމީންގެ މައްޗަށް ކްރިމިނަލް ކޯޓުގައި ދައުލަތުން ދައުވާކުރާ މައްސަލަ ފަނޑިޔާރުންގެ ބެންޗަކުން ބަލަން ކުރިންވެސް އެދުނެވެ. ބެންޗަކުން މައްސަލަ ބަލަން ޖުޑީޝަލް ސާވިސް ކޮމިޝަން (ޖޭއެސްސީ) ގައި ވެސް އޭރު އެދުނެވެ. ނަމަވެސް އެއީ ކޮމިޝަނަށް ކުރެވޭނެ ކަމެއް ނޫން ކަމަށް އޭރު ބުނެފައިވެ އެވެ.\nކްރިމިނަލް ކޯޓުން އެ ކޯޓުގެ އިސް ގާޒީ އަހުމަދު ހައިލަމް އެ މައްސަލަ ބައްލަވަން ނިންމަވައި ހުކުމަކާ ހަމަޔަށް ދިޔަ ފަހުން ހައިލަމްގެ ސުލޫކީ މައްސަލައެއްގައި އޭނާ ސަސްޕެންޑްކޮށް ކޯޓު ހިންގުން މިހާރު ވަނީ ގާޒީ އަލީ ރަޝީދާ ހަވާލުކޮށްފަ އެވެ.\nޔާމީންގެ މައްސަލައި އާދީއްތަ ދުވަހު ފަށަން މިހާރު ވަނީ ތާވަލްކޮށްފަ އެވެ.\nއިދިކޮޅު ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމެއްގައި އަބްދުއްރަހީމް ވިދާޅުވީ ޔާމީންގެ މައްސަލަ ބެންޗަކުން ބެއްލެވުމަށް ކްރިމިނަލް ކޯޓާއި ސުޕްރީމް ކޯޓަށް ވެސް ހުށަހަޅުއްވާފައިވާ ކަމަށެވެ. ނަމަވެސް އެކަމަށް އެއްވެސް ޖަވާބެއް ނުލިބޭ ކަމަށް އޭނާ ވިދާޅުވި އެވެ. އެ ކަމާ ގުޅޭ އިތުރު ތަފްސީލެއް އޭނާ ނުދެއްވަ އެވެ.\nކޯޓުތަކުގެ ގާނޫނު އޮންނަ ގޮތުން، ދަށު ކޯޓުތަކުގައި އާންމު އުސޫލުން ކޮންމެ މައްސަލައެއް ވެސް ބައްލަވާނީ އެންމެ ފަނޑިޔާރަކު އިންނަވައިގެންނެވެ. އެކަމަކު، މައްސަލައެއްގެ ބާވަތަށް ބަލައި، އޮނަހިރި އަދަދެއްގެ ފަނޑިޔާރުންގެ މަޖިލީހަކުން އެ މައްސަލައެއް ބަލަން ހަމަޖެއްސުމުގެ ބާރު އެ ކޯޓެއްގެ އިސް ގާޒީ އަކަށް އޮންނާނެ ކަމަށް އެ ގާނޫނުގައިވެ އެވެ.\nMassala eh balan bench eh ekulavaalan JSC ah lafaa nudheveyne: JSC\nބެންޗަކުން މައްސަލަ ބަލަން ނޭންގޭނެ ކަމަށް ޖޭއެސްސީން ބުނުން--\nއަބްދުއްރަހީމް ވިދާޅުވީ ޔާމީންގެ ޝަރީއަތް މިމަހު 17 އަށް ތާވަލްކޮށްފައި ވަނީ އެއީ މިސަރުކާރަށް އަހަރު ފުރޭ ދުވަސް ކަމަށް ވާތީ ކަމަށެވެ. ސަރުކާރުން ތައްޔާރުވަނީ ނުފޫޒު ފޯރުވައިގެން ޔާމީން ޖަލަށް ލާން ކަމަށް ވެސް އަބްދުއްރަހީމް ތުހުމަތު ކުރެއްވި އެވެ.\nޔާމީން ޖަލަށް ލުމަށް ފެނޭތޯ ޔޫތު މިނިސްޓަރު އަހުމަދު މަހުލޫފް ޓްވިޓާ މެދުވެރިކޮށް ނަގާފައިވާ ޕޯލަކީ ޝަރީއަތަށް ނުފޫޒު ފޯރުވުން ކަމަށް ވެސް އަބްދުއްރަހީމް ވިދާޅުވި އެވެ. އޭނާ ތުހުމަތުކުރެއްވި ގޮތުގައި އެއީ ރައީސް އިބްރާހިމް މުހައްމަދު ސޯލިހް އަންގަވައިގެން މަހުލޫފް ކުރައްވާ ކަމެކެވެ.\n"އިންސާފުވެރި ޝަރީއަތެއް ނުލިބޭނެ. މިނިސްޓަރުން ސޯޝަލް މީޑިއާގައި ދަނީ ޝަރީއަތަށް ނުފޫޒު ފޯރުވަމުން،" ވޭތުވެދިޔަ ދެ ދައުރުގައި މަޖިލިސް މެމްބަރުކަން ކުރެއްވި އަބްދުއްރަހީމް ވިދާޅުވި އެވެ.\n"މުޅި ސަރުކާރުގެ ފޯކަސް އޮތީ ރައީސް ޔާމީން ހައްޔަރުކުރުމަށް. ނޮވެމްބަރު 17 އަށް އެޖެންޑާ ކުރުމަކީ ވެސް ރާވައިގެން ކުރި ކަމެއް،"\nއަބްދުއްރަހީމް ވިދާޅުވީ މިއަށްވުރެ ބޮޑަށް ޝަރުއީ ދާއިރާ އަށް ނުފޫޒު ފޯރުވި ވެރިކަމެއް ނެތް ކަމަށެވެ. ޖޭއެސްސީ އިން ވަނީ މުޅި ގައުމު ހައިޖެކްކޮށްފައި ކަމަށް ވެސް އޭނާ ވިދާޅުވި އެވެ. އަދި ވިދާޅުވީ ސަރުކާރު ބަދަލުކުރަން މަގުމައްޗަށް ނުކުންނަން ޖެހިފައިވާ ކަމަށެވެ.\n"ޖުޑީޝަރީ ފުނޑާލާތަން ބަލަން ނުތިބެވޭނެ. މަގުމައްޗަށް ނުކުމެ މި ވެރިކަން ބަދަލު ކުރަން މަސައްކަތް ކުރަން ވެއްޖެ،" ޕީޕީއެމާއި ޕީއެންސީގެ އިސް ބައެއް ބޭފުޅުންނާ އެކު ބޭއްވި ބައްދަލުވުމުގައި އޭނާ ވިދާޅުވި އެވެ.\nޔާމީންގެ މައްސަލަ ބެއްލެވި އިސް ގާޒީ ހައިލަމް ސަސްޕެންޑްކުރީ ނަސްރު ދުވަހުގެ ތަހުނިޔާ ކިޔުމުގެ ގޮތުން ރައީސް އިބްރާހިމް މުހައްމަދު ސޯލިހާއި މަޖިލީހުގެ ރައީސް މުހައްމަދު ނަޝީދުގެ ކަރުގައި ޗޭނު ޖަހާފައި ހުރި ކުރެހުމެއް ކްރިމިނަލް ކޯޓުގެ ވައިބާ ގްރޫޕަކަށް ފޮނުއްވި މައްސަލައިގަ އެވެ. އެ މައްސަލައިގައި ހައިލަމް ސަސްޕެންޑް ކުރުމަށް ފަހު އޭނާއާ ގުޅޭ އިތުރު މައްސަލަތަކެއް ވެސްޖޭއެސްސީން އަންނަނީ ބަލަމުންނެވެ.\nއެކަމަކު ހައިލަމް ނެރުއްވި ބަޔާނުގައިވަނީ ޔާމީން ޖަލަށްލާނެ ކަމުގެ ޔަގީންކަން އޭނާގެ ކިބައިން ހޯދަން ސަރުކާރުގެ އެކި ބޭފުޅުން މަސައްކަތް ކުރެއްވި ކަމަށާއި ސަސްޕެންޑްކުރީ އެ ޔަގީންކަން ނުލިބިގެން ކަމަށެވެ.\nއިތުރު ލިޔުންތައް ކްރިމިނަލް ކޯޓް އިދިކޮޅު ފަރާތްތައް ކުރީގެ މެމްބަރު އަބްދުއްރަހީމް އަބްދުﷲ ރައީސް އަބްދުﷲ ޔާމީން ގާޒީ އަހުމަދު ހައިލަމް ޕީޕީއެމް/ޕީއެންސީ އިއްތިހާދު


Yaameen aai Trump ge inthihaabu! – adduLIVE\n1 Nov 08, 2020, 13:24 އައި އެލް\nގޭދޮށު ކެފޭއެއްގައި އިއްޔެ ކޮފީ ބޯން އިންދައި ރައްޓެއްސަކު އަތުވެއްޖެއެވެ. މީނާޔަކީ ރައީސް ޔާމީނުގެ ދައުރުގައި ސިޔާސީ ކޮންމެވެސް މަގާމެއްގައި ހުރި މީހެކެވެ. އެންމެ ފުރަތަމަވެސް ފެށީ އެމެރިކާގެ އިންތިޚާބުގެ ވާހަކައިންނެވެ. ބުންޏެވެ. ޓްރަމްޕަކީ ކޮންކަހަލަ މީހެއްހެއްޔެވެ.\nއޭނާއަށް ރަގަޅުގޮތް ނޫންގޮތެއް އެއީ ގޮތަކަށްވެސް ނުވެއެވެ. އެމެރިކާގެ އިންތިޚާބު ބަޔަކު ވަގަށްވެސް ނެގީއެވެ. މަރުވެފައިތިބި މީހުން ވޯޓުވެސްލީއެވެ. މިހެންގޮސް ކިތަންމެ ކަމެކެވެ. އަޅުގަޑު ބުނެފީމެވެ. ޓްރަމްޕާއި އޭނާގެ ބައިވެރިން އައު ވާހަކަތަކެއް ދައްކައިފިހެއްޔެވެ. އެމީހުން އެކިޔަނީ ދެހާސްއަށާރަ ވަނަ އަހަރު ރާއްޖޭގެ ރިޔާސީ އިންތިޚާބުން ބަލިވީމާ ކަލޭމެންވެސް ކިޔަމުންދިޔަ ތަކެއްޗެވެ.\nއެވެނި އަދަދަކަށް މިވެނި އަދަދަކަށް ވޯޓު ފޮއްޓަށް ކަރުދާސްއެޅި ގޮތް ނޭގިގެން އެންމެ ފުރަތަމަ ސުވާލުކުރީ ކަލޭމެންނެވެ. މަތިންތޯ ތިރިންތޯ ސުވާލުއުފެއްދީ ހަމަކަލޭމެންނެވެ. މަރުވެފައިތިބި މީހުން ތެދުކޮށްގެން ބޭނުންވާ އަދަދަށް ވޯޓު ހަމަކުރީޔޭ އެންމެ ފުރަތަމަ ބުނީވެސް ކަލޭމެންނެވެ. ވަގަށްނެގި ވޯޓޭ ވަގަށްނެގި އިންތިޚާބޭ ކިޔައިގެން އައު ޖުމްލަތައް އެންމެ ފުރަތަމަ އުފެއްދީވެސް ހަމަކަލޭމެންނެވެ.\nދެލިފޮހެވޭ ގަލަމެކޭ ވެއްޓޭ ފާހަގަޔޭ ގޮވަމުން ސްޕްރީމްކޯޓަށް ދިޔުމުގެ ރިކޯޑުވެސް ޓްރަމްޕަށްވުރެ ކުރިން ގާއިމުކުރީ ކަލޭމެންނެވެ. ޓްރަމްޕު މިހާރު އެ އުޅޭގޮތް ކަމުދިޔަޔަސް ނުދިޔަޔަސް އޭނާގެވެސް އޮތީ ހަމަ އެއްމަގުސަދެކެވެ. އެގޮތް ގޯހިއްޔާ ކަލޭމެންވެސް ގޯހެވެ. މިހިސާބަށް ވާހަކަ ގެންދިޔައިމާ ރަހުމަތްތެރިޔާ ވަރަށް ހިނިއައިސްފައި ބުންޏެވެ. އަހަރެމެން އެހެން އުޅުނީ ވޯޓުން ބަލިވިޔަސް ބަލިނުވާކަމަށް ހެދެންވެގެންނެވެ. ރައްޔިތުން ނޫނެކޭ ބުނީމާވެސް ވެރިކަމުގައި ދެމިތިބޭންވެގެންނެވެ.\nދެން އެކަންކުރުމަށްޓަކައި ދޮގުހަދާން މޮޅު މީސްމީހުން ގެނެސްގެން މޮޅު ދޮގުތަކެއް އުފަންކުރީއެވެ. އެދޮގުތައް އަހަރެމެން ތަކުރާރުކުރީ އެއީ ދޮގުކަން އެގިތިބެ އެކަމަކު ތެދަށް ވެދާނޭކަމަށް އުއްމީދުކޮށްގެންނެވެ. އެތަކެތި ހިފައިގެން ކޯޓަށް ދިޔައީ ވޯޓަކީ ރައްޔިތުން ދޭ އެއްޗަކަށްވިޔަސް ކޯޓުންވެސް ލިބިދާނޭކަމަށް ބަލައިގެންނެވެ. އެކަމަކު އެހެންނުވީތާއެވެ. ދެން އެންމެ ރަގަޅެވެ. ހިލާލީގެޔާއި މުލީއާގެއިން ރައީސް ޔާމީނު އަމިއްލަޔަށް ބޭރުވެގެންފިއެވެ. ތިޔަ ޓްރަމްޕު ވައިޓްހައުސްއިން އަމިއްލަޔަށް ބޭރުނުވެއްޖެނަމަ ދެނޯއެވެ.\nއަޅުގަޑު ބުނެފީމެވެ. އިންތިޚާބުން ބަލިވީމާ ރިޔާސީ ކިއްލާއިން ނުނިކުމެ އިންތިޚާބުގެ ނަތީޖާ ގަބޫލުނުކޮށް މަގާމުގައި ދެމިހުންނާން ގަދަދެއްކި ރައީސަކު އެމެރިކާގެ ތާރީޚުން ފެންނާކަށްނެތެވެ. އެންމެ ދުރަށް ދިޔަޔަސް ކޯޓާހަމައިން މައްސަލަ ނިމެއެވެ. އެހެންވީމާ ވައިޓްހައުސްއޭ ކިޔުނު ގަޑުވަރުން ނުނިކުމެ އެތަނުގައި ދެމިހުންނާން ޓްރަމްޕު ދިމާކޮށްފިނަމަ ދެންވާނެގޮތް ބުނާކަށްވެސް ނޭގެއެވެ. ލަފާކުރާކަށްވެސް ނޭގެއެވެ. މިކަހަލަ ހާލަތެއް މެދުވެރިވެއްޖެނަމަ ދެން އަމަލުކުރާންޖެހޭގޮތުގެ ވާހަކައެއް އެމެރިކާގެ ގާނޫނުއަސާސީޔަކުވެސް ނެތެވެ. އެކަމަކު އަންނަ އަހަރުގެ ޖެނުއަރީ ވިހިވަނަ ދުވަހު އައު ރައީސް ޖޯ ބައިޑެން މަގާމުގެ ހުވާކުރެއްވުމުގެ ކުރިން ތިޔަކަމަށް ހައްލު ހޯދާން މަޖުބޫރުވާނެއެވެ.\nވައިޓްހައުސްއިން ނުނިކުންނާން ޓްރަމްޕު ގަދަދައްކައިފިނަމަ ދެން ވާނެގޮތަކާމެދު އައު ރައީސް ބައިޑެންގެ ޓީމުން މިހާރުވެސް ވާހަކަ ދައްކައިފިއެވެ. އެމީހުން ބުންޏެވެ. ވައިޓްހައުސްގެ ފޫޓުތެރޭގައި ހުންނާން ނުޖެހޭ މީހަކު ހުރެއްޖެނަމަ އެމީހަކު ބޭރުކުރުމުގެ ކެރިކުޅަދާނަކަން އެމެރިކާ ސަރުކާރަށް ލިބިގެންވެއެވެ. މިވާހަކައިން ދޭހަވަނީ ގަދަބާރުން ޓްރަމްޕު ބޭރުކުރާން ޖެހިއްޖެނަމަ އެކަން ކުރަން ފަސްނުޖެހޭނެކަމެވެ. އެކަމަކު ޓްރަމްޕު ބޭރުކުރާނީ ފުލުހުން ނުވަތަ ސިފައިން މެދުވެރިކޮށްގެން ހެއްޔެވެ. މިކަމަށް ހުއްދަދޭނީ ކާކުހެއްޔެވެ.\nމިއީވެސް އަދި ޖަވާބުނުލިބޭ ސުވާލުތަކެކެވެ. ސިފައިން މިހާރުވެސް އެތިބީ މިއީ އެމީހުން ކައިރިނުވާނޭ މަސައްކަތެއްކަމަށް އިއުލާންކޮށްގެންނެވެ.\nއަޅުގަޑު ގަބޫލުކުރާގޮތުގައި ސީކްރެޓް ސާރވިސްގެ އެޖެންޓުންގެ ޓީމެއް ގޮސްގެން ގަދަކަމުން ޓްރަމްޕު ބޭރުކުރާ ހިސާބަކަށް ނުދާނެއެވެ. އޭގެ ކުރިން އޭނާ ވައިޓްހައުސްއިން ބޭރުވާނެއެވެ. ޓްރަމްޕު މިހާރު ކޮންމެ ވާހަކަތަކެއް ދެއްކިޔަސް ކޮންމެ ގޮތަކަށް އުޅުނަސް އެއީ އެމެރިކާގެ ރައީސެވެ. އެހެންވީމާ ޓްރަމްޕުގެ ރިޔާސަތުގެ ހުރުމަތް އޭނާ ދަމަހައްޓާނެއެވެ.\nޓްރަމްޕުގެ ޕާޓީ ކަމަށްވާ ރިޕަބްލިކަން ޕާޓީގެ ފަރާތުން މިކަން މިމަގުން ކުރިޔަށް ގެންދާން ބާރުއަޅާނެއެވެ. އެއީ އެމެރިކާއެވެ. ޒިމްބާބުވޭއެއް ނޫނެވެ. ހައްލު ހޯދާނެއެވެ. ހައްލު ފެންނާނެއެވެ. އެއީ ހަމަ މުޅިން ކަށަވަރުކަމެކެވެ. އެހެންނޫނަސް ޓްރަމްޕަކީ ބިލިއަނަރު މަހުޖަނެކެވެ. ވަންނާނޭ އެހެންތަނެއް ނެތިފައިހުރި މީހެއްވެސް ނޫނެވެ. މިހިސާބަށް ގެންދިޔަތަނާ ރަހުމަތްތެރިޔާ ބުންޏެވެ.\nއެހެންވީއިރު އޭނާ ބަލި ގަބޫލުނުކޮށްގެން އުޅެނީ ކީއްވެގެންހެއްޔެވެ. ތިޔަ ބުނާ ޝަރަފާއި ހުރުމަތަށް ވިސްނާ މީހެއްނަމަ އެހެން މީހުންވެސް އަމަލުކުރާފަދައިން ރީތިގޮތުގައި ބަލި ގަބޫލުކުރީސްނޫންހެއްޔެވެ. އަޅުގަޑު ބުނެފީމެވެ. ބަލިވީމާ ބަލި ގަބޫލުކުރުމާއި މޮޅުވީމާ އަމިއްލަޔަށް އެކަން އިއުލާންކުރުމަކީ ގާނޫނީގޮތުން ކުރުން ލާޒިމުކަމެއް ނޫނެވެ.\nއެއީ މުޅިން އަމިއްލަ ކަމެކެވެ. އާދަކާދައިގެ ތެރޭގައި ހިމެނޭ ކަމަކީއެވެ. ޓްރަމްޕު ބަލި ގަބޫލުކުރިޔަސް ނުކުރިޔަސް ވަކި ފަރަގެއް ނާންނާނެއެވެ. ބަލިނުވާކަމަކަށްވެސް ނުވާނެއެވެ. ޖޯ ބައިޑެން ހުވާކުރެއްވުން ލަހެއްވެސް ނުވާނެއެވެ. ރަހުމަތްތެރިޔާ ބުންޏެވެ. މިއަދު ތިހިރީ ޓްރަމްޕުގެ ކޮންމެ ވާހަކަޔަކާއި އަމަލެއް ރައީސް ޔާމީނާއި ޕީޕީއެމްގެ ތިލަފަތުން ކިރާން ނިންމައިގެންދޯއެވެ.\nމިދިވެހިރާއްޖޭގައި ވެރިކަންކުރި މީހުންގެ ތެރޭގައި ރައީސް ޔާމީނު ނޫން އެހެން މީހެއް ޓްރަމްޕުގެ މިސާލުތަކަށް ނުފެތެނީބާވައެވެ. މިވާހަކަޔަށް އަޅުގަޑު ހަގީގަތުގައިވެސް ވަރަށް ހިނިއަތުވެއްޖެއެވެ. ބުނީމެވެ. ނޫނެކެވެ. ޓުވީޓުކުރާ އެހެން ރައީސުންވެސް ތިއްބެވެ. ދޮގުމައްޗަށް ދޮގުހަދާ އެހެން މީހުންވެސް ތިއްބެވެ. ދޮގު ތަކުރާރުކުރީމާ އެއީ ތެދުކަމަށް މީހުން ގަބޫލުކުރާނޭކަމަށް ބަލައިގެން ދޮގު އުފަންކުރާ މީހުންވެސް ތިއްބެވެ. އެކަމަކު މިއަދު ތިޔަ ފެށީ ވޯޓުން ވައްކަންކުރުމުގެ ވާހަކަޔާއި އިންތިޚާބުގެ ނަތީޖާ ގަބޫލުނުކުރުމުގެ ވާހަކައެވެ. އެކަހަލަ ވާހަކަޔަކަށް އެންމެފަހުގެ މިސާލުތައް ނެގޭންއޮތް ހިސާބަކުން ނެގީއެވެ.


REPORT: VX nerve agent - Kim ge furaana dhuvaali nurahkaatheri viha\nކިމްގެ ކުއްލި މަރު\n"ވީއެކްސް" ނާވް އެޖެންޓް – އުތުރު ކޮރެޔާގެ ލީޑަރުގެ ބޭބެ މަރާލުމަށް ބޭނުން ކުރި ވިހަ\nވީއެކްސްގެ އެންމެ ތިއްކަކުންވެސް ފުރާނަ ދުއްވާލާނެ\nވީއެކްސް އީޖާދު ކުރީ 1950 ގެ އަހަރު ތަކުގައި އިނގިރޭސި ވިލާތުގައި\nވީއެކްސް ގިނަ އަދަދަކަށް އުތުރު ކޮރެއާގައި އެބަހުރި\nކިމް މަރުވީ ވީއެކްސްގެ އުނގުޅިތާ މަދު ވަގުތުކޮޅެއްގެ ތެރޭގައި\nކ. މާލެ | 25 ފެބްރުއަރީ 2017 | ހޮނިހިރު 05:30 | 4,305\nކިމް ޖޮންގް ނާމް (ވ) އަދި އުތުރު ކޮރެއާގެ ލީޑަރު ކިމް ޖޮން އުން (ވ) - އޭޕީ\nކިމް މަރާލީ މެލޭޝިއާގެ ކުއަލަލަމްޕޫރު އެއަރޕޯޓުގެ ޗެކްއިން ހޯލުގައި ހުއްޓާ ފަހަތުން އައިސް އަންހެނަކު އޭނާގެ މޫނުމަތީގައި އެއްޗެއް އުނގުޅި ހާދިސާ ހިނގިތާ ވަގުތު ކޮޅެއްގެ ތެރޭގައެވެ.\nކިމް މަރުވީ މިހާދިސާ ހިނގުމުން އޭނާ ހޮސްޕިޓަލަށް ގެންދިއުމުގެ މަގުމަތީގައި ކަމަށް ރިޕޯޓް ތަކުގައި ވެއެވެ.\nކިމްގެ މަރުގެ ހާދިސާއާ ގުޅިގެން އެނާގެ އުފަން ގައުމު ކަމުގައިވާ އުތުރު ކޮރެއާއިން ދެކޮޅު ހަދަމުން ދަނިކޮށް މެލޭޝިއާއިން ވަނީ ޕޯސްޓްމޯޓަމް ހަދާ މަރުވި ސަބަބު ދެނެގަތުމަށް ތަހުލީލުތައް ކޮށްފައެވެ. އުތުރު ކޮރެއާއިން ބުނަމުން ގެންދަނީ މެލޭޝިއާއިން އެ ގަމުގެ ޑިޕްލޮމެޓިކް ޕާސްޕޯޓް ލިބިފައިވާ މީހެއްގެ ހަށިގަނޑުގެ ޕޯސްޓްމޯޓަމް ހެދީ ޑިޕްލޮމެޓިކް ޕްރޮޓޮކޯލް ތަކާ ޚިލާފަށް ކަމަށެވެ.\nކިމްގެ ލޮލާއި އަނގަމަތިން ނެގި ސާމްޕަލްތަކުގައި ވިހައިގެ އަސަރު ހުރިތޯ ބެލުމަށް ހެދި ޓެސްޓް ތަކުގެ ނަތީޖާ މިހާރުވަނީ މެލޭޝިއާ ސަރުކާރުން އާއްމު ކޮށްފައެވެ. ޓެސްޓް ތަކުގެ ނަތީޖާއިން ހާމަވި ގޮތުގައި ކިމް މަރާލުމަށް ބޭނުން ކޮށްފައިވަނީ ނުރައްކާތެރި ވިހައެއް ކަމުގައިވާ "ނާވް އެޖެންޓް ވީއެކްސް" އެވެ. މިއީ "ވެޕަން އޮފް މާސް ޑިސްޓްރަކްޝަން" ނުވަތަ އެންމެ ބޮޑެތި ފަނާ ކުރުމުގެ ހަތިޔާރުގެ ތެރޭގައި އ.ދ. އިން ހިމަނާފައިވާ ކެމިކަލްއެކެވެ.\nމިފަދަ ނުރައްކާތެރި ވިހައެއް ކިމް މަރާލުމަށް ބޭނުން ކުރިކަން ހާމަ ވުމުން މި މަރުގެ ފަހަތުގައި އުތުރު ކޮރެޔާގެ ސަރުކާރު އޮތް ކަމަށް ކުރެވޭ ތުހުމަތު ތަކަށް އިތުރު ބާރެއް ވަނީ ލިބިގެން ގޮސްފައެވެ.\nކިމްގެ މަރާ ގުޅިގެން މެލޭޝިޔާއިން ފޯސްޓް މޯޓަމް ހަދާތީއާއި އިތުރު ތަހުގީގުތައް ހިންގާތީ އުތުރު ކޮރެއާއިން ވަނީ ރުޅިވެރި ބަހުގެ ހަމަލާތަކެއް މެލޭޝިއާ އަށް އަމާޒުކޮށް ދީފައެވެ.\nކިމް ޖޮން ނާމް އަކީ ކާކު؟\nކިމް ޖޮމް ނާމް އަކީ އުތުރު ކުރެއާގެ ކުރީގެ ލީޑަރު ކިމް ޖޮން އިލްގެ އެންމެ ދޮށީ ދަރިކަލުންނެވެ. އަދި އެއީ އުތުރު ކޮރެގާއެ މިހާރުގެ ޒައީމްގެ އެއްބަފާ ބޭބެ އެވެ.\nބައްފަ އަށް ފަހު އުތުރު ކޮރެއާގެ ވެރިކަމަށް އަންނާނީ ކިމް ކަމަށް ގިނަ ބަޔަކު ގަބޫލު ކުރިއެވެ. އެކަމަކު ކިމްގެ ބައްޕަ އަވަހާރަ ވުމުން ވެރިކަން ލިބުނީ އެއްބަފާ ކޮއްކޮ އަށެވެ.\nކިމް އުތުރު ކޮރެއާގެ ވެރިކަމަށް އަންނާނެ ކަމަށް ބެލެވިފައި އޮތް އޮތުން ނިމުމަކަށް އައީ 2011 ވަނަ އަހަރު ވަގު ޕާސްޕޯޓެއްގައި ޖަޕާނަށް އެތެރެވާން މަސައްކަތް ކުރިކަން ފަޅާއެރި ހިސާބުންނެވެ. އޭގެ ފަހުން އޭނާ ވެފައިވަނީ އުތުރު ކޮރެއާގައި އޮތް ވެރިކަމަށް ފާޅުގައި ފާޑު ކިޔަމުން ދިޔަ މީހަކަށެވެ. އަދި އާއިލީ ވެރިކަމާ، އުތުރު ކޮރެއާގައި ވެރިކަން ހިނގަމުންދާ ގޮތާ މެދު ފާޅުގައި ކިމް ގެންދިޔައީ ދެކޮޅު ހަދާ އަޑު އުފުލަމުންނެވެ.\nކިމްގެ ޕާސްޕޯޓުގައި އޮންނަ ނަމަކީ ކިމް ޗޯލް އެވެ. އެހެން ކަމުން ރަސްމީ ސިފައެއްގައި މަރުވެފައިވަނީ ކިމް ޖޮން ނާމްކަން އުތުރު ކޮރެއާއިން ކަށަވަރު ކޮށްދޭން ޖެހެއެވެ.\nޓޮކްސިކޮލޮޖީ ރިޕޯޓުގައި ބުނަނީ ކީކޭ؟\nމެލޭޝިއާގެ ފުލުހުންގެ ވެރިޔާ، ޚާލިދު އަބޫ ބަކުރު ހުކުރު ދުވަހު ވިދާޅުވީ، ކިމްގެ ލޮލާއި މޫނުމަތިން ނަގާފައިވާ ސާމްޕަލް ތަކުގައި "ނާވް އެޖެންޓް" އެއް ހޭކިފައިވާ ކަން ޓެސްޓް ތަކުން ހާމަވާ ކަމަށެވެ.\nފެބްރުއަރީ މަހުގެ 13 ވަނަ ދުވަހު ކިމް އަށް ހަމަލާ ދިނުމުގައި ބައިވެރިވި ދެ އަންހެނުންގެ ތެރެއިން އެކަކަށް މި ވިހައިގެ އަސަރު ކޮށްފައިވާ ކަމަށާއި، އެގޮތުން ހޮޑުލުމުގެ އިތުރުން އޭނާ ބަލިވެފައިވާ ކަމަށް ޚާލިދު ވިދާޅުވިއެވެ.\nޚާލިދު ވިދާޅުވީ، އިތުރު ދިރާސާތައް ކުރިއަށްދާ ކަމަށާއި، މެލޭޝިއާއަށް މި ވިހަ އެތެރެ ކުރި ގޮތްވެސް ތަހުގީގު ކުރަމުން ގެންދާ ކަމަށެވެ. އެކަމަކު އޭނާ ވިދާޅުވީ ވަރަށް ކުޑަ މިންވަރަކަށް ގެންނަ މިފަދަ އެއްޗެއް އެތެރެވި ގޮތް ހޯދައިގަތުމަކީ ފަސޭހަ ކަމަކަށް ނުވާނެ ކަމަށެވެ.\nނާވް އެޖެންޓް ވީއެކްސް އަކީ ކޮން އެއްޗެއް؟\nއާއްމު ނަމުން ނާވް އެޖެންޓް "ވީއެކްސް" އަކީ ހަނގުރާމައިގައި އެއްފަހަރާ އެތައް ބަޔަކު ނައްތާލުމަށް ބޭނުން ކުރަމުން އައި ވަރަށް ނުރައްކާތެރި ވިހައެކެވެ. ތަޖުރިބާކާރުން ބުނާ ގޮތުގައި މިއީ މިހާތަނަށް ދުނިޔޭގައި އުފެއްދި އެންމެ ނުރައްކާ ނާވް އެޖެންޓެވެ. އެންމެ ދިހަ މިލިގްރާމްގެ މިންވަރުން އިންސާނެއްގެ ނާވަސް ސިސްޓަމް ހަލާކު ކޮށްލާ ނުރައްކާތެރި ކެމިކަލްއެކެވެ. މިއީ ދިޔާކޮށް ހުންނަ އެއްވެސް ކުލައެއް، އެއްވެސް ރަހައެއް އަދި ވަހެއް ނުހުންނަ ތެޔޮ ކަމެއް ހުންނަ މާއްދާއެކެވެ. އެންމެ ވައްތަރު ވާނީ އިންޖީން އޮއިލް އަށެވެ.\nވީއެކްސް އީޖާދު ކުރީ 1950 ގެ އަހަރު ތަކުގައި އިނގިރޭސި ވިލާތުގެ އިމްޕީރިއަލް ކެމިކަލް އިންޑަސްޓްރީގެ ރަނާޖީ ގޯޝް ނަމަކަށް ކިޔާ ކެމިސްޓެކެވެ. އޭގެ ފަހުން އިނގިރޭސި އަސްކަރިއްޔާއިން މި ވިހައިގެ އިތުރު ދިރާސާތައް ހެދިއެވެ. އަދި ކެމިކަލްގެ ފޯމިއުލާ އެމެރިކާގެ އަސްކަރިއްޔާއަށް އިނގިރޭސި އަސްކަރިއްޔާއަށް ފޯރުކޮށްދިނެވެ. 1961 ގައި އެމެރިކާއިން ވީއެކްސް އުފައްދަން ފެށިއެވެ.\nވީއެކްސްގެ "ވީ" ރަމްޒުކޮށްދެނީ "ވީނޯމް" އެވެ. އެއިން ދޭހަކޮށްދެނީ ހަމުގެ ޒަރީއާއިން ހަށިގަނޑަށް ވިހައިގެ އަސަރު ކުރާލެއް ފަސޭހަ ކަމާ ނުރައްކާތެރި ކަމެވެ.\nމީގެ ނުރައްކާ ކަމަކީ، މީގައި އެކުލެވޭ ވިހައިގެ އަސަރު ހަމުގެ ޒަރީއާއިންނާއި، އަނގައިގެ ޒަރީއާއިން އަދި ނޭފަތުގެ ޒަރީއާއިންވެސް ހަށިގަނޑަށް ކުރާ ކަމެވެ. އެންމެ ތިއްކެއްހާ މިންވަރު ހަންގަނޑުގައި ޖެހުނު ކަމުގައި ވިޔަސް މަދު މިނެޓް ކޮޅެއްގެ ތެރޭގައި މީހާގެ ފުރާނަ ދުއްވާލައެވެ. ކުޑަކޮށް މީގެ އަސަރު ކުރި ނަމަވެސް މޭ ނުބައި ކުރުމާއި، ލޮލަށް ތަދުވުމާއި، ފެނުން ފުސްވުމާއި، ހޮޑުލެވުން ފަދަ މައްސަލަތައް ކުރިމަތިވެ އެވެ. މިއީ އދ. ގެ ކެމިކަލް ހަތިޔާރާ ބެހޭ މުއާހަދާގެ ދަށުން 1993 ވަނަ އަހަރުން ފެށިގެން މަނާކޮށްފައިވާ ވިހައެކެވެ.\nމި ވިހައިން ކިމްގެ ފުރާނަ ދުއްވާލީ ކިހިނެއް؟\nކެމިކަލް ހަތިޔާރާ ބެހޭ ތަޖުރިބާކާރުން ބުނާ ގޮތުގައި ކިމް މަރާލުމަށް ބޭނުން ކުރި ކަމަށް ބެލެވެނީ "ވީ އެކްސް" ގެ އެންމެ ތިއްކެއްގެ މިންވަރެވެ. ވީއެކްސް ތިއްކެއް ފޮތިކޮޅަކަށް ޖެހުމަށްފަހު ކިމްގެ މޫނުމަތީގައި އެ ފޮތިގަނޑު އެޅުމުން ވިހައިގެ އަސަރު ހަށިގަނޑަށް ކޮށް އޭނާ މަރުވީ ކަމަށް ބެލެވެއެވެ. ސީސީޓީވީ ފުޓޭޖުން ފެންނަ ގޮތުގައި ކިމް އަށް ހަމަލާ ދިން މީހާ އޭނާގެ ފުރަގަހުން އައިސް މޫނުމަތީގައި އަތް އަޅައެވެ. އެއީ ކެމިކަލް އެކުލެވޭ ފޮތިގަނޑު އޭނާގެ މޫނުގައި ހޭކި ގޮތެވެ. އޭނާގެ މޫނުމައްޗަށް ސްޕްރޭއެއް ކުރި ކަމަށްވެސް ރިޕޯޓު ތަކުގައި ވެއެވެ. ތަޖުރިބާކާރުން ބުނަނީ ކުރި ސްޕްރޭއަކީ ސަމާލު ކަން އެހެން ގޮތަކަށް އަނބުރާލުމަށް ކުރި ކަމެއް ކަމަށެވެ. ވިހައިގެ ސަބަބުން ފުރަތަމަ ވާނެ ގޮތެއް ކަމަށް ބެލެވެނީ ހަށިގަނޑު ތުރުތުރު އެޅުން ކަމަށާއި، އަދި އޭގެ ފަހުން މިނެޓް ކޮޅެއްގެ ތެރޭގައި އޭނާގެ ހަށިގަނޑުގެ ނާރުތަކުގެ ނިޒާމު ހުއްޓުމަކަށް އައީ އެވެ. ކިމް އަށް ހަމަލާދިން ގޮތުގެ ސީސީޓީވީ ފުޓޭޖް އިން އެނގޭ ގޮތުގައި ކިމްގެ މޫނުމަތީގައި ފޮތިނގަނޑެއް އެޅި މީހާ އެކަން ކޮށް ދުރަށް ދިއުމާއެކު ކިމް ގޮސް އެއަރޕޯޓްގެ ސެކިއުރިޓީންނާ ބައްދަލުކޮށް އޭނާގެ މޫނަށް މީހަކު ކަމެއް ކުރި ކަމަށް ބުނެ ޝަކުވާ ކުރިއެވެ. އެ ޝަކުވާއާ އެކު ކިމް ގެންދިޔައީ އެއަރޕޯޓްގައި ހުންނަ ކްލިނިކަށެވެ. ކިމް މަރުވީ ހޮސްޕިޓަލަށް ގެންދިޔަ މަގުމަތީގައި ކަމަށް މެލޭޝިއާގެ އޮފިޝަލުންވަނީ ހާމަ ކޮށްފައެވެ. އަދި ހަމަލާ ދިނުމަށް ފަހު އެ އަންހެން މީހާ އަވަސް އަވަހަށް ގޮސް އަތް ދޮވިކަން އެނގޭ ކަމަށްވެސް މެލޭޝިއާގެ އޮފިޝަލުން ވަނީ ހާމަކޮށްފައެވެ.\nބައެއް ތަޖުރިބާކާރުންގެ ނަޒަރުގައި ކިމް އަށް ހަމާލާދިން މީހުން ސީދާ ގޮތެއްގައި ވީއެކްސް ބޭނުން ކުރި ނަމަ ހަމަލާދިނުމުގައި ބޭނުން ކުރި މީހުންވެސް ސަލާމަތެއް ނުވާނެއެވެ. އެއީ އަންގި ލައްވައިގެން އުޅުނު ކަމުގައި ވިޔަސް އޭގެ އަސަރު އެމީހުންނަށްވެސް ނުކޮށެއް ނުދާނެއެވެ. އެހެން ކަމުން ބެލެވެނީ ކިމްގެ މޫނުގައި އުނގުޅީ ވީ އެކްސްގެ ގެންގުޅުނު މީހުންނަށް ނުރައްކާ ކުޑަވާ ގޮތައް އެގެ މުހިންމު ދެ މާއްދާ ވަކިވަކިން މޫނުގައި އުނގުޅޭ ގޮތައް ކަމަށެވެ. އަދި މޫނުގައި އުނގުޅުމުން ދެ މައްދާ މައްސުނިވެ ވީއެކްސްގެ އަސަރު ނުކުންނަ ގޮތައް ކަމަށް ބެލެވޭ ކަމަށެވެ.\nކިމްގެ ހަށިގަނޑު އަދިވެސް އޮތީ މެލޭޝިއާގެ މޯޗުއަރީގައި ބާއްވާފައެވެ.\nފަހަތުގައި ވަނީ ކޮން ބައެއް؟\nމެލޭޝިއާއިން ބުނެފައިވަނީ މި ހަމަލާގެ ފަހަތުގައި ވަނީ އުތުރު ކޮރެއާގެ އެޖެންޓުން ކަމަށެވެ. ހަމަލާއާ ގުޅިގެން4މީހަކު ވަނީ ހައްޔަރު ކޮށްފައެވެ. އޭގެ ތެރޭގައި އުތުރު ކޮރެއާގެ ރައްޔިތަކާއި، އެއަރޕޯޓުން ކިމްއަށް ހަމަލާދިން ކަމަށް ތުހުމަތު ކުރެވޭ2އަންހެނުން ހިމެނެއެވެ. އިތުރު7މީހަކު ހޯދުމަށް މެލޭޝިއާއިން ވަނީ ނޯޓިސް ނެރެފައެވެ. އޭގެ ތެރޭގައި އުތުރު ކޮރެއާގެ ޑިޕްލޮމެޓަކުވެސް ހިމެނެއެވެ.\nބުރާސްފަތި ދުވަހު އުތުރު ކޮރެއާއިން އަނެއްކާވެސް މެލޭޝިއާ އަށް އަމާޒުކޮށް ބަހުގެ ހަމަލާއެއްވަނީ ފޮނުވާލާފައެވެ. އުތުރު ކޮރެއާއިން ބުނީ، އެ ގައުމުގެ ރައްޔިތަކު މަރާލީ މެލޭޝިއާއިން ކަމުގައެވެ. އެއަށް ރައްދު ދެއްވާ މެލޭޝިއާގެ ޚާރިޖީ ވަޒީރު ވިދާޅުވީ، ދޮގު ފެތުރުން ހުއްޓާ ނުލާ ނަމަ މެލޭޝިއާގައި ހުންނަ އުތުރު ކޮރެއާގެ އެންވޯއީ މެލޭޝިއާއިން ބޭރުކޮށްލަން ޖެހިދާނެ ކަމަށެވެ.\nމެލޭޝިއާ ސްޓާރ ނޫހުން ބުނެފައިވަނީ ބުރާސްފަތި ދުވަހުގެ ރޭ ކުއަލަލަމްޕޫރުގެ އެޕާޓްމަންޓަކުން ތަފާތު ބާވަތުގެ ކެމިކަލްތަކެއް އެތާނގެ ފުލުހުން އަތުލައިގަނެފައިވާ ކަމަށެވެ.\nއުތުރު ކޮރެއާގައި ވީއެކްސް އެބަހުރިތަ؟\nއުތުރު ކޮރެއާއަކީ، ކެމިކަލް ހަތިޔާރާ ބެހޭ އދ. ގެ މުއާހަދާގައި ބައިވެރި ނުވާ6ގައުމުގެ ތެރޭގައި ހިމެނޭ ގައުމެކެވެ. އެނެއްކޮޅުން ނާވް އެޖެންޓު ވިހަ އެންމެ ގިނައިން ރައްކާ ކޮށްފައިވާ ގައުމުތަކުގެ ތެރޭގައި އުތުރު ކޮރެއާ ހިމެނެއެވެ. އެމެރިކާ އާއި ރަޝިއާ ފަހު ކެމިކަލް ހަތިޔާރު އެންމެ ގިނައިން ހުރި ގައުމަކީ އުތުރު ކޮރެއާއެވެ. ދެކުނު ކޮރެއާގެ ދިފާއީ ވުޒާރާއިން ހާމަކޮށްފައިވާ ގޮތުގައި 2014 ވަނަ އަހަރާ ހަމައަށް 2500 އާއީ 5000 ޓަނުގެ ނާވް އެޖެންޓް އުތުރު ކޮރެއާގައި ސްޓޮކް ކޮށްފައި އެބަހުއްޓެވެ. އޭގެ ތެރޭގައި ވީއެކްސް ހިމެނެއެވެ. ސައްދާމް ހުސެއިންގެ ފައުޖުތަކުން 1988 ވަނަ އަހަރު ކުރުދީންނާ ދެކޮޅަށް ވީއެކްސް ބޭނުން ކުރި ކަމަށް ތުހުމަތު ކުރެވުނެވެ. ވީއެކްސްގެ ސްޓޮކެއް ސީރިޔާގައި ހުރެދާނެ ކަމަށްވެސް ވަނީ ތުހުމަތު ކުރެވިފައެވެ.


Ameen ah kuraa dhauvaathah baathil kuri massala Supreme Court gai isthiunaaf kurany - vNews.mv\nއަމީނަށް ކުރާ ދައުވާތައް ބާތިލްކުރި މައްސަލަ ސުޕްރީމް ކޯޓުގައި އިސްތިއުނާފް ކުރަނީ\nފާތިމަތު ނަހުދާ ފާއިޒް 16 September 2021, 16:41\nއައިސިސް ޖަމާއަތުގެ ރާއްޖޭގެ ލީޑަރުކަމަށް ދައުލަތުން ތުހުމަތުކުރާ ޏ. ފުވައްމުލައް، މާދަޑު، ކަރިއްޔާވިލާ، މުހައްމަދު އަމީންގެ މައްޗަށް ކުރާ ދައުވާތައް ބާތިލްކުރުމާ ގުޅިގެން، އެމައްސަލަ ސުޕްރީމް ކޯޓުގައި އިސްތިއުނާފް ކުރުމަށް ޕްރޮސެކިއުޓަރ ޖެނެރަލްގެ އޮފީހުން ނިންމައިފިއެވެ.\nޕީޖީ އޮފީހުގެ ޕަބްލިކް ޕްރޮސެކިއުޓަރ އަހުމަދު ޝަފީއު ވިދާޅުވީ، ހައި ކޯޓުން އަމީންގެ މައްސަލައިގައި ނިންމާފައިވާ ގޮތާއިމެދު އެ އޮފީހުން ހިތްހަމަ ނުޖެހޭތީ އެމައްސަލަ ސުޕްރީމް ކޯޓުގައި އިސްތިއުނާފް ކުރުމަށް ނިންމާފައިވާ ކަމަށެވެ.\nއެމައްސަލަ އިސްތިއުނާފްކުރަން ނިންމާފައިވަނީ ދިވެހިރާއްޖޭގެ ހައިކޯޓުގެ ނިންމުމުގައި ޓެރަރިޒަމް މަނާކުރުމުގެ ގާނޫނުގެ 26 ވަނަ (ފ) މާނަކޮށްފައިވަނީ ރަނގަޅަށް ނޫން ކަމަށް ދެކޭތީ އާއި، އެ ގާނޫނުގެ 1-28 ގައި ބަޔާންކޮށްފައިވާ ތަހުގީގު ކުރުމާއި ދައުވާކުރުމުގެ ހާއްސަ މުއްދަތުތަކަށް ހައިކޯޓުގެ ނިންމުމުގައި ރިއާޔަތްކޮށްފައި ނުވާތީ އާއި، ނިންމުމުގެ ސަބަބުން ޓެރަރިޒަމްގެ ކުށްތައް ތަހުގީގުކުރުމާއި ދައުވާކުރުމުގެ ހާއްސަ މުއްދަތުތަކެއް ގާނޫނުގައި ކަނޑައެޅުމުގެ މަގުސަދު ގެއްލިދާނެތީ ކަމަށެވެ.\nހައިކޯޓުން ވަނީ އަމީންގެ މައްޗަށް އުފުލާފައިވާ ދައުވާތައް ބާތިލްކޮށް އޭނާ މިނިވަންކުރުމަށް ހުކުމްކޮށްފައެވެ.\nހައިކޯޓުން އެގޮތަށް ހުކުމްކުރީ އަމީންގެ ފަރާތުން ކްރިމިނަލް ކޯޓަށް ޝަރީއަތް ފެށުމުގެ ކުރިން ހުށަހަޅާ ހުށަހެޅުންތައް އިސްތިއުނާފު ކުރުމުންނެވެ.\nއޭނާގެ މައްޗަށް ކްރިމިނަލް ކޯޓުގައި ޝަރީއަތް ހިނގަމުންދާއިރު، ދައުލަތުން ދަނީ ހެކިބަސް ނެގުމަށް ތައްޔާރު ވަމުންނެވެ.\nއަމީން ހައްޔަރު ކޮށްފައިވަނީ މީގެ2އަހަރުކުރިންނެވެ.\nއޭނާގެ މައްޗަށް ދައުލަތުން އުފުލާފައިވަނީ ޓެރަރިސްޓު ޖަމާއަތެއްގައި ބައިވެރިވުމާއި ޓެރަރިޒަމްގެ އަމަލެއް ކުރަން ރޭވުމުގެ ކުށުގެ ދައުވާއެވެ.\nމިއަހަރުގެ ފެބްރުއަރީ މަހުގެތެރޭގައި އަމީންގެ ބަންދު މުރާޖައާކުރަން ހުށަހެޅުމުން އެކަށީގެންވާ ބޭސް ފަރުވާ އޭނާއަށް ލިބެން ނެތް މަށް ބުނެ ގޭބަންދަށް ބަދަލުކުރަން ކްރިމިނަލް ކޯޓުން ނިންމިއެވެ.\nނަމަވެސް އެހުކުމް ހައިކޯޓުގައި އިސްތިއުނާފް ކުރުމުން އެ ކޯޓުން ވަނީ އަމީން ގޭބަންދަށް ބަދަލުކުރަން ކްރިމިނަލް ކޯޓުން އަމުރުކުރީ ގާނޫނާ ޚިލާފަށް ކަމަށް ކަނޑައަޅައި އެއަމުރު ބާތިލްކޮށްފައެވެ.\nހައި ކޯޓް ޤާނޫނީ ރާއްޖެ ޕްރޮސެކިއުޓާ ޖެނެރަލްގެ އޮފީސް ސުޕްރީމް ކޯޓް ޓެރަރިޒަމް


vnews - Salman Khan kulhen hamajehifavaa Bhansali ge filmun Priyanka ves fennaanebaa?\nސަލްމާން ޚާން ކުޅެން ހަމަޖެހިފައިވާ ބަންސާލީގެ ފިލްމުން ޕްރިޔަންކާވެސް ފެންނާނެބާ؟\n26 ފެބްރުއަރީ 2019\nބޮލީވުޑް ތަރި ސަލްމާން ޚާންއާއި ޑައިރެކްޓަރު ސަންޖޭ ލީލާ ބަންސާލީ 19 އަހަރަށް ފަހު އެކީގައި ފިލްމެއްގައި މަސައްކަތްކުރަން އުޅޭ ވާހަކަ ދެކެވޭތާ މިހާރު ވަނީ ދުވަސްތަކެއް ވެފަ އެވެ.\n1999 ވަނަ އަހަރުގެ ކާމިޔާބު ލޯބީގެ ފިލްމު ހަމް ދިލް ދޭޗުކޭ ސަނަމް އަށްފަހު އަނެއްކާވެސް މި ދެމީހުން ފިލްމެއްގެ މަސައްކަތް ފަށަން އުޅޭކަން ބަންސާލީ ޕްރޮޑަކްޝަންސްގެ ސީއީއޯ ޕްރޭނާ ސިންގް ވަނީ ޔަގީންކޮށްދީފަ އެވެ.\nއެންމެ ފަހުގެ ރިޕޯޓްތައް ބުނަމުން ދަނީ މި ފިލްމުން ޕްރިޔަންކާ ޗޯޕްރާވެސް ފެނިގެންދާނެ ކަމަށެވެ. މި ޚަބަރުތައް ފެތުރިފައި މިވަނީ ކަރަން ޖޯހަރްގެ ޗެޓް ޝޯ ކޮފީ ވިތް ކަރަންގައި ޕްރިޔަންކާ އޭނާގެ ކުރިއަށް ހުރި ޕްރޮޖެކްޓްތަކުގެ ވާހަކަ ދައްކަމުން، ޑައިރެްކްޓަރު ސަންޖޭ ލީލާ ބަންސާލީ އަދި ޑައިރެކްޓަރު ސޫރަޖް ބަރަޖާތިޔާއާ އޭނާގެ ޓީމާ ދެމެދު ވާހަކަތައް ކުރިއަށްދާ ކަމަށް ބުނުމުންނެވެ.\nސަލްމާން މިހާރު ކުޅެމުންދާ ފިލްމު ބާރަތް އަކީވެސް ފުރަތަމަ ޕްރިޔަންކާއާއި ސަލްމާން ކުޅެން ހަމަޖެހިފައި އޮތް ފިލްމެކެވެ. އެހެންނަމަވެސް ކައިވެނީގެ ތައްޔާރީތަކަށް ވަގުތު ދިނުމުގެ ގޮތުން ޕްރިޔަންކާ ފަހުން އެ ފިލްމު ދޫކޮށްލީ އެވެ.\nމިކަމާ ގުޅިގެން ސަލްމާން ޕްރިޔަންކާ ދެކެ ރުޅިއައިސްގެން ދެން ޕްރިޔަންކާއާ އެކު ފިލްމެއްގައި މަސައްކަތް ނުކުރަން ނިންމާފައިވާ ކަމަށްވެސް އޭރު މީޑިއާތަކުން ރިޕޯޓް ކުރި އެވެ. އެހެންނަމަވެސް ޕްރިޔަންކާގެ ކައިވެނީގެ އުފަލުގައި ބޮލީވުޑް ފަންނާނުންނަށް ޚާއްސަކޮށް ބޭއްވި ޕާޓީއަށްވެސް ސަލްމާން ދިޔަކަން ފާހަގަކޮށްލެވެ އެވެ.\nކޮންމެއަކަސް ޕްރިޔަންކާ އާއި ސަލްމާން މި ފިލްމުން އެކީގައި ފެނިގެން ގޮސްފި ނަމަ މި ފިލްމު ވާނީ 2008 ވަނަ އަހަރަށް ފަހު މި ދެތަރިން އެކީގައި ފެނިގެންދާނެ ފުރަތަމަ ފިލްމަށެވެ.\nޕްރިޔަންކާއާއި ސަލްމާން ވަނީ މީގެ ކުރިން 2004 ވަނަ އަހަރުގެ މުޖްސޭ ޝާދީ ކަރޯގީ، 2007 ވަނަ އހަރުގެ ސަލާމް-އޭ-އިޝްޤް އަދި 2008 ވަނަ އަހަރުގެ ގޯޑް ތުއްސީ ގްރޭޓް ހޯ ގައި އެކީގައި މަސައްކަތްކޮށްފަ އެވެ.


Dhivehinnaai Ibni Bathutha\nއިބުނު ބަޠޫޠާ ރާއްޖެއަށް ޒިޔާރަތްކުރެއްވި ދުވަސްވަރު ރަސްކަމުގައި އިންނެވީ ރެހެންދި ޚަދީޖާއެވެ.\nއިބްނިބަޠޫޠާ ރާއްޖޭގައި6ކައިވެނި ކުރައްވައި2ކުދިން ލިބި ވަޑައިގެންފައި ވެއެވެ.\nކ. މާލެ | 15 ނޮވެންބަރ 2018 | ބުރާސްފަތި 07:15 | 6,485\nއިބްނިބަޠޫޠާ ދެވަނަފަހަރަށް ރާއްޖެއަށް ވަޑައިގަތީ 745ހ. ވަނަ އަހަރު ޝަޢުބާންމަހުގައެވެ. - މުހައްމަދު ޝަރުހާން\n(13 ނޮވެމްބަރ 2018 ގެ ލިޔުމާ ގުޅޭ)\nދިވެހި ރާއްޖޭގެ ގަސްގަހާ ގެހި\nއިބްނު ބަޠޫޠާ އޭނާގެ ދަތުރުނާމާގައި ލިޔުއްވާފައިވާ ގޮތުގައި ދިވެހި ރާއްޖޭގައި އެންމެ ގިނައިން ހެދިފައި ހުންނަނީ ރުއްކަމަށާއި މިރުކުގެ ކާށި ކެއުމު ގައްޔާއި އެހެނިހެން އެކި ކަންކަމުގައި ވަރަށް ގިނައިން ބޭނުން ކުރެއެވެ. މިރުއްތަކުން މުޅި އަހަރު ދުވަހު ކާށި ހުސް ނުވާ ކަމަށާއި ރާއްޖޭގައި ލުނބޯގަހާއި، ނިޔަނދުރުގަހާއި އަދި އަލަގަސް ވެސް ހުންނަ ކަމުގައި ލިޔުއްވާފައިވެއެވެ.\nއާދަކާދަ އާއި، ގެދޮރު\nމީހުންނަކީ ނިޔަނެތި ޚުލްޤު ރަނގަޅު މަޑުމައިތިރި ރިވެތި އާދައިގެ އަހުލުވެރިންނެވެ. ހަށިގަނޑު ނިކަމެއްޗެވެ. މީރުވަސް ދުވާ އެއްޗެތި ބޭނުންކުރެއެވެ. ފިރިހެނުން ޢާއްމު ގޮތެއްގައި ފޭރާމުގެ ގޮތުގައި އަންނަ ފޮށާ (މުންޑު) އަކާއި ކޮނޑުމައްޗަށް އެއްލާފައި އޮންނަ ނުވަތަ ބޮލުގައި އަޅާ ފޮށައެއް ގެންގުޅޭ ކަމުގައި އިބްނު ބަޠޫޠާ ލޔުއްވާފައިވެއެވެ.\nއިބުނު ބަޠޫޠާ ރާއްޖެއަށް ޒިޔާރަތްކުރެއްވި ދުވަސްވަރު ރަސްކަމުގައި އިންނެވީ ރެހެންދި ޚަދީޖާއެވެ. މިކަމަނާއަށް ވެރިކަން ވާރުތަވެފައި ވަނީ އޭނާގެ ކާފަގެ ފަރާތުން ބައްޕައަށް އެއަށްފަހު އެކަމަނާއަށެވެ. މިހެންވަމުން ވެރިކަމަކީ ވިރާސީ ވެރިކަމެއް ކަމަށާއި ވެރިކަމުގެ ތެރޭގައި ކޯޅުންތައް ހުރިކަމަށާއި އެކަމަނާގެ ކޮއްކޯފުޅު ޝިހާބުއްދީން އެހެން ރަށަކަށް އަރުވާލެއްވީ ވެރިކަމާއިގެން ވަޑައިގަންނަވަނިކޮށް ވެރިކަމުގެ ތެރޭގައި އުޅުއްވާ އެހެން ފިރިހެން ބޭފުޅުން އެކިރަށްރަށަށް އަރުވާލެއްވި ކަމަށާއި ބައެއް ބޭފުޅުން ޤަތުލުކުރެއްވި ކަމުގައި ލިޔުއްވާފައިވެއެވެ.\nއިބްނު ބަޠޫޠާ ލިޔުއްވާފައިވާ ގަތުގައި ދިވެހި އަންހެނުންނަކީ ސާފުޠާހިރު އަޚްލާޤު ރަނގަޅު ބައެއް ކަމަށާއި ފިރިންނާއި، ދަރިންނަށް ހެޔޮ، އޯގާތެރި ބައެއް ކަމުގައެވެ. އަންހެނުން ހެނދުން އެޅުމުގައި މަތިން ނިވާ ނުކުރާ ކަމަށާއި، ތިރިން އަންނަ އެއްޗެއް އަނދެގެން އުޅޭ ކަމަށާއި ލިބާސް ލައިގެން ހުންނަ މީހަކު ވެސް ބޯނިވާ ނުކުރާކަމުގައެވެ. ގަހަނާގެ ގޮތުގައި އުޅާ ބޭނުންކުރެއެވެ. އެވެރިން ގޭގެއަށް މަސައްކަތް ކޮށްދިނުމަށާއި ދަތުރުވެރިންނަށް ތަފާތު ޚިދުމަތް ކޮށްދޭ ކަމުގައެވެ.\nމިރާއްޖޭގައި މީހުންނާއި އިނުމަކީ ވަރަށް ފަސޭހަކަމެކެވެ. އެއީ ކައިވެނީގެ ރަނަށާއި، ކައިވެންޏަށް ކުރަންޖެހޭ ޚަރަދު ކުޑަވުމާއި އެރާއްޖެ އަށް ދާ ނައުފަހަރުގެ މީހުންނާއި ވެސް އަންހެނުން އިނުމަށް ހުރަސް އެޅުމެއް ނެތުމުގެ ސަބަބުންނެވެ. އަދި ވަރިކުރުމާއި އެއް ކައިވެންޏަށްވުރެ ގިނަ ކައިވެނި ކުރުމަކީ ވެސް އުނދަގޫކަމަކަށް ނުވާތީއެވެ. އަދި ބީރައްޓެހިން ވެސް އެރަށަކުން ފުރަންދެން އިންދެގެން އުޅުމަށްފަހު އަންހެނުން ވަރިކޮށްފައި ފުރައިގެން ދިއުމަކީ އުނދަގޫ ކަމެއް ނޫންކަމަށް އިބުނު ބަޠޫޠާއާ ޙަވާލާ ދެއްވައި މުޙައްމަދު އިބްރާހީމް ލުޠުފީ (1991) ލިއުއްވައެވެ.\nމަޣްރިބު ކަރައަށް އުފަން އިބުނިބަޠޫޠާ ދެފަހަރެއްގެ މަތިން ރާއްޖެ ވަޑައިގެންފައިވެއެވެ. އެމަނިކުފާނު ރާއްޖެއަށް ވަޑައިގެންނެވި ތާރީޚާއި މެދު އިޚްތިލާފު އުފެދިފައިވީ ނަމަވެސް ރާއްޖެ ވަޑައިގެންނެވި ޢަދަދާއި މެދު އިޚްތިލާފެއްނެތެވެ. މިދަތުރުގައި ރާއްޖޭގެ ބައެއް ރަށްރަށަށް ވަޑައިގެންފައިވެއެވެ. ރާއްޖެ އަށް އިބުނިބަޠޫޠާ ކުރެއްވި ފުރަތަމަ ދަތުރުފުޅުގައި ރާއްޖޭގެ ފަނޑިޔާރުކަން ކުރައްވާފައިވެއެވެ. އަދި އެދުވަސްވަރު ރާއްޖޭގައި ހުރި އިސްލާމްދީނާއި ފުށުއަރާ އާދަތައް ފުހެލެއްވުމަށް މަސައްކަތްތަކެއް ކުރައްވާފައިވެއެވެ. އެހެންނަމަވެސް މާބޮޑު ކުރިއެރުމެއް ލިބިވަޑައިގެންފައި ނުވާކަމަށް އެ ކަލޭގެފާނު ލިއުއްވާފައިވެއެވެ. އޭގެތެރޭގައި ނަމާދަށް ދިޔުމަށާއި އަންހެނުން ޢައުރަ ނިވާކުރުމަށް ބާރުއެޅުއްވިއެވެ. މިސްކިތްތަކުގެ މުދިމުން، އެބައިމީހުންގެ ވާޖިބު ފުރިހަމައަށް އަދާކުރުމަށް ބާރުއެޅުއްވިއެވެ. އިބްނިބަޠޫޠާ ރާއްޖޭގައި6ކައިވެނި ކުރައްވައި2ކުދިން ލިބިވަޑައިގެންފައިވެއެވެ. އަދި އެތައް ޖާރިޔާއިންނެއް ގެންގުޅުއްވިއެވެ.\nއިބްނިބަޠޫޠާ ދިވެހިރާއްޖެ ދޫކުރައްވައި ވަޑައިގަންނަވަން ޖެހިވަޑއިގެންނެވި ސަބަބުތަކުގެ ތެރޭގައި، ވެރިކަމަށް ވަޑައިގަތުމަށް މަކަރުވެރި ރޭވުންތަކެއް ރޭއްވެވިކަމަށް ތުހުމަތުކުރެވި، ވެރިކަމުގައި ތިއްބެވި ބޭފުޅުންނާ ޚިޔާލު ތަފާތުވުމާއި، ދީނީކަންކަމުގައި ހަރުކަށިކަން ގެންގުޅުއްވާކަމަށް ޤަބޫލުކޮށް އެކަމާ ދިވެހިން ނުރުހުންވުމާއި، އަންހެނުންނާއި ހިތާވުމުގެ ކަންތައް މާބޮޑަށް ގެންގުޅުއްވުމުގެ ސަބަބުން ދިވެހިން އެކަމާ ނުރުހުންވުން ހިމެނެއެވެ.\nއިބްނިބަޠޫޠާ ދެވަނަފަހަރަށް ރާއްޖެއަށް ވަޑައިގަތީ 745ހ. ވަނަ އަހަރު ޝަޢުބާންމަހުގައެވެ. އިބްނު ބަޠޫޠާ ކައިވެނި ކުރެއްވި، ރެހެންދި ޚަދީޖާގެ ދޮންމަންމާފުޅު، އިބްނު ބަޠޫޠާއަށް ފިރިހެން ބޭފުޅަކު ރައްކައުވި ޚަބަރު ލިބިވަޑައިގަތުމާއި، އަލްވަޒީރު ޖަމާލުއްދީން އަވަހާރަވި ޚަބަރު ލިބިވަޑައިގަތުމުންނާއި، ރެހެންދި ޚަދީޖާ، އަލްވަޒީރު ޢަބްދު ﷲ ބިން މުޙައްމަދު ޙަޟްރަމީ (ހެނެވިރަސްކިލެގެ) އާ ކައިވެނި ބައްލަވައިގެން ޚަބަރާއި، އިބްނު ބަޠޫޠާ ފުރަތަމަ ފަހަރަށް ރާއްޖެ ވަޑައިގެން އުޅުއްވިއިރު ކަންތައްތައް ކުރެވުނު ގޮތުން ކުރިމަތިވި މައްސަލަތައް ޙައްލުވީކަމަށް ހީކުރެއްވުމާއި، އެމަނިކުފާނަށް ލިބިވަޑައިގެންނެވި ދަރިކަލުން ރަސްކަމުގެ ޢާއިލާއަށް ވަދެވުމާއި އަމިއްލައަށް ދޫކުރެއްވި ފަނޑިޔާރުކަމަށް އުއްމީދު ކުރެވުން ކަމަށް ފާހަގަވިއެވެ. އެހެންނަވެސް ދިވެހިންނާއި އިބުނު ބަޠޫތާއާ ދެމެދު އުފެދިފައި އޮތް ހަމަނުޖެހުމަށް ޙައްލެއް ނާންނަކަން ހާމަވިއެވެ. ލިބިވަޑައިގަތީ ހަމައެކަނި މުޙައްމަދު ބިން ޙަޟްރަމީގެ މަދަދެވެ. މިކަމުގެ ނަތީޖާއަކަށްވީ ދެވަނަ ފަހަރަށް މާލެވަޑައިގެންނެވިތާ 45 ދުވަހަށްފަހު، އަނެއްކާވެސް ރާއްޖެ ދޫކުރައްވައި 747ހ. ނުވަތަ 748 ހ. ގައި ފުރައިވަޑައިގެން ވަޑައިގަންނަވަން ޖެހިވަޑައިގެން ކަން ފާހަގަވިއެވެ.


BREAKING NEWS: Miadhu Covid Ah Fassivee 901 Meehun - Vaguthu\nމިއަދު ކޮވިޑަށް ފައްސިވީ 901 މީހުން\nރާއްޖެ އިން އިތުރު 901 މީހުން ކޮވިޑް-19 އަށް ފައްސިވެއްޖެއެވެ.\nމިއަދު ކޮވިޑަށް ފައްސިވި މީހުންގެ ތެރެއިން 468 މީހުން ފައްސިވީ މާލެ އިންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން 417 މީހުން، ރިސޯޓްތަކުން 11 މީހުން، ތަރައްޤީ ކުރަމުންދާ ރިސޯޓްތަކުން ހަތަރު މީހުން އަދި އިންޑަސްޓްރިއަލް ރަށަކުން އެކަކު މިއަދު ފައްސިވިއެވެ.\nރާއްޖޭގައި ތިބި ކޮވިޑް ބަލި މީހުންގެ އަދަދު މިއަދު ވަނީ 24818 އަށް މަދުވެފައެވެ. ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ވެސް އަންނަނީ މިހާރު މަދުވަމުންނެވެ. މިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން އަންނަނީ 252 މީހުންނަށެވެ. މިއަދަކީ މެއި މަހުގެ 11 ވަނަ ދުވަހަށް ފަހު ހޮސްޕިޓަލްގައި އެޑްމިޓް ކޮށްފައިވާ މީހުންގެ އަދަދު މިހައި ބޮޑަށް މަދުވި ފުރަތަމަ ދުވަހެވެ.\nކޮވިޑް-19 އަށް ފައްސިވާ މީހުންގެ އަދަދު މިހައި ބޮޑަށް ދަށަށް ދާން ފަށާފައި މިވަނީ ކޮވިޑް ކޮންޓްރޯލް ކުރުމަށް މާލޭގައި ހަރުކަށި ފިޔަވަޅުތަކެއް އަޅާފައި ވަނިކޮށެވެ.\nމެއި 29, 2021 00:45\nމެއި 29, 2021 04:33\nﷲ ގެރަޙުމަތުން މިބަލި މަޑުކަމުން މިންޖުކުރައް ވާންދޭެވެ


އެއްދުވަހަކު، ހިޔަޅެއް، މުސަޅެއް ސިކާރަކޮށްގެން ކަމުން ގެންދިޔައެވެ. އެކަން ކުރުމުގެ ތެރޭގައި، މުސަޅުގެ ބައެއް ކަށިތައް، ހިޔަޅުގެ ކަރުތެރޭގައި ހުރަސްވިއެވެ. ދެން އެ ކަށިތައް ކަރުތެރޭން ނެއްޓޭތޯ ހިޔަޅު ވަރަށް މަސައްކަތްކުރިއެވެ. އަމިއްލައަށް އެކަން ނުކުރެވުމުން، ޖަންގަލީގައި އިޢުލާނެއް ކުރިއެވެ.\n"ތިމަންނާގެ ކަރުތެރޭގައި ހުރަސްވެފައިވާ ކަށިތައް ނައްޓައިދިން ފަރާތަކަށް ވަރަށް ބޮޑު އިނާމެއް ދޭނަމެވެ."\nމި އިޢުލާނު އަޑުއިވުނު ކޮންމެ ޖަނަވާރެއް، އިނާމުގެ ދަހިވެތިކަމުގައި، ހިޔަޅުގެ ކަރުތެރޭގައި ތާށިވެފައިވާ ކަށިތައް ނައްޓައިދެވޭތޯ މަސައްކަތްކުރިއެވެ. އެއްވެސް ޖަނަވާރަކަށް އެކަން ނުކުރެވިފައި ވަނިކޮށް، ހިޔަޅަށް އިރުވާހުދެއް ފެނުނެވެ. ދެން އެ އިރުވާހުދު ގާތުގައި ބުންޏެވެ.\n"ތިމަންނާގެ ކަރުތެރޭގައި ތާށިވެފައިވާ ކަށިތައް ނައްޓައިދީފިނަމަ، ވަރަށް ބޮޑު އިނާމެއް ދޭނަމެވެ."\nއިރުވާހުދަކީ، ކަރުދިގު ދޫންޏެކެވެ. އެހެންކަމުން އެސޮރު ހިޔަޅުގެ ކަރުތެރެއަށް ބޯކޮއްޕާލުމުން، ކަރުތެރޭގައި ތާށިވެފައިވާ ކަށިތަކާ ހަމައަށް ތުންގަނޑު ފޯރިއެވެ. ދެން ނުހަނު ފަސޭހަކަމާއެކު އެ ކަށިތައް ނަގައިދިނެވެ. އެއަށްފަހު ބުންޏެވެ.\n"ހިޔަޅާއެވެ! ތިބާ ތިމަންނައަށް ދޭން ބުނި ބޮޑު އިނާމު ކޮބައިހެއްޔެވެ؟"\n"ތިބާއަށް އެ އިނާމު ދީފީމެވެ."\n"ތިބާ ތިމަންނާއަށް އެއްވެސް އެއްޗެއް ނުދެއެވެ."\n"ނޫނެކެވެ. ތިބާއަށް ވަރަށް ބޮޑު އިނާމެއް ދީފީމެވެ. ތިމަންނާގެ ކަރުތެރެއަށް ތިބާ ބޯކޮއްޕައިގެން އުޅުނުއިރު، ތިބާ ނުކައި ދޫކޮށްލީމެއް ނޫންހެއްޔެވެ؟ ތިމަންނާ ތިބާއަށް ދިން ބޮޑު އިނާމަކީ އެއީއެވެ."\nހިޔަޅު މިހެން ބުނުމުން، ދުވަހަކުވެސް މަކަރުވެރި ހިޔަޅެއްގެ އަތުން އިނާމެއް ނުހޯދުމަށް، އަމިއްލަ ނަފުސަށް ނަސޭހަތްތެރިވަމުން އިރުވާހުދު ހިނގައްޖެއެވެ.


އާފަލު | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އާފަލު\nއާފަލަކީ ވެސް ޞިއްޙަތަށް ފައިދާހުރި މޭވާ އެކެވެ. އާފަލްގެ ތަފާތު ކުލަތަކާއި، ތަފާތު ވައްތަރުތައް ހުރެއެވެ. މިއީ ތަފާތު ވިޓަމިންގެ ބާވަތްތަކާއި، މައުދަންތަކާއި، އެހެނިހެން ހަށިގަނޑަށް ބޭނުންތެރި މާއްދާތަކުން މުއްސަދި މޭވާ އެކެވެ. މޭވާއެއްގެ ގޮތުގައި ބޭނުންކުރުމުގެ އިތުރުން ފަނިގިރައިގެންނާއި، ސެލަޑް ފަދަ ކާތަކެތީގައި ހިމަނައިގެން ވެސް އާފަލް ބޭނުން ކުރެއެވެ.\nދިވެހި ނަން : އާފަލު\nއިގިރޭސި ނަން : Apple\nޢިލްމީ ނަން : Malus Domestica\n1 މިލިގްރާމް ސޯޑިއަމް 50 ކިލޯކެލަރީ ހަކަތަ\n107 މިލިގްރާމް ޕޮޓޭސިއަމް 13.81 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 0.26 ގްރާމް ޕްރޮޓީން\n6 މިލިގްރާމް ކެލްސިއަމް 0.17 ގްރާމް ފެޓް\n0 މައިކްރޯ ގްރާމް ކޮޕަރ 2.40 ގްރާމް ފައިބަރު\n0.12 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n5 މިލިގްރާމް މެގްނީޒިއަމް3މައިކްރޯ ގްރާމް ފޮލިކް އެސިޑް\n- މެންގަނީޒް 0.091 މިލިގްރާމް ނިއެސިން\n11 މިލިގްރާމް ފޮސްފަރަސް 0.061 މިލިގްރާމް ޕެންތޮނިކްއެސިޑް\n- ސިލެނިއަމް 0.041 މިލިގްރާމް ޕައިރިޑޮކްސިން\n0.4 މިލިގްރާމް ޒިންކް 0.027 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.017 މިލިގްރާމް ތިއެމިން\n0 މައިކްރޯ ގްރާމް ކެރޮޓީން އަލްފާ 54 އައިޔޫ ވިޓަމިން އޭ\n27 މައިކްރޯ ގްރާމް ކެރޮޓީން ބީޓާ 4.6 މިލިގްރާމް ވިޓަމިން ސީ\n11 މައިކްރޯ ގްރާމް ކްރިޕްޓޯޒެންތިންބީ 0.18 މިލިގްރާމް ވިޓަމިން އީ\n29 މައިކްރޯ ގްރާމް ލޫޓީންޒިއެޒެންތިން 2.2 މައިކްރޯ ގްރާމް ވިޓަމިން ކޭ\nއާފަލުން ލިބޭ ބައެއް ޞިއްޙީ ފައިދާތައް\n• ކަށިތައް ރައްކާތެރިކުރުން : ފަރަންސޭސި ވިލާތުގެ ދިރާސާ ކުރާ ފަރާތްތައް ވަނީ އާފަލުން ފްލޭވޮނޮއިޑް އެއް ކަމުގައިވާ "ފްލޯރިޑްޒިން" ކިޔާ މާއްދާއެއް ހޯދާފައެވެ. މިއީ އިއްދައިން ކެނޑިފައިވާ އަންހެނުންނަށް ކަށިފީވުމުގެ މައްސަލައިން މިންޖުކޮށްދީފާނެ، މާއްދާއެއް ކަމަށްވަނީ ބެލެވިފައެވެ. އަދި މިއީ ކަށިތައް ވަރުގަދަކޮށްފާނެ މާއްދާއަކަށް ވެދާނެ ކަމަށް ވެސް ބުނެއެވެ. އާފަލްގައި "ބޯރޯން" ހުރުމަކީ ވެސް ކަށިތައް ވަރުގަދަކޮށް، ރައްކާތެރިކުރުމުގައި އާފަލް ބޭނުންކުރުން އެހީއަކަށް ވާނެ ކަމެކެވެ.\n• ނޭވާހިއްލުމަށް ލުއިކަން ގެނެސްދިނުން : ވަރަށް ފަހުން ހަދާފައިވާ ދިރާސާއަކުން އެގުނުގޮތުގައި ނޭވާހިއްލާ ކުދިންގެ ތެރެއިން ކޮންމެ ދުވަހަކު އާފަލު ޖޫސް ބޭނުންކުރާ ކުދިން، ނޭވާލާއިރު އަޑު ހުންނަ މިންވަރު މަހަކު އެއްފަހަރު އާފަލު ޖޫސް ބޭނުންކުރާ ކުދިންނަށްވުރެ ކުޑައެވެ. އެހެން ދިރާސާއެއްގައި ބުނެފައިވަނީ މާބަނޑު ދުވަސްވަރު އާފަލު ބޭނުންކުރާ މައިންނަށް ލިބޭކުދިންނަށް ނޭވާހިއްލުން ކުރިމަތިވުމުގެ ފުރުޞަތު އެފަދައިން ކަންތައް ނުކުރާ މީހުންގެ ކުދިންނަށްވުރެ ކުޑަ ކަމަށެވެ.\n• އެލްޒެއިމާ ބަލިން ރައްކާތެރިކޮށްދިނުން : އެލްޒެއިމާ އަކީ އުމުރުން ދުވަސްވުމުން ސިކުނޑީގެ ހަދާނާއި ބެހޭ ބަޔަށް ދިމާވާ އުނިކަމެކެވެ. ކޯރނެލް ޔުނިވަސިޓީގައި މީދާ ބޭނުންކޮށްގެން ހަދާފައިވާ ދިރާސާއެއް ބުނާގޮތުގައި އާފަލުގައި ހިމެނޭ "ކުއެރެސްޓިން" އަކީ ފްރީ ރެޑިކަލްތަކުގެ ސަބަބުން ސިކުނޑީގެ ސެލްތަކަށް ގެއްލުންވުން ކުޑަކޮށް، އެލްޒައިމާ ބަލި ޖެހުމުން ރައްކާތެރިކޮށްދިނުމުގައި އެހީތެރިވެދާނެ މާއްދާ އެކެވެ. އަދި އާފަލުގައި ނިއުރޯޓްރާންސްމިޓަރ އެއްކަމަށްވާ "އެސީޓައިލްކޯލިން" ވެސް ހުންނަކަމަށް ބުނެއެވެ.\n• ހަށިގަނޑުގެ ސަރުބީގެ މިންވަރު ދަށްކުރުން : އާފަލުގައި ހިމެނޭ ފެނަށްގިރޭ ފައިބަރު "ޕެކްޓިން" އަކީ އެހެން މާއްދާތަކާއި ގުޅިގެން، ހަށިގަނޑުގައި ހިމެނޭ ނުރަގަޅު ސަރުބީ ގެ މިންވަރު ދަށްކުރާ އެއްޗެކެވެ. އެގޮތުން ޕެކްޓިން ސަރުބީ އާއި ތަތްވެ، ޕެކްޓިން އާއެކު ސަރުބީ ހަށިގަނޑުން ބޭރުކުރެއެވެ. ދުވާލަކު ގަވާޢިދުން2އާފަލު ކާނަމަ، އެމީހެއްގެ ހަށިގަނޑުގެ ސަރުބީގެ މިންވަރު 16 އިންސައްތަ ދަށްވުމުގެ ފުރުޞަތު އޮންނަ ކަމަށް ބުނެއެވެ. ފްރާންސްގެ އިންސްޓިޓިއުޓަކުން ދިރާސާއެއް ހެދުމަށްޓަކައި މެދުއުމުރުގެ ޞިއްޙަތު ސަލާމަތުން ހުރި 30 މީހުންނަށް އެއް މަސްވަންދެން ދުވާލަކު2ނުވަތަ3އާފަލު ކާންދެވުނެވެ. މަހެއް ފަހުން އެގުނު ގޮތުގައި ދިރާސާގައި ބައިވެރިވި މީހުންގެ %80 މީހުންގެ ލޭގެ ކޮލެސްޓްރޯލް ހުރި މިންވަރު ވަނީ ދަށްވެފައެވެ.\n• ކެންސަރުން ރައްކާތެރިވުން : އާފަލްގައި ހިމެނޭ ތަފާތު މާއްދާތަކުގެ ސަބަބުން އާފަލު ބޭނުންކުރުމުން ތަފާތު ކެންސަރުގެ ބާވަތްތަކުން ރައްކާތެރިވުމަށް އެހީތެރިވެދެއެވެ. އެމެރިކަން އެސޯސިއޭޝަން އޮފް ކެންސަރ ރިސާރޗް އިން ހާމަކޮށްފައިވާ ގޮތުގައި ފްލޭވޮނޯލް އިން މުއްސަދި އާފަލު ބޭނުންކުރުމަކީ އެކި ކަހަލަ ކެންސަރުތައް ޖެހުމުގެ ފުރުޞަތު 23 އިންސައްތަ ދަށްކޮށްދޭ ކަމެކެވެ. ކޯރނެލް ޔުނިވަސިޓީގެ ސައިންވެރިން ވަނީ އާފަލުގެ ބޭރު ތޮށިން "ޓްރައިޓަރޕީނޮއިޑްސް" ކިޔާ މާއްދާތަކެއް ހޯދާފައެވެ. މިއީ އުރަމަތި، ފުރަމޭ، ގޮހޮރު ފަދަ ތަންތަނުގައި އުފެދޭ ކެންސަރާއި ދެކޮޅަށް ހަރަކާތްތެރިވުމުގެ ބާރު ލިބިފައިވާ މާއްދާ ތަކެކެވެ.\no ފުއްޕާމޭގެ ކެންސަރުން ރައްކާތެރިކޮށްދިނުން : 10 ހާސް މީހުން ބައިވެރިކުރި ދިރާސާއަކުން ދައްކާގޮތުގައި އެދިރާސާގައި ބައިވެރިވި މީހުންގެ ތެރެއިން އާފަލް ގިނައިން ކާމީހުންނަށް ފުއްޕާމޭގެ ކެންސަރު ޖެހުމުގެ 50 އިންސައްތަ ދަށެވެ. ދިރާސާކުރާ ފަރާތްތަކުގައި ގަބޫލުކުރާ ގޮތުގައި މީގެ ސަބަބަކީ އާފަލްގައި ގިނަ އަދަދަކަށް އެކުލެވޭ ފްލޭވޮނޮއިޑްގެ ދެބާވަތް ކަމުގައިވާ "ކުއެރެސްޓިން" އަދި "ނެރިންޖިން" އެވެ.\no އުރަމަތީގެ ކެންސަރުން ރައްކާތެރިކޮށްދިނުން : ކޯރނެލް ޔުނިވަސިޓީގައި މީދާ ބޭނުންކޮށްގެން ދިރާސާއެއް ހެދިއެވެ. އެއިން އެނގުނު ގޮތުގައި ދުވާލަކު އެންމެ އާފަލެއް މީދަލަށް ދިނުމުން، އުރަމަތި ކެންސަރު ޖެހުމުގެ ފުރުޞަތު 17 އިންސައްތަ ދަށްވި އެވެ.3އާފަލު ދިނުމުން 39 އިންސައްތަ ދަށްވިއިރު،6އާފަލު ދިނުމުން 44 އިންސައްތަ ދަށްވެގެން ގޮސްފައި ވެއެވެ.\no ގޮހޮރުގެ ކެންސަރުން ރައްކާތެރިވުން : ދިރާސާއެއްގައި އާފަލުގެ ތޮށި މީދަށް ކާންދިނުމުން އެމީދާތަކަށް ގޮހޮރުގެ ކެންސަރު ޖެހުމުގެ ފުރުޞަތު 43 އިންސައްތަ ދަށްވެފައިވާކަން ފާހަގަވި އެވެ. އެހެން ދިރާސާއަކުން އެނގިފައިވާ ގޮތުގައި، އާފަލުގައި ހިމެނޭ ޕެކްޓިން އަކީ ގޮހޮރުގެ ކެންސަރުން ރައްކާތެރިކޮށްދީ، ހަޖަމުކުރުން ރަގަޅުކޮށްދޭ މާއްދާ އެކެވެ. އެމެރިކާގެ ނޭޝަނަލް ކެންސަރ އިންސްޓިޓިއުޓް އިން ގޮހޮރުގެ ކެންސަރުން ރައްކާތެރިވެ ހުރުމަށް ފައިބަރު ގިނަ ކެއުން ބޭނުން ކުރުމަށް އިރުޝާދު ދެއެވެ.\no ފުރަމޭގެ ކެންސަރުން ރައްކާތެރިވުން : ދިރާސާއެއްގައި އާފަލުގެ ތޮށި މީދަށް ކާންދިނުމުން އެމީދާތަކަށް ގޮހޮރުގެ ކެންސަރު ޖެހުމުގެ ފުރުޞަތު 57 އިންސައްތަ ދަށްވެފައިވާކަން ފާހަގަވި އެވެ.\n• ހަކުރު ބަލިން ރައްކާތެރިވުން : އާފަލުގައި ހިމެނޭ "ޕެކްޓިން" އިން ހަށިގަނޑަށް "ގެލެކްޓިޔުރޮނިކް އެސިޑް" ހަށިގަނޑަށް ފޯރުކޮށްދެއެވެ. މިއީ ހަށިގަނޑު އިންސިއުލިން ބޭނުންވާ މިންވަރު ދަށްކޮށްދޭ މާއްދާ އެކެވެ. އަދި މިއީ ހަކުރު ބަލިން ރައްކާތެރިވުމަށް އެހީތެރިވެދީފާނެ ކަމެއްކަމަށް ބެލެވެއެވެ. އަދި އާފަލްގައި ހިމެނޭ އެސިޑް ގެ 90އިންސައްތަ އަކީ މެލިކް އެސިޑް އެވެ. ތަބީއީ ހަކުރުގެ ގޮތުގައި ގުނޭ ސަކްރޯޒް އަދި ފަރަކްޓޯޒް ވެސް ގިނަ އަދަދަކަށް އާފަލްގައި ހުރެއެވެ. މިބުނި ތަބީއީ ހަކުރުގެ މާއްދާތަކަކީ ހަށިގަނޑަށް ގެއްލުން ހުރި އެއްޗަކަށް ނުވާތީ އާފަލް ވެފައިވަނީ ހަކުރުބަލީގެ އަހުލުވެރިންނަށް ފައިދާ ހުރި ކާނާއެއް ކަމުގައެވެ. މީގެ އިތުރުން ސިޓްރިކް އެސިޑް އަދި ޓާރޓެރިކް އެސިޑް ވެސް އެކުލެވިގެން ވެއެވެ. ކޮންމެ ދުވަހަކު މަދުވެގެން އެންމެ އާފަލެއް ކާ އަންހެނުންނަށް ހަކުރު ބަލި ޖެހުމުގެ ފުރުޞަތު 28 އިންސައްތަ ކުޑަކަމަށް ވެއެވެ.\n• ހިތުގެ ދުޅަހެޔޮކަން ދެމެެހެއްޓުން : ވަރަށް ގިނަ ދިރާސާތައް ބުނާގޮތުގައި ފައިބަރު ގިނަ ކެއުމެއް ބޭނުންކުރުމަކީ ފައިބަރުގެ ސަބަބުން ލޭހޮޅިތަކުގެ ތެރޭގައި ސަރުބީ ކޮބަޑިގަނޑެއްގެ ސިފައިގެ ތަތްވެ، ހަރުލުން ކުޑަކޮށް ދެއެވެ. އާފަލުގެ ތޮށީގައި ހުންނަ "ފީނޮލިކް ކަމްޕައުންޑް" ތަކަކީ ވެސް ސަރުބީ ލޭގެ ތެރެއަށް ގޮސް ލޭހޮޅިތަކުގައި ހަރުލުން ކުޑަކޮށްދޭ މާއްދާ ތަކެކެވެ. ލޭހޮޅިތަކުގައި ސަރުބީ ޖަމާވެ ހަރުވުމުން ލޭދައުރުވުމަށް ހުރަސްއަޅައި، ކްރޯނަރީ އާޓަރީގެ ބަލިތައް ފެންމަތިވެގެން ދެއެވެ.\n• ފިތުގައި ހިލަ އުފެދުމުން ރައްކާތެރިކޮށްދިނުން : ފިތުގައި ހިލަ އުފެދެނީ "ބައިލް" ގައި ސަރުބީ މާގިނައިން ހުންނަގޮތް ވުމުންނެވެ. މިހެންވުމުން ސަރުބީތައް ހަރުވެ، ހިލަ އުފެދެއެވެ. މިކަން ފަލަމީހުންގެ ކިބައިން (ފިތުހިލައިގެ މައްސަލަ) ބޮޑަށް ފާހަގަވާނެ އެވެ. ފިތުހިލައިން ރައްކާތެރިވުމަށް ޑޮކްޓަރުން އިރުޝާދު ދެނީ ފައިބަރު ގިނަ ކެއުން ބޭނުންކޮށްގެން، ސަރުބީ ދަށްކުރުމާއި، ބަރުދަން ލުއިކުރުމެވެ.\n• ހަޖަމުކުރާ ނިޒާމާއި ގުޅުންހުރި ބައެއް މައްސަލަތަކަށް ލުއިކަން ފޯރުކޮށްދިނުން : އާފަލުގައި ފައިބަރު ގިނައިން ހުރުމަކީ ބަނޑުހިކުމުން ދުރުކޮށްދޭނެ ކަމެކެވެ. އަދި ބަނޑުހިކުން މެދުވެރިވެފައިވާނަމަ، ބަނޑު ސާފުކޮށް ފަސޭހަކޮށްދޭނެ ކަމެކެވެ. ގޮހޮރުގެ ބައްޔެއް ކަމުގައިވާ "އިރިޓަބަލް ބަވަލް ސިންޑްރޯމް" އަކީ އެކަމުގެ ސަބަބުން، ބަނޑުހިކުން، ބޭރަށްހިންގުން، ބަނޑުގައި ރިހުން، އަދި ވައިބޭރުވުން ކުރިމަތިކުރުވާ ބައްޔެކެވެ. މިބަލީގެ އުދަނގޫ ކުޑަ ކުރުމަށް ޑޮކްޓަރުން އިރުޝާދު ދެނީ ފައިބަރު ގިނަ ކެއުން އިޚްތިޔާރުކުރުމަށާއި، ކެއުމުގައި ތެލުގެ ބައި މަދުކުރުމަށެވެ. މީގެ އިތުރުން ފައިބަރު ގިނައިން ބޭނުންކުރާނަމަ، ފުރަގަސް ފަރާތް ފޭބުން ފަދަ މައްސަލަތަކުން ދުރުކޮށް ދެއެވެ.\n• ދަތްތަކާއި ހިރުގަނޑުގެ ދުޅަހެޔޮކަނ ދެމެހެއްޓުން : އާފަލު ކައި ހަފައި ހެދުމަކީ އަނގައިގެތެރޭގައި ހުންނަ ކުޅުބޭރުކުރާ ގޮށްތަކުން ކުޅު ދޫކުރުމަށް ބާރުއަޅާ ކަމެކެވެ. މިއީ އަނގައިގެ ތެރޭގައި ހުންނަ ބެކްޓީރިޔާ ފަދަ ޖަރާސީމްތައް މަދުކޮށް، ދަތްފަނިކެއުމުން ދުރުކޮށްދޭނެ ކަމެކެވެ.\n• ތުރުތުރުއަޅާ ބަލިން ރައްކާތެރިކޮށްދިނުން : ދިރާސާތަކުން އެނގޭގޮތުގައި އާންމުކޮށް ތަރުކާރީ އާއި މޭވާ ފަދަ ފައިބަރު ގިނަ ކެއުންތައް ބޭނުންކުރުމަކީ ތުރުތުރުއަޅާ ބަލިން ކޮންމެވެސް ވަރަކަށް ރައްކާތެރިކޮށްދޭ ކަމެކެވެ. ތުރުތުރުއަޅާ ބައްޔަކީ ސިކުނޑީގައި "ޑޮޕަމީން" އުފައްދާ ނާރުސެލްތައް ހަލާކުކޮށްލާ ބައްޔެކެވެ. އަދި އެންޓި އޮކްސިޑެންޓް ތައް އާފަލުގައި ހުރުމަކީ ވެސް މިކަމަށް ވާގިވެރިވެދޭ ކަމެކެވެ.\n• ފުރަމޭއިން ވިހަ ސާފުކުރުން : އަހަރެމެން ކާން ބޭނުންކުރާ ކާނާއާއި، ބޭސް ފަދަ އެއްޗެތީގެ ތެރެއިން އަބަދުވެސް ތަފާތު ވިހަތައް ހަށިގަނޑަށް ވަދެއެވެ. ހަށިގަނޑުން ވިހަ ސާފުކުރުމުގައި ޒިންމާވާ މައިގަނޑު ގުނަވަނަކީ ފުރަމޭ އެވެ. އެގޮތުން ބުނެވޭ ގޮތުގައި ހަށިގަނޑުން ވިހަ ސާފުކުރުމަށް އެންމެ ކަމުދާ އެއް މޭވާ އަކީ އާފަލެވެ.\n• ހަށިގަނޑު ދިފާޢީ ބާރު ރަގަޅުކުރުން : ރަތް އާފަލުގައި ކްއެރެސްޓިން ހުރެއެވެ، މިއީ ދިފާޢީ ނިޒާމްގެ މަސައްކަތްތައް ރަގަޅުކޮށް، ހަރުދަނާކޮށް، ދިފާޢީ ބާރު ވަރުގަދަކޮށްދޭ ކަމެކެވެ.\n• ލޯފުސްވުމުން ރައްކާތެރިކޮށްދިނުން : ދިރާސާތައް ބުނާގޮތުގައި އެންޓި އޮކްސިޑެންޓްގެ ވައްތަރުތައް ގިނަ މޭވާ ތައް ބޭނުންކުރުމަކީ އޭގެ ސަބަބުން ލޯފުސްވުން ފަދަ މައްސަލަތައް ދިމާވުމުގެ ފުރުޞަތު 15-10 އިންސައްތަ ދަށްކޮށްދޭ ކަމެކެވެ.\no ފައިބަރު ގިނަ އަދަދަކަށް އެކުލެވޭތީ ބަނޑުހިކުމުން ވެސް އާފަލު ބޭނުންކުރުމަކީ ރަގަޅު ކަމެކެވެ.\no އާފަލުގައި ފެނުގެ ބައި މަތީ އަދަދަކަށް އެކުލެވޭތީ ހުންގަދަ ވެފައި ވާނަމަ އާފަލް ކެއުމުން ހުންތިރިވެގެން ދިއުމަށް އެހީތެރިވެދެއެވެ.\no އާފަލްގެ ވަހަކީ އެރޯމާ ތެރަޕީގެ ދުނިޔޭގައި އެވަހުގެ ސަބަބުން ހަމަޖެހުމާއި މަޑުމައިތިރިކަން ހޯދައިދިނުމަށް ބޭނުން ކުރެވޭ އެއްޗެކެވެ.\no ބަރުދަން ލުއިކުރުމަށް ވެސް އާފަލު ބޭނުންކުރުން އެހީއަކަށް ވެއެވެ.\no އާންމުކޮށް އާފަލް ފަދަ މޭވާ ކާނަމަ ބަލިތަކާއި ދުރުކޮށް ދެއެވެ.\no ގުރުދާގެ ހިލަ އުފެދުމުގެ ފުރުޞަތު ކުޑަކޮށް ދެއެވެ.


SAG - Swimming: Fethuntherin Gaumee Record Thakeh Aa Koffi - Vaguthu\nފެތުންތެރިން ގައުމީ ރެކޯޑުތަކެއް އާކޮށްފި\nނޭޕާލުގައި ކުރިއަށްދާ ސައުތު އޭޝިއަން ގޭމްސްގެ ފެތުމުގެ އިވެންޓުގެ ފައިނަލުގައި މިއަދު ރާއްޖޭގެ ތިން ފެތުންތެރިޔަކު ވާދަކޮށް ގައުމީ ރެކޯޑް އާކޮށްފި އެވެ.\n13 ވަނަ ސާފް ގޭމްސްގައި ވާދަކުރަމުން އަންނަ ރާއްޖޭގެ ފެތުންތެރިން ގައުމީ ރެކޯޑުތައް އާކުރީ މިއަދު ހެނދުނު ކުރިއަށްދިޔަ އިވެންޓްތަކުގަ އެވެ. މީގެ ކުރިން އިއްޔެ ކުރިއަށްދިޔަ އިވެންޓެއްގައި ރާއްޖޭގެ މުބާލް އައްޒާމް އިބްރާހިމް ވަނީ 200މ ފްރީސްޓައިލް އިން ގައުމީ ރެކޯޑް އާކޮށްފައެވެ. މިއަދު ހެނދުނު ރެކޯޑު އާކުރި ފެތުންތެރިންނަކީ އައިޝަތު ސައުސަން، ހަމްނާ އަހުމަދު އަދި އައިޝަތު ސާޖިނާ އެވެ. މީގެ ތެރެއިން އަލީ އިމްއާން އާއި ސައުސަން ވަނީ ދެ އިވެންޓެއްގެ ފައިނަލުގައި ވާދަކޮށްފަ އެވެ.\nސައުސަން، ރެކޯޑް އާ ކޮށްފައިވަނީ 200 މީޓަރު ބެކްސްޓްރޯކްގެ ދެވަނަ ހީޓްގައި 02.52 މިނެޓުން އިވެންޓް ފުރިހަމަކޮށްގެންނެވެ. ސައުސަން ފައިނަލުގެ ފުރުސަތު ހޯދީ އެ އިވެންޓުގެ އެވެ. ސައުސަން އެ ރެކޯޑް އާ ކޮށްފައިވަނީ މި އިވެންޓުގެ ފުރަތަމަ ހީޓުގައި ރާއްޖޭގެ ހަމްނާ ހަމަ އެ ރެކޯޑް އާ ކުރިތާ މާގިނައިރެއްނުވެ އެވެ. ފުރަތަމަ ހީޓުގައި ހަމްނާ 200 މީޓަރު ބެކްސްޓްރޯކް އިވެންޓު ފުރިހަމަކުރީ 02.54 މިނެޓުންނެވެ.\nގޭމްސްގެ 200 މީޓަރު ބެކްސްޓްރޯކް އިވެންޓުން އިމްއާން ފައިނަލަށް ދިޔައީ 02.25 މިނެޓުން އިވެންޓް ފުރިހަމަކޮށްގެންނެވެ. އޭނާ ގައުމީ ރެކޯޑް އާ ކުރީ ފައިނަލުގައި 02.24.26 އިން ރޭސް ފުރިހަމަކޮށްގެންނެވެ.\nސާޖިނާ، ރެކޯޑް އާ ކުރީ އަންހެނުންގެ ޝޯޓް ކޯސް 100 މީޓަރު ބްރެސްޓް ސްޓްރޯކް އިވެންޓުގަ އެވެ. ސާޖިނާ މި ރެކޯޑް އާ ކުރީ 01.23 މިނެޓުން އިވެންޓް ފުރިހަމަކޮށްގެންނެވެ.\nސައުތު އޭޝިއަން ގޭމްސްގައި ވާދަކުރާ ރާއްޖޭގެ ފެތުންތެރިންގެ ޓީމުގައި ހިމެނެނީ ހަތަރު އަންހެން ފެތުންތެރިންނާއި ހަ ފިރިހެން ފެތުންތެރިންނެވެ. ޓީމުގައި ހިމެނޭ އަންހެން ފެތުންތެރިންނަކީ އައިޝަތު ސައުޝަން އާއި އައިޝަތު ސާޖިނާ އަދި އައިޝަތު އުލްޔާ ޝާއިގްގެ އިތުރުން ހަމްނާ އަހުމަދު އެވެ. ފިރިހެން ޓީމުގައި ހިމެނެނީ މުބާލް އައްޒާމް އިބްރާހީމް، އަލީ އިއްމާން، ހަސަން އަޝްރަފް، ހުސައިން ހާއިޝް ހަސަން އަދި ހުސައިން މުބާހު އެވެ.\nގައުމީ ޓީމަށް ފެތުންތެރިން ހޮވާފައިވަނީ އެކަމަށް ބޭއްވުނު ހާއްސަ ޓްރަޔަލްތަކަށާއި ފެތުންތެރިން ވާދަކުރަން ހުރި ރިލޭތަކަށް ބެލުމަށްފަހު އެވެ.


Thuhumathu kuranee siyaasee bayaku adeegai thibegen, beynumkaee magaamun dhurukurun: Mahloof\nތުހުމަތު ކުރަނީ ސިޔާސީ ބަޔަކު އަޑީގައި ތިބެގެން، ބޭނުމަކީ މަގާމުން ދުރުކުުރުން: މަހުލޫފް\nޔޫތު މިނިސްޓަރު އަހުމަދު މަހުލޫފް: އެމްއެމްޕީއާރުސީގެ ހިޔާނާތާ ގުޅުވައި ތުހުމަތު ކުރަނީ ސިޔާސީ ބަޔަކު އަޑީގައި ތިބެގެން، ބޭނުމަކީ މަގާމުން ދުރުކުުރުން ކަމަށް ވިދާޅުވި -- އަވަސް ފޮޓޯ\nއެމްއެމްޕީއާރުސީގެ ހިޔާނާތާ ގުޅުވައި ތުހުމަތު ކުރަނީ ސިޔާސީ ބަޔަކު އަޑީގައި ތިބެގެން، ބޭނުމަކީ މަގާމުން ދުރުކުުރުން ކަމަށް ސަސްޕެންޑް ކޮށްފައިވާ ޔޫތު މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nމިނިސްޓަރު ދެންމެ ކުރެއްވި ޓްވީޓްތަކެއްގައި ވިދާޅުވީ ހިޔާނާތުގެ ތުހުމަތުކޮށް ކަތިލިޔަސް އެމްއެމްޕީއާރުސީގެ މައްސަލަ ނިމުނީ ކަމަށް ރައްޔިތުން ނުދެކޭނެ ކަމަށެވެ. އަދި ތަކުރާރުކޮށް ތުހުމަތު ކުރާއިރު މަޑުން ނުހުންނަވާނެ ކަމަށް ވިދާޅުވިއެވެ.\nމަހުލޫފް އެ އިޝާރާތް ކުރައްވަނީ އެމްއެމްޕީއާރްސީގެ ހިޔާނާތާ ގުޅިގެން މީގެ ކުރިންވެސް ސަސްޕެންޝަނުގައި ބެހެއްޓި ބެހެއްޓުމަށެވެ. އެއީ ފެބްރުއަރީ 14، 2019 ގައެވެ. ނަމަވެސް އޭސީސީ އާއި ޕޮލިހުން އެއްވެސް މައްސަލައެއް ނެތްކަން ޔަގީން ކޮށް ދިނުމުން އޭޕްރީލް 16، 2019 ގައި މަހުލޫފްގެ ސަސްޕެންޝަން ނިމުމަކަށް ގެނެސް މަގާމުގެ މަސްއޫލިއްޔަތުތައް އަލުން ހަވާލު ކުރެއްވިއެވެ.\n"ކަންބަޅިއެއްހެން ހަމައެކަނި އަޅުގަނޑު ކަތިލިޔަސް އެހިސާބުން އެމްއެމްޕީއާރުސީގެ މައްސަލަ ނިމުނީ ކަމަށް ރައްޔިތުން ދެކޭނެ ކަމަށް ހީކުރުމަކީ ގޯހެއް. ވަރުބަލިވެއްޖެ، އަޅުގަނޑަށްވެސް އަބަދު އަނގަބަންދު ކޮށްގެން ނުހުރެވޭނެ،" މަހުލޫފް ވިދާޅުވިއެވެ.\nމަހުލޫފް ވިދާޅުވީ އެމްއެމްޕީއާރުސީގެ މައްސަލާގައި އޭނާއާމެދު އަމަލު ކުރަނީ ވަރަށް ޒާތީކޮށް ކަމަށާ އެއީ ސިޔާސީ ބަޔަކު އަޑީގައި ތިބެގެން ކުރާ ކަމެއްކަން އެނގިވަޑައިގަަންނަވާ ކަމަށެވެ. އަދި އޭގެ ބޭނުމަކީ މަގާމުން ވަކިކުރުން ކަމަށް ވިދާޅުވިއެވެ.\nފެށުނީއްސުރެވެސް އެމްއެމްޕީއާރުސީގެ މައްސަލައިގައި އަޅުގަނޑާމެދު އަމަލު ކުރަމުން އަންނަނީ ޒާތީކޮށް ސިޔާސީ ގޮތުން ކަތިލާ ކަންބަޅިއެއް ގޮތަށް. އެކަން ކުރަނީ ސިޔާސީ ބަޔަކު އަޑީގަތިބެގެންކަން އެންމެ އިސްވެރިންނަށް އެނގިވަޑައިގަންނަވާ. ބޭނުމަކީ ހަމައެކަނި މަގާމުން ވަކިކުރުން\nމަހުލޫފް ވިދާޅުވީ އޭނާ ހުންނެވީ މަގާމުގެ ބަގުޑި ބައްދައިގެން ހުންނަން ނޫން ކަމަށެވެ. އޭސީސީން ކޮށްފައިވާ ތުހުމަތުއް ގޯސް ކުރައްވާ ވިދާޅުވީ އެސްއީޑެޒް ބިލަށް ވޯޓް ދެއްވީ އޭޭރު ނިސްބަތްވަނީ ޕީޕީއެމްގެ މެންބަރަކަށްވާތީ ޕާޓީން ތްރީލައިން ވިޕެއް ނެރެފައި އޮތުމުން ކަމަށެވެ.\n"އޭސީސީ އަށް ދައުވާ ކުރުމުގެ އެއްވެސް ގާނޫނީ ބާރެއް މި މައްސަލައިގަ ލިބިގެން ނުވޭ. އެކަން އެސެޓް ރިކަވަރީ ކޮމިޝަން އުފައްދަވަން ރައީސް ނެރުއްވި ގަރާރުން އަދި ރިޔާސީ ކޮމިޝަންގެ ގާނޫނުންވެސް ސާފު. މީގެކުރިން ދައުވާ އުފުލި އެންމެންގެ މައްސަލަތަށްވެސް ފޮނުވީ ކޮމިޝަނުން،" މަހުލޫފް ވިދާޅުވިއެވެ.\nއަޅުގަނޑުގެ މައްސަލަވެސް ހަމަ ބަލަންވީ. އެކަމަކު އެކަން ކުރަން ވާނީ ގާނޫނީ އިމުގެ ތެރެއިން ތަފާތުނުކޮށް. ސިޔާސީ ނުފޫޒުން ބައެއް ނަންތައް އުނިކުރުމަށް ފަހުވެސް އެކުލަވާލާފައި އޮތް 300 މީހުންގެ ލިސްޓަކުންވެސް ކޮމިޝަނަށް ތިން އަހަރު ވީއިރު ފެނުނީ އަޅުގަނޑުގެ ނަން އެކަނިތޯ؟\nމަހުލޫފް ވިދާޅުވީ ގާނޫނާއި ގަވާއިދުގެ ތެރެއިން އަދި ކޮމިޝަނާއި ފުލުހާއި ޕީޖީ އޮފީސް އަދ އޭސީސީ އިން އަމިއްލައަށް ހަދައިގެން ތިބި އުސޫލުތަކާ ވެސް އެއްގޮތަށް ތަފާތުނުކޮށް މައްސަލަ ގެންދާނަމަ އެންމެ ދުވަހަކުވެސް މަގާމުގައި ނުހުންނަވާނެ ކަމަށެވެ.\nއަދި ވިދާޅުވީ ހެކި ކަމަށް ބުނެ ހޯދާފައިވާ ބައެއް ތަކެތި އަދި ބަޔާނަކީ ރާއްޖެ އާއި ލަންކާގެ ގާނޫނުތަކާއި ހިލާފަށް ހޯދާަފއިވާ އަދި ނަގާފައިވާ ހެކިތަކެއް ކަމަށާ އެއީ ކޯޓަށް ބަލައިގަންނާނެވެސް ހެކިތަކެއް ނޫން ކަމަށެވެ. ނަމަވެސް އެކަމުގެ ތަފްސީލަށް ދާން މިވަގުތު ބޭނުން ނުވާ ކަމަށެވެ.\nއަހުމަދު މަހްލޫފު ރައީސް އިބްރާހިމް މުހައްމަދު ސޯލިހު ކެބިނެޓް + ޔޫތު މިނިސްޓްރީ


Russia inn israel ah inzaaru dheefi\nސީރިޔާއަށް ވައިގެ ހަމަލާތައް ނުދިނުމަށް ގޮވާލާ ރަޝީޔާއިން އިސްރާޢީލަށް އިންޒާރުދީފި އެވެ. ލަންޑަންގައި ނެރޭ "އަލް ޤުދުސް އަލް ޢަރަބީ" ނޫހުން ބުނާގޮތުގައި ޔަހޫދީ އިސްރާޢީލުން ސީރިޔާއަށް ދެން އިތުރު ވައިގެ ހަމަލާތައް ދޭނަމަ ރަޝިޔާއިން އެކަމަށް ރައްދުނުދީ ކެތްކޮށްގެން ނޯންނާނެ އެވެ. މިހެންކަމާއެކު ރަޝިޔާއިން ވަނީ ދިމިޝްޤުގެ އެއަރޕޯޓަށް ދެން އިސްރާޢީލުން އެއްވެސް ހަމަލާއެއް ދޭން އުޅެގެން ނުވާނެކަމަށް ބުނެފަ އެވެ. އަދި އެ އެއަރޕޯޓް އަލުން އާރާސްތުކުރަން އުޅޭކަމަށް ރަޝިޔާއިން ބުނެފަވެއެވެ.\nމިދިޔަ 2018ވަނަ އަހަރުގެ ސެޕްޓެމްބަރު މަހު އިސްރާޢީލުން ވަނީ ރަޝިޔާގެ ރެކޮނަައިސަންސް ފްލައިޓެއް ސީރިޔާގެ އައްސޭރިފަށުން މެދުތެރޭކަނޑަށް ވައްޓާލާފަ އެވެ. އެ ފްލައިޓް ވައްޓާލުމުގެ ސަބަބުން ރަޝިޔާގެ 15 ސިފައިން ވަނީ މަރުވެފަ އެވެ. އެކަން ހިނގިއިރު ސީރިޔާއިން ދިޔައީ އިސްރާޢީލުގެ ޢުދުވާނީ ވައިގެ ހަމަލާތަކަށް ރައްދުދެމުންނެވެ. މިހެންކަމާއެކު އިސްރާޢީލުން ބުނެފަ ވަނީ ރަޝިޔާގެ މަތިންދާބޯޓް ވައްޓާލެވުނީ އޮޅުމަކުން ކަމުގައެވެ. ނަމަވެސް ރަޝިޔާއިން ބުނެފައި ވަނީ އިސްރާޢީލުން އެކަންކުރީ ހަމަ ޤަޞްދުގައި ރާވައިގެން ކަމަށެވެ. އެ ހާދިސާއާ ގުޅިގެން މޮސްކޯ އިން ވަނީ އިސްރާޢީލާއެކު އޮތް ވައިގެ ގުޅުންތަކުގައި ކޯޑިނޭޓްކުރުމުގެ މަސައްކަތް ހުއްޓާލާފަ އެވެ. މިއާއެކު އެކަމަށް ނުރުހުން ފާޅުކޮށް ރަޝިޔާ އިން ވަނީ ސީރިޔާގެ ވައިގެ ދިފާއީ ނިޒާމް އިތުރަށް ވަރުގަދަކޮށްދިނުމުގެ ގޮތުން S-300 ގެ މިސައިލުން ދިފާއުވާ ނިޒާމް އެ ޤައުމަށް ފޯރުކޮށްދީފަ އެވެ.


Adunuivvai ringtone volume machchah | Mihaaru\nއެންޑްރޮއިޑް ވޮލިއުމް ލެވެލް ހެޔަރުކުރުމަށް ސެޓިން ތެރެއިން ފެންނަ މިންގަނޑު\n28 ސެޕްޓެމްބަރ 2018 - 08:23\nމިއީ އެންޑްރޮއިޑް ފޯނުތަކުގެ ތަބީއަތުގައި ހުންނަ ކަމެކެވެ. ރިންގްޓޯން، ނޮޓިފިކޭޝަން، އެލާމް އަދި މީޑީއާ މޮލިއުމް ހެޔޮވަރުކޮށްލަން ހެންޑެލީގައި އިނގިލި ހަމަ ޖައްސާލާއިރަށް، އެއިރަކު ވޮލިއުމް ހެޔޮވަރުކޮށްފައި ހުންނަ މިންވަރުގައި، އަޑު ފެތުރިގަނެ އެވެ. މިއީ ބައެއް ފަހަރު ލަދުގަންނަން ޖެހޭ ކަމެކެވެ.\nއޮފީހެއްގައި ނުވަތަ އަޑު މަޑުކޮށް އޮންނަންޖެހޭ މާހައުލެއްގައި، ފޯނުގެ ރިންގްޓޯން މަޑުކޮށްލުމަށްޓަކައި އެއްފަހަރުން އެކަންކުރެވޭ ގޮތެއް އަދި އެންޑްރޮއިޑް ފޯނުތަކަށް ތައާރަފެއް ނުކުރެ އެވެ. މާހައުލަށް ތަބާވެ އަޑުމަޑުކުރުމަށްޓަކައި ޖެހެނީ ފޯނު "ވައިބްރޭޓް މޯޑް" ނުވަތަ "ސައިލެންޓް މޯޑް" އަށް ލާށެވެ. އެ ނޫން ގޮތެއްގައި ވޮލިއުމް ހެންޑެލިތަކާ ކުޅެންޖެހެނީ ވަރަށް ހުޝިޔާރުވެ ހުރެ އެވެ.\nއެންޑްރޮއިޑް ބޭނުންކުރާ މީހުން ގޫގުލް އަށް މި ޚިޔާލު ހުށަހެޅުމުން ވަނީ ހެޔޮ ބަދަލެއް ގެންނާނެ ކަމަށް ބުނެފަ އެވެ. އެހެން ނަމަވެސް އެއީ އެންޑްރޮއިޑް9އަކަށް ގެންނަ އަޕްޑޭޓެއްގަ އެވެ. ބުނެވޭ ގޮތުގައި މި މައްސަލަ މިހާރު ވަނީ ހައްލުކޮށްފަ އެވެ.\nއެންޑްރޮއިޑް 9.0، ޕައި އަށް ފޯނު އަޕްޑޭޓްކުރުމުން، ވޮލިއުމް ހެޔޮވަރުކުރާއިރު އެއްވެސް އަޑެއް ނުއިވޭނެ އެވެ. އެކަމަކު މިއީ ވެސް މުޅިން ކަމުދާ ގޮތަކަށް ނުވުމަކީ އެކަށީގެންވާ ކަމެކެވެ. ވޮލިއުމް ހެޔޮވަރުކުރުމުގެ ކުރިން، އެއިރު އަޑު ހުންނަ މިންވަރު އަހާލެވޭނެ ގޮތެއް ވެސް ބޭނުންވެ އެވެ.\nއެންޑްރޮއިޑް ޕައި އަޕްޑޭޓްކުރެވޭ ފެންވަރުގެ ފޯނެއް ގެންގުޅޭ ނަމަ މި އަޕްޑޭޓް ލިބޭތޯ ބަލައިބަލާށެވެ. ތަޖުރިބާކޮށްލުމުން ހުރި ފަސޭހަކަމެއް ވެސް އެނގިދާނެ އެވެ. ކަމުނުދާ ނަމަ އަނެއްކާ ވެސް ގޫގުލް އަށް ލިޔާނީ އެވެ. ކޮޅެއްގައި ޖެހެންދެންނެވެ.\nގޫގްލް އެންޑްރޮއިޑް މޮބައިލް ފޯން ސްމާޓް ފޯން


Idhikolhu evvumah nukuiy Jumhooree party ge memberunah fiyavalhu alhanee | Mihaaru\nޔާމީން ފުލުސް އޮފީހަށް ހާޒިރު ކުރާތީ، އެކަމާ ދެކޮޅަށް އިދިކޮޅު ފަރާތްތަކުން ބޭއްވި އެއްވުމުގައި ވިލުފުށީ ދާއިރާގެ ޖޭޕީގެ މެމްބަރު ރިޔާޒް (ކ-2) ބައިވެރިވެވަޑައިގަންނަވަނީ.--. ފޮޓޯ: ނިޝާން އަލީ/މިހާރު\nއިދިކޮޅު އެއްވުމަށް ނުކުތް ޖުމްހޫރީ ޕާޓީގެ މެމްބަރުންނަށް ފިޔަވަޅު އަޅަނީ\n17 ޑިސެމްބަރ 2018 - 12:08 31 comments\nމިދިޔަ ހޮނިހިރު ދުވަހު ކުރީގެ ރައީސް އަބްދުﷲ ޔާމީން، ފުލުސް އޮފީހަށް ހާޒިރު ކުރާތީ އެމަނިކުފާނުގެ ސަޕޯޓަރުންނާ އެކު ޖުމްހޫރީ ޕާޓީގެ ތިން މެމްބަރަކު ތިއްބެވި މައްސަލަ އެ ޕާޓީން ބަލައި ފިޔަވަޅު އަޅުއްވާނެ ކަމަށް ޖޮއިންޓް ޕާލަމެންޓްރީ ގްރޫޕްގެ ލީޑަރު އަބްދުﷲ ރިޔާޒް ރޭ ވިދާޅުވެއްޖެ އެވެ.\nޔާމީންގެ ދިފާއުގައި އެމަނިކުފާނުގެ ސަޕޯޓަރުން ބޭއްވި އެއްވުމުގައި ބައިވެރިވެވަޑައިގެންނެވި ތިން މެމްބަރުންނަކީ ވިލުފުށީ ދާއިރާގެ މެމްބަރު ރިޔާޒް ރަޝީދާއި ތ. ގުރައިދޫ ދާއިރާގެ މެމްބަރު ހުސެއިން މަނިކު ދޮންމަނިކާއި ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފެވެ. މި ތިން ބޭފުޅުންނަކީ ވަރަށް ފަހަކާ ޖެހެންދެން ޕީޕީއެމްގައި މަސައްކަތް ކުރެއްވުމަށް ފަހު ޕާޓީން ވަކިވެވަޑައިގެންނެވި މެމްބަރުންނެވެ.\nޖޭޕީގެ ޕާލަމެންޓްރީ ގްރޫޕްގެ ލީޑަރުކަން ކުރައްވާ، ރިޔާޒް ވީޓީވީގައި ވިދާޅުވީ އެ ޕާޓީން ރައީސް އިބްރާހިމް މުހައްމަދު ސޯލިހްގެ ސަރުކާރާ އެކު އޮތް އިރު، އެއްވެސް މެމްބަރަކު، އިދިކޮޅު އެއްވުމެއްގައި ބައިވެރިވެވަޑައިގަތުމަކީ ކޮށްގެން ވާނެ ކަމެއް ނޫން ކަމަށެވެ. އެއީ ޖޭޕީގެ އުސޫލުތަކާ ހިލާފަށް، ގޯސްކޮށް ތިން މެމްބަރުން ކުރެއްވި ކަމެއް ކަމަށް ވެސް ރިޔާޒް ވިދާޅުވި އެވެ.\n"އެކަން އަޅުގަނޑު ހަމަގައިމު ވެސް ކުށްވެރި ކުރަން،" ރިޔާޒް ވިދާޅުވި އެވެ.\n"ކޮންމެ ޕާޓީއެއްގައި އޮންނާނެ އުސޫލުތަކާއި ހަމަތަކެއް. އެއާ އެއްގޮތަށް ޕާޓީގެ މެމްބަރުން ވެސް އާންމު މެމްބަރުން ވެސް މަޖިލިސް މެމްބަރުން ވެސް އަމަލު ކުރަންވާނީ."\nރިޔާޒް ވިދާޅުވީ، އެއްވުމުގައި ބައިވެރިވެވަޑައިގެންނެވި މެމްބަރުންނާ ޖުމްހޫރީ ޕާޓީގެ ލީޑަރު ގާސިމް އިބްރާހިމް ސުވާލު ކުރައްވާފައިވާ ކަމަށެވެ. އަދި މެމްބަރުން އެއްވުމުގައި ބައިވެރިވެވަޑައިގެންނެވި މައްސަލަ ބަލައި، އަޅަން ޖެހޭ ފިޔަވަޅު އަޅާނެ ކަމުގެ ޔަގީންކަން އެބައޮތް ކަމަށް ރިޔާޒް ވިދާޅުވި އެވެ.\nރިޔާޒް ވިދާޅުވި ގޮތުގައި ކޯލިޝަން ސަރުކާރެއްގައި މަސައްކަތް ކުރާއިރު، ޖޭޕީން ތިބެން ޖެހޭނީ ސަރުކާރުން ކުރާ ކަންތައްތަކުގައި އެހީތެރިވާ ބަޔަކަށެވެ.\nޔާމީނަކީ މިހާތަނަށް ރާއްޖޭގައި އެންމެ ބޮޑެތި ޖަރީމާތަކެއް ހިންގެވުމުގައި އިސްކޮށް އުޅުއްވި ވެރިއެއް ކަމަށާއި އެމަނިކުފާނަކީ ކޮރަޕްޝަންގެ އެތައް ތުހުމަތެއް ކުރެވިފައިވާ ބޭފުޅެއް ކަމަށް ރިޔާޒް ވިދާޅުވި އެވެ. އެހެންވެ، ޔާމީންގެ ދިފާއުގައި ޖޭޕީގެ މެމްބަރުން ނުކުންނަވައިގެން ނުވާނެ ކަމަށް އޭނާ ވިދާޅުވި އެވެ.\nޔާމީންގެ މައްޗަށް ކުރެވޭ ހިޔާނާތުގެ ބޮޑެތި ތުހުމަތުތަކާ ގުޅިގެން އެމަނިކުފާނު ވަނީ ފުލުހުންގެ އިދާރާ އަށް ހާޒިރުކޮށް ސުވާލުކޮށްފަ އެވެ. އަދި ސުވާލުތަކަށް ޖަވާބުދާރީވެ ވަޑައިގަތުމަށް ފަހު، ނޫސްވެރިންނާ ބައްދަލު ކުރައްވައި ޔާމީން ވިދާޅުވީ ފުލުހުން ގެންދިޔައީ މައުލޫމާތެއް ސާފުކޮށްލަން ކަމަށެވެ. އަދި އެމަނިކުފާނާ ދެކޮޅަށް ފުލުހުން އެއްވެސް ތުހުމަތެއް ކޮށްފައި ނުވާ ކަމަށް ޔާމީން ވިދާޅުވި އެވެ. ނަމަވެސް، ފުލުހުން ވަނީ ޔާމީންގެ އެކައުންޓްތަކުގައި ހުރި 100 މިލިއަނަށްވުރެ ގިނަ ރުފިޔާ ފްރީޒްކޮށްފަ އެވެ.\nއިތުރު ލިޔުންތައް މުޒާހަރާ އިދިކޮޅު ފަރާތްތައް ޖުމްހޫރީ ޕާޓީ މެމްބަރު އަބްދުﷲ ރިޔާޒް (ތިމަރަފުށި) މެމްބަރު ރިޔާޒް ރަޝީދު ޕީޕީއެމް ޖޮއިންޓް ޕާލިމެންޓްރީ ގްރޫޕް ރައީސް އަބްދުﷲ ޔާމީން މެމްބަރު ހުސައިން މަނިކު ދޮންމަނިކު\nޕީޕީއެމުން އިދިކޮޅަށް: ކާމިޔާބީ އޮތީ ވަރަށް ކައިރީގައި\nރައީސާއި ޕީޕީއެމް ދޫނުކުރާނަން: ހުސެއިން މަނިކު\nނިހާނާއި ރިޔާޒުގެ ޒުވާބުން ސިއްރުތައް ބޭޒާރު!


تَدْوِيْنُ السُّنَّةِ النَّبَوِيَّةِ –9– (ފުރަތަމަ ބާބު) – DhiSalafiyyah\nއިސްލާމްދީނުގައި ސުންނަތަށް ދެއްވާފައިވާ މަޤާމާއި ސަލަފުންގެ ބޭކަލުން އެއަށް ދެއްވި އަހައްމިއްޔަތު\nޙުކުމްތައް ޘާބިތުކުރުމުގައި ކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތް ހަމަހަމަކުރުން \nތަމްހީދުގައި އިސްވެ ބަޔާންކޮށްފައިވާނޭ ފަދައިން، ސުންނަތުގެ މާނައަކީ: ނަބިއްޔާ صلى الله عليه وسلم ގެ އަރިހުން ވާރިދުވެގެން އައިސްފައިވާ އެންމެހާ ބަސްފުޅުތަކާއި ޢަމަލުފުޅުތަކާއި (ކަމެއް ހިނގުމުން) އިޤްރާރުވެވަޑައިގެންނެވި ކަންތައްތަކެވެ.\nމިމާނައަށް ރިޢާއަތްކުރާނަމަ ސުންނަތަކީ ނަބިއްޔާ صلى الله عليه وسلم ގެ މައްޗަށް ބާވައިލެއްވުނު ވަޙީގެ ދެބާވަތުންކުރެ އެއްބާވަތެވެ. ޤުރުއާނާއި ސުންނަތުގެ ޞަރީޙަ ނައްޞުތަކާއި ސަލަފުންގެ އިޖްމާޢުން މިކަން އެނގިގެން ދެއެވެ. އޭގެ ދެވަނަ ބާވަތަކީ ޢާލަމްތަކުގެ ވެރިރައްބުގެ ޙަޟްރަތުން ބާވައިލެއްވި އެއިލާހުގެ ކަލާމްފުޅުކަމުގައިވާ ކީރިތި ޤުރުއާނެވެ. އެކަލާމްފުޅު ފެށިގެންއައީ އެއިލާހުގެ ޙަޟްރަތުންނެވެ. އަދި އަލުން އިޢާދަވާހުށީވެސް އެއިލާހުގެ ޙަޟްރަތަށެވެ. އެކަލާމްފުޅަކީ މަޚްލޫޤެއް ނޫނެވެ.\nوَمَا يَنطِقُ عَنِ الْهَوَىٰ ﴿٣﴾ إِنْ هُوَ إِلَّا وَحْيٌ يُوحَىٰ ﴿٤﴾ [سورة النجم]\nމާނައީ: “އަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުމެދައްކަވާމެއެވެ. އެއީ އެކަލޭގެފާނަށް އިއްވަވާ ވަޙީއެއްކަމުގައި ނޫނީ ނުވެތެވެ.”\nوَأَنزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ وَلَعَلَّهُمْ يَتَفَكَّرُونَ ﴿٤٤﴾ [سورة النحل]\nوَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ۚوَاتَّقُوا اللَّـهَ ۖ إِنَّ اللَّـهَ شَدِيدُ الْعِقَابِ ﴿٧﴾ [سورة الحشر]\nމާނައީ: “އަދި ރަސޫލާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ! އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ އީ، ޢުޤޫބާތް ގަދަފަދަވެގެންވާ އިލާހެވެ.”\nقُلْ إِن كُنتُمْ تُحِبُّونَ اللَّـهَ فَاتَّبِعُونِي يُحْبِبْكُمُ اللَّـهُ وَيَغْفِرْ لَكُمْ ذُنُوبَكُمْ ۗ وَاللَّـهُ غَفُورٌ رَّحِيمٌ ﴿٣١﴾ [سورة آل عمران]\nމާނައީ: “ކަލޭގެފާނު ވިދާޅުވާށެވެ! ތިޔަބައިމީހުން، ﷲ އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް ތަބަޢަވާށެވެ! އޭރުން، ﷲ ތިޔަބައިމީހުންދެކެ ލޯބިވެވޮޑިގެންވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. ﷲއީ، ގިނަގިނައިން ފާފަފުއްސަވާ، ރަޙީމްވަންތަ އިލާހެވެ.”\nفَلَا وَرَبِّكَ لَا يُؤْمِنُونَ حَتَّىٰ يُحَكِّمُوكَ فِيمَا شَجَرَ بَيْنَهُمْ ثُمَّ لَا يَجِدُوا فِي أَنفُسِهِمْ حَرَجًا مِّمَّا قَضَيْتَ وَيُسَلِّمُوا تَسْلِيمًا﴿٦٥﴾ [سورة النساء]\nމާނައީ: “އެހެންނަކުން ނޫނެވެ! ފަހެ، ކަލޭގެފާނުގެ ވެރިރައްބު ގަންދެއްވައި ވަޙީ ކުރައްވަމެވެ. އެއުރެންގެ މެދުގައި އުފެދިފައިވާ ދެކޮޅުވެރިކަމުގައި، ކަލޭގެފާނު ޙުކުމްވެރި ކޮށްފުމަށް ދާނދެން، އެއުރެން އީމާނެއް ނުވާނެތެވެ. އެހިނދު، ކަލޭގެފާނު ނިޔާކުރެއްވި ގޮތާމެދު އެއުރެންގެ ހިތްތަކުގައި، ދަތިކަމެއް ވާކަމުގައި އެއުރެން ނުދެކޭނެތެވެ. އަދި އެއުރެން (އެ ނިޔާއަށް) ފުރިހަމަވެގެންވާ ކިޔަމަންވުމަކުން ކިޔަމަންވާނެތެވެ.”\nفَلْيَحْذَرِ الَّذِينَ يُخَالِفُونَ عَنْ أَمْرِهِ أَن تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ ﴿٦٣﴾ [سورة النور]\nމާނައީ: “ފަހެ، އެކަލާނގެ އަމުރުފުޅާ ޚިލާފުވާމީހުންނަށް ބަލާއެއް ނުވަތަ ވޭންދެނިވި عذاب ޢަޛާބެއް ޖެހިދާނެކަމަށް، އެއުރެން ބިރުވެތިވާހުށިކަމެވެ!”\n މި ސުރުޚީ ނަގާފައިވާނީ ޚަޠީބުލް ބަޣްދާދީގެ ފޮތެއްކަމުގައިވާ (الكفاية) ގެ 39ވަނަ ޞަފްޙާގައި ލިޔުއްވާފައިވާ ޞުރުޚީއަކުންނެވެ. އެކަލޭގެފާނު މިއިން އިޝާރާތްކުރައްވަނީ ޤުރުއާނާއި ސުންނަތަކީ ބައެއް ހަމަތަކުން ބަލާއިރު އެއްގޮތް، އަދި ޙުކުމްތައް ޘާބިތުކުރުމުގައި އެއް ދަރަޖައެއްގައިވާ ދެ އެއްޗެއްކަމެވެ. بحوث في السنة المشرفة އޭ ކިޔުނު ފޮތުގައި د. عبد الغني الخالق ވިދާޅުވިއެވެ. ” ޝަރުޢީ ޙުކުމްތައް ޘާބިތުކުރުމުގައި ޤުރުއާނާއި ސުންނަތްވަނީ އެއް ދަރަޖައެއްގައެވެ. އެކަން ބަޔާންކޮށްދިނުމުގެ ގޮތުން ދަންނަވާނީ: ސުންނަތުގެ މައްޗަށް ޤުރުއާނަށް މާތްކަމާއި ޚާއްޞަކަން ދެއްވިގެންވާކަމީ ޚިލާފެއްނެތި ރަނގަޅަށް އެނގެން އޮތްކަމެކެވެ. އެހެނީ ޤުރުއާނުގެ ލަފްޒުތައް ބާވައިލެއްވުނީ ﷲ ގެ ޙަޟްރަތުންނެވެ. އަދި އެ ތިލާވަތުކުރުން ޘަވާބުލިބެއެވެ. ހަމައެއާއެކު އެއީ އިންސާނުންނަށް އެފަދަ ބަސްފުޅެއް ގެނެސްގަތުމުގެ ކުޅަދާނަކަން ލިބިފައިނުވާ ބަސްފުޅެކެވެ. އެހަމައިން ބަލާއިރު އެއާ ސުންނަތާ ޚިލާފެވެ. މާތްކަމުގައި ތަފާތުވިޔަސް ޙުއްޖަތުގެ ގޮތުން ޤުރުއާނާ ސުންނަތް ފަރަޤުނުކުރެވޭނެއެވެ. މިދެވަޙީ އެއްތަންވުމުން ހަމައެކަނި ޤުރުއާނަށް ޢަމަލުކޮށް ސުންނަތް ދޫކޮށެއް ނުލެވޭނެއެވެ. އޭގެ ސަބަބަކީ ޤުރުއާން ޙުއްޖަތަކަށްވަނީ ﷲގެ ޙަޟްރަތުން އައިސްފައިވާތީއެވެ. ސުންނަތްވެސް ހަމައެފަދައެވެ. ފަހެ އެހެންކަމުން ޤުރުއާނަށްވުރެ ސުންނަތް އަހައްމިއްޔަތު ކުޑަކުރުމަށް ބުނެވޭކަށް ނެތެވެ.” ޝައިޚުގެ ބަސްފުޅު ނިމުނީ\nދެން އެއަށްފަހު ޤުރުއާނަށްވުރެ ސުންނަތް (ހުތްޖަތެއްގެ ގޮތުގައި) ފަސްވެގެންވާކަމަށް ބުނާމީހުން އުފައްދާފައިވާ ޝުބުހަތަކަށް ރައްދުދެއްވިއެވެ.\nއެކަމުގެ ތަފްޞީލަކަށް بحوث في السنة المشرفة ގެ 25-30ވަނަ ޞަފްޙާ ބައްލަވާށެވެ. އަދި މި ފަޞްލުގައި އައިސްފައިވާ ސަލަފުންގެ ބޭކަލުންގެ ބަސްފުޅުތައްވެސްމެއެވެ.


ގިނަ ރެކޯޑު ތަކާއެކު ޕްރިމިއަރ ލީގު މެންޗެސްޓަރ ސިޓީއަށްމިކަލް ނޫސް\nޕްރިމިއަރ ލީގު ޗެމްޕިއން މެންޗެސްތަރ ސިޓީއިން މިހާރު ކުރިޔަށް ގެންދާ ޗެމްޕިއަންސް ޕެރޭޑް\nގިނަ ރެކޯޑު ތަކާއެކު ޕްރިމިއަރ ލީގު މެންޗެސްޓަރ ސިޓީއަށް\n14 މެއި 2018, 23:49 |\nގިނަ ރެކޯޑު ތަކާއެކު ޕްރިމިއަރ ލީގު ހޯދި މެންޗެސްޓަރ ސިޓީގެ ޓީމުން ކާމިޔާބީގެ ޕެރޭޑެއް މެންޗެސްޓަރގައި މިހާ ކުރިޔަށް އެބަ ގެންދެއެވެ. މެންޗެސްޓަރ ސިޓީން 2017/2018ގެ ސީޒަން ކާމިޔާބުކުރީ ޕްރިމިއަރ ލީގުގެ ގިނަ އައު ރެކޯޑުތަކަކާ އެކުގައެވެ. އެޓީމުން ވަނީ މިހާތަނަށް އެންމެ ކުރިން ލީގު ކާމިޔާބު ކުރުމުގެ ޔަގީންކަން ހޯދި ޓީމުގެ ޝަރަފު ވެސް ހޯދާފައެވެ.\nމެންޗެސްޓަރ ސިޓީއިން، މަޝްހޫރު ކޯޗު ޕެޕް ގާޑިއޯލާ އިރުޝާދުގެ ދަށުން ކާމީޔާބީއަކީ މިހާތަނަށް އިނގިރޭސި އެއްވެސް ކްލަބަކަށް ޕްރިމިއަރ ލީގުގެ ދިގު ތާރީޚުގައި ވެސް ހޯދިފައިވާ ކާމިޔާބީ ތަކެއް ނޫނެވެ.\nޕްރިމައަރ ލީގުގެ މިފަހަރުގެ އެންމެ މޮޅު ކުޅުންތެރިއަކީ ލިވަރޕޫލްގެ މުހައްމަދު ސަލާހް އެވެ. އެނާ ވަނީ މުބާރާތުގައި އެންމެ ގިނަ ގޯލު ޖަހައި އެއްސީޒަނެއްގައި އެންމެ ގިނަ ގޯލު ޖެހުމުގެ ރެކޯޑު 32 ގޯލުން ހަދައި އެންމެ ގިނަ ގޯލު ޖެހި ކުޅުންތެރިއާގެ މަގާމު ވެސް ހޯދާފައެވެ.\nމެންޗެސްޓަރ ސިޓީން މިފަހަރު ގާއިމުކުރި ރެކޯޑުތައް\n1. އެންމެ ކުރިން ލީގު ކާމިބު ކުރިކަމުގެ ޔަގީންކަން ހޯދުން (4 މެޗު ކުރިޔަށް އޮތްވައި ޗެމްޕިއަންސް ކަން ޔަގީން ކުރެވުން)\n2. އެސީޒަނެއްގައި އެންމެ ގިނަ ޕޮއިންޓް ހޯދުން. (38 މެޗުން 100 ޕޮއިންޓް ހޯދައިގެން)\n3. އެންމެ ގިނަ މެޗުން މޮޅުވެ ލީގު ހޯދުން (ޖުމްލަ 32 މެޗުން މޮޅު ވެގެން)\n4. ވިދިވިދިގެން އެންމެ ގިނަ މެޗުން މޮލުވުމުގެ ރެކޯޑު (18 މެޗުން މޮޅުވެގެން)\n5. އެންމެ ގިނަ އަވޭ މެޗުން މޮޅުވުން މޮޅުވުން (އަވޭ 16 މެޗުން މޮޅު ވެގެން)\n6. އެންމެ ގިނަ ގޯލު ޖަހައިގެން ސީޒން ކާމިޔާބު ކުރުން (105 ގޯލު ޖަހައިގެން)\n7. އެންމެ ބޮޑު ފައިދާ ގޯލު ތަފާތަކުން ސީޒަން ކާމިޔާބު ކުރުން (79+ ގޯލު)\n8. އެންމެ ކައިރިން ވާދަކުރާ ޓީމަކާއި އެންމެ ބޮޑު ތަފާތެއް ހޯދައިގެން ލިގު ކާމިޔާބުކުރުން (19 ޕޮއިންޓްގެ ތަފާތަކުން)\n9. އެންމެ ގިނަ ޕާސް ފުރިހަމަކުރި ޓީމުގެ ރެކޯޑު (904 ޕާސް ފުރިހަމަ ކޮށްގެން)\nމި ސީޒަންގައި ސިޓީން ބޭނުންވި އެއް ރިކޯޑު ކަމަށްވާ އެއްވެސް މެޗަކުން ބަލިނުވެ އާސެނަލް އިން ހަދާފައިވާ ރެކޯޑު މުގުރާލެވޭ ގޮތް ނުވީ މުބާރާތުގެ ފަހުކޮޅު ލިވަރ ޕޫލްއިން އެޓީމުގެ މައްޗަށް ކުރި ހޯދައިގެން މޮޅުވުމުން ނެވެ.\nސިޓީގެ ކޯޗު ގާޑިއޯލާ ވަނީ ލަލީގާ ބާސެލޯނާއެކު ގިނަ ކާމިޔާބީތަކެއް ހޯދުމަށްފަހު ބުނަޑަސް ލީގު ބެޔާން މިޔުނިކާއެކު3ސީޒަން ކާމިޔާބު ކޮށްފައެވެ. އއެއިގެ ފަހުން އޭނާ މެންޗެސްޓަރ ސިޓީއާއި ގުޅިފަިއވަނީ މިގެ ކުރީ ސިޒަންގެ މެދުތެރެއިންނެވެ. ގާޑިއޮލާގެ އިރުޝާދުގެ ދަށުން މެންޗެސްޓަރ ސިޓީ އިން ގިނަ ރެކޯޑުތަކަކާއެކު މިސިޒަން ނިންމާލިޔަސް ކުރިޔަށް އޮތް ސީޒަން ވަރަށް އުނދަގޫ ވެގެންދާނެ ކަމަށް ބެލެވެއެވެ.\nއަންނަ ސީޒަންގައި އާސެން ވެންގާރ (އެންމެ ގިނަ ދުވަހު ޕްރިމިއަރ ލީގުގެ މެނޭޖަރެއްގެ ގޮތުން ހޭދަކުރި މީހާގެ ރެކޯޑާއެކު) ވަކިވެގެން ދިއުމާއި އެކު އާސެނަލް ވެސް އާކޯޗަކާއި އެކު މޮޅު ކުޅުންތެިރން ހޯދައި ތައްތަށް ވާދަކުރާނެ ކަމަށް ބެލެވެއެވެ. ދެން އޮތީ ކުރީގެ ޗެމްޕިއަން ޗެލްސީއެވެ. އެޓީމުން ވެސް އާ ކޯޗަކާއެކު މޮޅު ކުޅުންތެރިން ހޯދައި ވަރުގަދަ ކުޅުމެއް ދައްކާނެ ކަމަށް ބެލެވެއެވެ.


REPORT: MACL mi udhuhenee kon magakun?\nއެމްއޭސީއެލް މި އުދުހެނީ ކޮން މަގަކުން!\nރައީސް އިބްރާހިމް މުހައްމަދު ސޯލިހު ވީއައިއޭގެ މަސައްކަތް ބަލައްލަވާލަވަން ވަޑައިގަތުމުން އެމްއޭސީއެލްގެ ސީއީއޯ އަދި އެމްޑީ މަރުހަބާ ވިދާޅުވަނީ -- ފޮޓޯ: އެމްއޭސީއެލް\nއޮކްޓޫބަރު 19، 1960 އެއީ ރާއްޖެ އަށް ތާރީހީ ދުވަހެވެ. ދިވެހިން ފަހުރުވެރިވާ ދުވަހެވެ. އެ ދުވަސް ހާއްސަވަނީ ދިވެހިންގެ އަމިއްލަ އަތުން މަސައްކަތް ކޮށްގެން އަމިއްލައަށް ހުޅުލޭގައި އެޅި އެއާޕޯޓު ހުޅުވި ދުވަސް ކަމަށްވާތީ އެވެ. އޭގެ ފަހުން ފެނިގެން ދިޔައީ ރާއްޖޭގެ މައި ވައިގެ ބަނދަރު ތަރައްގީ ވެގެން ދިޔަ ތަނެވެ. ވެލާނާ އެއާޕޯޓް ތަރައްގީ ވެގެން ދިއުމުގައި އެކި ފިޔަވަހިތަކުގައި ބޭރުގެ ތަޖުރިބާކާރުންގެ ތަފަޔާއި އިރުޝާދު ލިބުނު ނަމަވެސް ތަރައްގީގެ މައި އިންޖީނު ހިންގަން މުޅިވެސް ތިއްބެވީ ދިވެހިންނެވެ.\nއެކަމަކު ރާއްޖޭގެ ވައިގެ މައި ދޮރޯށި މިހާރުގެ ގޮތުން ނަމަވެސް، ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އޮތް މި ދިވެހި ވަންތަކަން ގެއްލިދާނެކަމުގެ ބިރު މިވަނީ ހީވާން ފަށާފަ އެވެ. އެކަމުގެ އަލާމާތްތައް ފެންނަން ފެށީ ވީއައިއޭ ހިންގާ ދިވެހިންގެ އެންމެ ބޮޑު ހިއުމަން ކެޕިޓަލް ކަމަށްވާ މޯލްޑިވްސް އެއާޕޯޓް ކޮމްޕެނީ (އެމްއޭސީއެލް) ގެ އެންމެ އިސް މަގާމު ތަކަށް ބިދޭސީން ބޮޑު މުސާރާގައި ގެންނަން ފެށި ހިސާބުންނެވެ. އެ ވަރުގަދަ އޮޕަރޭޝަނުގައި ތިއްބެވި ދުވަސްވީ ތަޖުރިބާކާރު ތައުލީމީ ބޭފުޅުން "ހޫރާލައި" ބިދޭސީންނަށް ގޮނޑިތައް ދޭން ފަށާފައި ވެއެވެ. މީގެ އަހަރެއް ކުރިން ފެށިގެން ތަކުރާރުވަމުންދާ މި މަންޒަރާއެކު އެމްއޭސީއެލްގެ މިހާރު ދަތުރު ކުރަމުން މިދާ މަންޒިލަކީ ކޮބައިތޯ ވަނީ ސުވާލު އުފެދޭ ހިސާބަށް ގޮސްފަ އެވެ. އެމްއޭސީއެލް މިހާރު ދަތުރު ކުރަމުން ދަނީ ކޮން މަގަކުންލައިގެން ހެއްޔެވެ؟\n"އެމްއޭސީއެލްގެ ސީއީއޯ އަކަށް ބޭރުގެ މީހަކު ހުރުން އެއީ މައްސަލައެއް ނޫން. އެކަމަކު މައްސަލައަކީ އެހެން ސީނިޔަ މަގާމުތަކުގައި ތިބި ދިވެހިން ބަދަލުގައި ބިދޭސީން ގެނެސް އެތަނަށް ލުން. އެހެންވެ ނޭޝަނަލް ޕްރޮސްޕެކްޓިވްއަކުން ވިސްނާނަމަ މިއީ ދެރަވާ ކަމެއް، ވަރަށް ދެރަ ކަމެއް،" ގައުމީ އެއާލައިންގެ ޕައިލެޓުންގެ އިސް ވެރިޔަކަށް ކުރިން ހުންނެވި، އޭވިއޭޝަން ދާއިރާގެ ތަޖުރިބާކާރު، މުހައްމަދު އަމީން (ކެޕްޓަން އަމީން) ވިދާޅުވި އެވެ.\nރާއްޖޭގެ މައި ވައިގެ ދޮރޯށި ބަލަހައްޓާ ކުންފުނީގެ އެންމެ ސީނިޔަ މަގާމު ތަކަށް ބިދޭސީން ލުމަކީ މައްސަލައެއް ހެއްޔެވެ؟ ބިދޭސީން ގެންނަނީ ދިވެހިން ލައިގެން މިކަން ނުވެގެން ހެއްޔެވެ؟ ވީއައިއޭގެ ފިއުޗާއަކީ ކޮބައި ހެއްޔެވެ؟ އެމްއޭސީއެލް ބޯޑުން މި ކުންފުނި ހިންގަނީ ކިހިނެއް ހެއްޔެވެ؟\nއެމްއޭސީއެލް ސީނިޔަ މެނޭޖުމަންޓުގައި ބިދޭސީން ތިބި ޕޯސްޓުތައް، ނޫ އަދި ކަޅު ކުލައިގައި ދިވެހިން ތިބި މަގާމުތައް -- އަވަސް އިންފޮގްރެފިކްސް: އައިމިނަތު އިޒުވީނާ\nރާއްޖޭގެ މައި ވައިގެ ބަނދަރު ބަލަހައްޓާ ކުންފުނި އެމްއޭސީލްއަކީ ރާއްޖޭގެ އެންމެ ބޮޑު ކެޕިޓަލެވެ. ހަމަ އެހެންމެ އެންމެ ބޮޑު އިންސާނީ ވަސީލަތް ގާއިމް ވެފައިވާ އެސެޓެވެ. މި ކުންފުނީގައި 3،000 އަށްވުރެ ގިނަ މުވައްޒަފުން މަސައްކަތް ކުރެ އެވެ. މިއަދާ ހަމައަށް މީގެ ތެރެއިން ބޮޑު ބަޔަކީ ދިވެހިންނެވެ.\nހާއްސަކޮށް ވީއައިއޭ ހިންގާ އެމްއޭސީއެލްގެ ސީނިޔަ މެނޭޖުމަންޓުގައި މިހާތަނަށް ތިއްބެވި ހުރިހާ މުވައްޒަފުންނަކީ މި ކުންފުނީގައި ތިބެގެމް ދުނިޔޭގެ އެކި އެއާޕޯޓުތަކުގައި މަސައްކަތް ކުރާނެ ތައުލީމާއި ތަމްރީން ހޯދި މީހުންނެވެ. އަދި އެއީ އެމްއޭސީއެލްގެ އޮތެންޓިކް ޕްރޮޑަކްޓް ތަކެވެ. ކުންފުނީގެ ފައިސާ އިން ކިޔަވައިދީގެން މީހުންނަށް ހަދާފައި ތިބި ދިވެހިންނެވެ. ދިވެހިން މަދު އޭވިއޭޝަން ދާއިރާއަށް މީހުން ތަމްރީން ކުރީ މި ކުންފުނިންނެވެ.\nނަމަވެސް ކުއްލި އަކަށް ސަރުކާރުން މިވަނީ އެމްއޭސީއެލްގެ ހިންގުމަށް ބޮޑު ބަދަލެއް ގެނެސްފަ އެވެ. ކުންފުނީގެ ހުންނާގު ބޭރު ބޭފުޅަކަށް ދިން ހިސާބުން މުޅި މިސްރާބު މިވަނީ ބަދަލުވާން ފަށާފަ އެވެ.\nއެމްއޭސީއެލްގައި މިދިޔަ އަހަރުގެ މެދަކާ ހަމައަށް އެކްޓިން އެމްޑީ އަކަށް ހުންނެވީ ރައީސް އިބްރާހިމް މުހައްމަދު ސޯލިހުގެ ބޮޑު ބޭބެ، މޫސާ ސޯލިހެވެ. އޭގެ ފަހުން އަލަށް ސީއީއޯ އަދި އެމްޑީގެ މަގާމަށް ގެންނަވާފައި ވަނީ އިނގިރޭސި ވިލާތުގެ ރައްޔިތެއް ކަމަށްވާ ގޯޑަން އެންޑްރޫ ސްޓުއަޓް އެވެ. ޔޫރަޕާއި މެދުއިރުމަތި އަދި އުތުރު އެފްރިކާގެ އިތުރުން އޭޝިޔާ އަދި އުތުރު އެމެރިކާގައި އޭވިއޭޝަން އިންޑަސްޓްރީގައި މަސައްކަތްކުރައްވައި ތަޖުރިބާ ހޯއްދަވާފައިވާ ސްޓުއަޓް ސީއީއޯގެ މަގާމަށް ހަވާލުވެ ވަޑައިގަތުމާއެކު، ކުންފުނިން ހުސް ދިވެހިން ތިބި އެ ކުންފުނީގެ ސީނިޔަ މެނޭޖުމަންޓަށް މިހާތަނަށް ފަސް ބިދޭސީން ވަނީ ގެނެސްފަ އެވެ.\nއަވަސް އަށް ލިބިފައިވާ އެ ކުންފުނީގެ ސީނިޔަ މެނޭޖުމަންޓުގެ އޮގަނައިޒޭޝަން ސްޓްރަކްޗާގައިވާ ގޮތުން އެންމެ ފަހުން މި ކުންފުނީގެ ސީނިޔަ މެނޭޖުމަންޓަށް އިތުރުވެފައި ވަނީ އައިޓީ ސިސްޓަމް އިންޓަގްރޭޑެޑް ޑިރެކްޓަރުގެ މަގާމަށް ގެނައި ޖޫލިއާން ނަމަކަށް ކިޔާ ބޭފުޅެކެވެ. މިހާތަނަށް ގިނަ ބިދޭސީންނަކީ ވެސް އާ ސީއީއޯގެ ގާތް ރަހުމަތްތެރިންނެވެ.\n"މިހާރު އަންނަ ގިނަ މީހުންނަކީ ވެސް ސީއީއޯއާ އެކުގައި ކުރިން މަސައްކަތް ކޮށްފައި ތިބި ބޭފުޅުން. މިހާރު އެމްއޭސީއެލްގައި އުފެދެމުން މި ދަނީ އެކުވެގެން ކަންކަން ނިންމާ ލެވިދާނެ މާހައުލެއް. މިއީ ކުންފުންޏެއްގެ ގޮތުން ބަލާނަމަ ނުރައްކަލެއް. މި ދަނީ ރަނގަޅަށް ނޫން،" އެ ކުންފުނީގެ ސީނިޔަ މުވައްޒަފަކު ނޫހުގައި ނަން ނުޖެހުމަށް ޝަރުތުކޮށް ވިދާޅުވި އެވެ.\nއެހެން މުވައްޒަފަކު ބުނި ގޮތުގައި އެމްއޭސީއެލްގައި ތިރީހަކަށް މުވައްޒަފުން ހިމެނޭ އައިޓީ ޑިޕާޓްމަންޓެއް މިހާރު ވެސް އެބައޮތް ކަމަށާ، މި ޑިޕާޓްމަންޓުގެ ހެޑު ހުއްޓައި އޭނާގެ މައްޗަށް ބޭރު މީހަކު ގެނައުމަކީ ބޭނުމެއް އޮތް ކަމެއް ކަމަށް ނޫނެވެ.\n"މި ތަނުގައި އެބަތިބި ތަޖުރިބާ އާއި ތައުލީމު ހުރި ދިވެހިން. މި މީހުން ތިއްބައި. މީގެ މައްޗަށް ނަމެއް ކިޔާފަ ބިދޭސީއަކު މި ލީ. މިހާރު ސީނިޔަ މީހުން ކުރާ އެއްވެސް ކަމެއް ރަނގަޅުވާ ކަމަށް ނުވޭ. މީގެ ސަބަބުން މުވައްޒަފުންގެ މަސައްކަތް ކުރުމުގެ ރޫހު ވަނީ ދަށްވެފަ،" ނަން ނުޖެހުމަށް އެދި ބުންޏެވެ.\nކުންފުނީގެ އޮގަނައިޒޭޝަން ސްޓްރަކްޗާއަށް ގެންނަ ބަދަލާއެކު ކޮފީ މޭޒުން ކަންކަން ނިންމިދާނެ މާހައުލެއް އުފެދެމުންދާއިރު، މި ކުންފުނީގެ ޑިރެކްޓަރުންގެ ބޯޑުގެ ކުޅިބައި އެތުރިފައި އޮތީ "ގޭދޮށުގައި މަޝްވަރާ ކޮށްލައިގެން" ކަންކަން ނިންމިދާނެ ފަދަ ގޮތަކަށެވެ. މިއީ ކުންފުނީގެ މިސްރާބު ނުބައި މަގަކަށް ހިނގައިދާނެ ސަބަބެކެވެ.\nކުންފުނީގެ ބޯޑުގެ ޗެއާމަނަކީ މަޝްހޫރު ވިޔަފާރިވެރިޔާ މުހައްމަދު އުމަރު މަނިކު (އެމްޔޫ މަނިކް) އެވެ. އަދި ކުންފުނީގެ އިންޖީނުގެ ޑޭ ޓް ޑޭ ހިންގުމަށް ގޮތް ވިދާޅުވާން ބޯޑުގައި ހުންނަވާ އިސް ސަރުދާރަކީ ބޯޑު ޑިރެކްޓަރު އިބްރާހިމް ނޫރައްދީނެވެ. އެ މަނިކުފާނަކީ މިހާރުގެ ފަސްޓް ލޭޑީގެ އާއިލާގެ ބޭކަނބަލަކާ ކައިވެނި ބައްލަވައިގެން އުޅުއްވާ ބޭފުޅެކެވެ. އަދި އަލަށް ހަދާ އިންޓަނޭޝަނަލް ޓާމިނަލްގެ މަސައްކަތް ވިލަރެސް ކުރައްވާ، މަހުޖޫބު ސުޖާއަކީވެސް މިހާރު އެއާއިލާއާ ގާތް ގުޅުމެއް އޮންނަ ބޭފުޅެކެވެ. އެމްއޭސީއެލްގެ މި މަސައްކަތް ރައީސް އޮފީހުން ބަލަހައްޓާ ސެކްޝަންގައި އިސްކޮށް ހުންނަވަނީ އިބްރާހިމް ނޫރައްދީންގެ ދަރިކަނބަލުން ޝަބްރާ ނޫރައްދީނެވެ. އެހެންވެ މި ހުރިހާކަމެއް ވަށައިޖެހޭއިރު އެމްއޭސީއެލް އާއި އެއާޕޯޓުގެ ގިނަ ކަންތައްތައް ގޭގެ ކާ މޭޒު ދޮށުން ނިންމާލެވިދާނެ މާހައުލެއް އެބައޮތް ކަމަށް ތަޖުރިބާކާރުން ނޫނަސް ގަބޫލު ކުރެ އެވެ.\nއެމްއޭސީއެލްގެ އިސް މަގާމު ތަކެއް ފުރުއްވި މިހާރު އެ ކުންފުނިން އިސްތިއުފާ ދެއްވާފައިވާ ބޭފުޅަކު ނަން ނުޖެހުމަށް ޝަރުތުކޮށް ވިދާޅުވި ގޮތުގައި އެމްއޭސީއެލް މިހާރު ދަތުރު ކުރަމުން ދަނީ އެ ކުންފުނީގެ މުސްތަގުބަލަށް އެންމެ ރަނގަޅުވާނެ ގޮތަކަށް ނޫނެވެ.\nއެމްއޭސީއެލް މުވައްޒަފުން މަސައްކަތުގައި: ސީނިޔަ މެނޭޖުމަންޓަށް މިހާތަނަށް ފަސް ބިދޭސީން އައްޔަން ކޮށްފައިވޭ -- ފޮޓޯ: އެމްއޭސީއެލް\n"އެބަޖެހޭ ކަންކަން ރަނގަޅު ކުރަން މަސައްކަތް ކުރަން. ރާއްޖޭގެ ފިއުޗާއާ ގުޅިފައިވާ ކަމެއް އާ ޓާމިނަލްއަކީ. އެތަނުގެ މަސައްކަތް އެދަނީ ބަރަވެލި ދުވެލީގައި. އެ ދުވެލީގައި ގޮސްގެން އިތުރުވަމުންދާ ޓޫރިސްޓު އެނދުތަކާ އެއްވަރަށް އެއާޕޯޓަށް ކޭޓާ އެއް ނުކުރެވޭނެ. އެހެންވީމަ ބޯޑުގައި ވެސް އާއިލީ ވިސްނުން ދޫކޮށް ޕްރޮފެޝަނަލްކޮށް މަަސައްކަތް ކުރަން ޖެހޭ،" ނަން ނުޖެހުމަށް ޝަރުތުކޮށް އޭނާ ވިދާޅުވި އެވެ.\nރައީސް އަބްދުﷲ ޔާމީންގެ ވެރިކަމުގައި ފެށި ވީއައިއޭ ތަރައްގީ ކުރުމުގެ އެއް ބިލިއަން ޑޮލަރުގެ މަޝްހޫރު ބެލެހެއްޓުގައި އެންމެ އިސްކޮށް ސަރުކާރުގެ ފަރާތުން ހަރަކާތްތެރިވި ކުރީގެ އިކޮނޮމިކް މިނިސްޓަރު އަދި މިހާރު މާވަށު ދާއިރާގެ މެންބަރު މުހައްމަދު ސައީދު ވިދާޅުވި ގޮތުގައި އެމްއޭސީއެލް އިން މިހާރު ފެނިގެން ދަނީ ދިވެހިންގެ ހުނަރަށް އިހުތިރާމު ނުކުރާ މަންޒަރެވެ.\n"ދިވެހިންގެ ހުނަރަށް އިހުތިރާމު ނުކުރުމަކީ އިގްތިސޯދީ ގޮތުން ދިވެހިންގެ މޫނުމަތީގައި ޖެހުން. ކިޔައިވެން ރާއްޖެ އަންނަން ތިބި ދިވެހި ޒުވާނުންނަށް ކުރެވޭ މަލާމާތެއް މިއީ. ކިޔަވައިގެން އައުމުން ބޮޑު މުސާރަ މި ލިބެނީ ސަރުކާރުގެ ކުންފުނިތަކުން. އެކަމަކު އެ ތަންތަނުން ދިވެހިންނަށް ވަޒީފާއެއް ނުލިބޭ ހިސާބަށް ދިއުމަކީ ދެރައެއް،" ސައީދު ވިދާޅުވި އެވެ.\nދިވެހިންގެ ހުނަރަށް އިހުތިރާމު ނުކުރުމަކީ އިގްތިސޯދީ ގޮތުން ދިވެހިންގެ މޫނުމަތީގައި ޖެހުން. ކިޔައިވެން ރާއްޖެ އަންނަން ތިބި ދިވެހި ޒުވާނުންނަށް ކުރެވޭ މަލާމާތެއް މިއީ\nމި ސަރުކާރުން ބުނެފައިވާ ގޮތުގައި ވީއައިއޭ އާ ޓާމިނަލް 2022 ގެ ފަހުކޮޅު ނިމޭނެ އެވެ. އެކަމަކު މިހާރު އެކަންވާނެ ކަމާމެދު ސުވާލު އެބަ އުފެދެ އެވެ. މިތަން ނިމެންވާއިރަށް 3،000 މީހުން ތަމްރީން ކުރަން ޖެހެ އެވެ. ނަމަވެސް މިހާރު ކުންފުނީގެ މަތިފަޑިއަށް ބިދޭސީން ލަމުންދާތީ ދިވެހިންނަށް މި ވަޒީފާތައް ލިބިދާނެތޯ މިވަނީ ސުވާލު އުފެދިފަ އެވެ.\nއާ އިންޓަނޭޝަނަލް ޓާމިނަލް ނިމެންވާއިރަށް މީހުން ނަގަނައި ޓެކްނިކަލް އެތައް ބަޔަކު ތަމްރީން ކުރަން ޖެހެ އެވެ. އެކަމަކު އެމްއޭސީއެލް އިން މީގެ އެއްވެސް އިޝާރާތެއް ވެސް ފެންނާކަށް ނެތެވެ. އޭގެ ބަދަލުގައި ކުންފުނީގެ މިސްރާބު މިހާރު ހުރީ އެހެން ދިމާއަކަށެވެ. މިހާރު ފެންނަމުން ދަނީ ދިވެހިންގެ އެންމެ ބޮޑު ހިއުމަން ކެޕިޓަލް އޮތް ތަން ބިދޭސީންގެ އަތް ދަށަށް ގެންދާ ތަނެވެ. ކުންފުނީގެ މިސްރާބު ނުބައި މަގަކަށް އަނބުރާލާތަނެވެ.\nރައީސް އިބްރާހިމް މުހައްމަދު ސޯލިހު އެމްއޭސީއެލް އިގްތިސޯދު


vnews - Crystal Palace ge coach kamaa Roy Hodgson havaaluvejje\nކްރިސްޓަލް ޕެލަސްގެ ކޯޗުކަމާ ރޯއީ ހޮޖްސަން ހަވާލުވެއްޖެ\nކްރިސްޓަލް ޕެލަސްގެ ކޯޗުކަމާ ހަވާލުވި އިންގްލެންޑް ގައުމީ ޓީމުގެ ކުރީގެ ކޯޗު ރޯއީ ހޮޖްސަން---\nއިނގިރޭސި ޕްރިމިއާ ލީގުގައި ވާދަކުރާ ކްރިސްޓަލް ޕެލަސްގެ ކޯޗުކަމާ އިންގްލެންޑް ގައުމީ ޓީމުގެ ކުރީގެ ކޯޗު ރޯއީ ހޮޖްސަން ހަވާލުވެއްޖެ އެވެ.\nމީގެ ކުރިން ޕެލަސްއަށް ވެސް ކުޅުނު ހޮޖްސަން އެޓީމުގެ ކޯޗް ކަމާ ހަވާލުވީ ދެ އަހަރު ދުވަހުގެ އެއްބަސްވުމެއްގެ ދަށުން ނެވެ.\nމިދިޔަ އަހަރު ބޭއްވި ޔޫރޯ ފުޓްބޯޅަ މުބާރާތުގެ ދެވަނަ ބުރުން އައިސްލޭންޑް އަތުން ބަލިވުމާއެކު އުމުރުން 70 އަހަރުގެ ހޮޖްސަން ވަނީ އިންގްލޭންޑްގެ ގައުމީ ޓީމުގެ ކޯޗުކަމުން އިސްތިއުފާ ދީފައެވެ. އަދި އެއަށްފަހު މިދިޔަ ދުވަސްތަކުގެ ތެރޭގައި އޭނާ ހުރީ ކޯޗުކަމުގެ ދާއިރާއާ ދުރުގައެވެ.\nޕެލަސްގެ ކޯޗް ކަމުގެ މަގާމަށް ހޮޖްސަން ހަމަޖެއްސާފައި މިވަނީ އެޓީމުގެ ކޯޗް ކަމުގެ މަގާމްގައި ހުރި ހޮލެންޑްގެ ފްރޭންކް ޑި ބޮއާ އެމަގާމުން މިދިޔަ އާދިއްތަ ދުވަހު ވަކިކުރުމާއި ގުޅިގެންނެވެ. މިއަހަރުގެ ޖޫން މަހުގެ ތެރޭގައި، ތިން އަހަރު ދުވަހުގެ އެއްބަސްވުމެއްގެ ދަށުން ޕެލެސްގެ ކޯޗް ކަމާ ޑި ބޮއާ ހަވާލުވިއިރު، އޭނަގެ އިރުޝާދުގެ ދަށުން ޕްރިމިއާ ލީގުގައި ކްރިސްޓަލް ޕެލަސް ކުޅުނު ހަތަރު މެޗުން ވެސް އެޓީމް ވަނީ ބަލިވެފައެވެ.\nޕްރިމިއާ ލީގުގެ އެންމެ ފުލުގައި މިވަގުތު އޮތް ޕެލަސްއިން ދެން އެންމެ އަވަހަށް ކުޅޭ މެޗުގައި ނިކުންނާނީ ސައުތުހެމްޓަންއާ ދެކޮޅަށެވެ. އެމެޗް ކުޅޭނީ މިމަހުގެ 16 ވަނަ ދުވަހު ޕެލެސްގެ އަމިއްލަ ދަނޑުގައެވެ.


Trump ge plan ah EU dhekolhu hedhumun Israel rulhi gadha vejje | Mihaaru\nޓްރަމްޕުގެ ސުލްހައިގެ ޕްލޭނަށް އީޔޫ ދެކޮޅު ހެދުމުން އިޒްރޭލު ރުޅި ގަދަވެއްޖެ\nއެމެރިކާގެ ރައީސް ޑޮނަލްޑް ޓްރަމްޕް (ވ) ސުލްހައިގެ ޕްލޭން އިއުލާނުކުރެއްވި ރަސްމިއްޔާތުގައި އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ\nޕްލޭނަށް އިޒްރޭލުން ވަރަށް ބޮޑަށް ތާއީދުކޮށްފައި ވަނިކޮށް އީޔޫން ދެކޮޅު ހެދުމާ އެކު އިޒްރޭލް ވަނީ ރުޅިގަދަވެފަ އެވެ.\nމިދިޔަ ހަފުތާގައި އިޒްރޭލުގެ ބޮޑުވަޒީރު ބެންޖަމިން ނަތަންޔާހޫއާ އެކު ޓްރަމްޕް އިއުލާނުކުރެއްވި ޕްލޭނަށް ފަލަސްތީނުން ވަނީ ކަނޑައެޅިގެން ދެކޮޅުހަދާ ކަމަށް ބުނެފަ އެވެ. އެކަމަކު އީޔޫ އިން މިހާތަނަށް އެއްޗެއް ނުބުނެ އޮތީ އެ ޖަމާއަތުގެ 27 މެންބަރުން އެއްތަންވެ ގައުމުތަކުން އެއްބަސްވާ ގޮތެއް ކަނޑަނޭޅިގެންނެވެ.\nއީޔޫގެ ބައްދަލުވުމަށް ފަހު އެ ޖަމާއަތުގެ ފޮރިން ޕޮލިސީ ޗީފް ޖޯސެފް ބޮރެލް ވިދާޅުވީ ޓްރަމްޕުގެ ޕްލޭނަކީ "ބައިނަލްއަގުވާމީ އެއްބަސްވުންތައް ދޫކޮށްލުން" ކަމަށެވެ.\n"ދާއިމީ ސުލްހައެއް ގާއިމުކުރެވޭނީ މިކަމުގައި ހިމެނޭ ފަރާތްތަކުގެ މެދުގައި ސީދާ މަޝްވަރާތައް ކޮށްގެން،" ބޮރެލް ވިދާޅުވި އެވެ.\nއޭނާ ވިދާޅުވީ ފަލަސްތީނުގެ ދައުލަތެއް ގާއިމުކުރާއިރު އެ ދައުލަތުގެ އިން ކަނޑައެޅުމާއި ގުދުސްގެ މައްސަލަ ވަކި ގޮތަކަށް ނިންމުމަކީ އަދިވެސް ހައްލު ނުވެ ހުރި ބޮޑެތި މައްސަލަތައް ކަމަށާއި މި ކަންކަމާ އެންމެން އެކުގައި މަޝްވަރާކުރަންޖެހޭ ކަމަށެވެ.\nGudhus akee Israel ge veri rashah hadhai sul'haige plan Trump aammu kuravvaifi\nބޮރެލް ވިދާޅުވި ގޮތުގައި އިޒްރޭލުން ފަލަސްތީނުގެ އިމެއް ކަނޑައަޅަން އަމިއްލަ އަށް ކުރާ ކަންކަމާ ދެކޮޅަށް ނުކުންނާނެ މީހުން ތިބޭނެ ކަމަށެވެ.\nމި ވާހަކަތަކަށް އިޒްރޭލުގެ ފޮރިން މިނިސްޓްރީގެ ތަރުޖަމާނު ޓްވީޓަކުން ރައްދު ދެއްވަމުން ވިދާޅުވީ ބޮރެލްގެ ބަސްމަގު ހުރީ ބިރު ދެއްކުމުގެ ރާގުގައި ކަމަށެވެ. އޭނާ ވިދާޅުވީ ސުލްހަޔަށް މަސައްކަތްކުރާއިރު އީޔޫ އިން މިފަދަ ވިސްނުމާއި ސިޔާސަތު ގެންގުޅޭ ނަމަ ސުލްހަޔަށް އެޅޭނީ ހުރަސް ކަމަށެވެ.\nފަލަސްތީނުން ކުރިން ބުނެފައި ވަނީ ޓްރަމްޕުގެ ސުލްހައިގެ ޕްލޭނުގައި ވަނީ އިޒްރޭލުގެ އިސްތިއުމާރާއި ފަލަސްތީނުގެ ބިންތައް ފޭރިގަތުން ރަނގަޅު ކަމެއްގެ ގޮތުގައި ބަލައިގެންފައި ކަމަށެވެ.\nމެދު އިރުމަތި އީޔޫ ޑޮނަލްޑް ޓްރަމްޕް\nސުލްހަޔަށް އެޅޭ ހުރަހަ އަކީ އިޒްރޭލު، މުޅި ދުނިޔެ ސުލްހަ-މަސްލަހަތު ނަގާލާ ގައުމަކީ އިޒްރޭލު، އަދި އިޒްރޭލު ދެކެށް ރުޅިއަންނަ ގައުމުތަށް، އެމެރިކާ އިނގިރޭސި ޝާހީ އާއިލާ ނަގާފާ، މުޅި ދުނިޔެ ނަފްރަތް ކުރޭ ކަލޭމެނަށް!\nއަދި އިތުރުކޮށްލާ އަހަރެމެންގެ އިންޑިޔާ ވެސް\nއަދިވެސް މި ދެ މީހުން މަރެއް ނުވޭ ދޯ..؟